vnews - 40 plus: Gina aa moonuthakeh fennane bodu filmeh\n40 ޕްލަސް: ގިނަ އާ މޫނުތަކެއް ފެންނާނެ ބޮޑު ފިލްމެއް\nބުރުނީގައި ހަރަކާތްތެރިވާ '40 ޕަލްސް' ޓީމުގެ ބައިވެރިން\nފިލްމީ ދާއިރާގެ މަސައްކަތްތައް މިދިޔަ އަހަރު ނިންމާލީ ބައެއް ބޮޑެތި ފިލުމުތަކުގެ ލީޑްރޯލްތަކުން ފިލްމީ ދާއިރާއަށް އާ މޫނުތަކެއް ތައާރަފް ކުރުމަށްފަހު އެވެ.\nމިއަހަރަކީވެސް ފިލްމީ ދާއިރާއަށް އަލަށް ތައާރަފްވާ މޫނުތަކެއް ފެންނާނެ އަހަރެކެވެ. އެގޮތުން މިއަހަރު ނިކުންނަ ބޮޑު ފިލްމެއްގައި އެންމެ ގިނަ އާ ކާސްޓުން ހިމަނާ ފިލްމަކަށް އަދި މި އޮތީ '40 ޕްލަސް' އެވެ.\nމިދިޔަ އަހަރު ނިކުތް 'ނޯޓީ 40'ގެ ދެވަނަ ބައި '40 ޕްލަސް' ގައި އާ ކާސްޓުންތަކެއް ހިމަނާފައިވާއިރު އެ ކާސްޓުންނަށް ދީފައިވަނީވެސް ފިލްމުގެ އެންމެ މުހިއްމު ރޯލުތަކެވެ.\nހުނޭޝާ އާދަމް ނަސީރް\nއައިމިނަތު ސަމްއާ (ޝަމް)\nފިލްމީ ދާއިރާގައި އެއްވެސް ތަޖްރިބާއެއް ނެތް ކާސްޓުންތަކަކާއި އެކު މި ފިލްމުގެ ޝޫޓިން ކުރިއަށް ގެންދިޔަ ނަމަވެސް އާ ކާސްޓުންނާއެކު ޓީމުގައި ދެން ހިމެނެނީ ފިލްމީ ދާއިރާގެ ފުންނާބު އުސް ތަރިންނެވެ. އެހެންކަމުން އާ ކާސްޓުންނަށް މި ފިލްމުގައި މަސައްކަތް ކުރުމުގައި މާ ބޮޑު ދަތިތަކެއް ކުރިމަތިވާނެ ކަމަށް ނުބެލެވޭ ކަމަށް ފިލްމުގެ ޕްރޮޑަކްޝަން ޓީމުން ބުނެ އެވެ.\nޔޫސުފް ސަފީއު (ޔޫއްޕެ)، އަލީ ސީޒަން، މުހައްމަދު މަނިކު، ޝީލާ ނަޖީބު، އަހްމަދު ސައީދު، ފާތުމަތު އަޒީފާ (އަޒޫ)، މުހައްމަދު ފައިސަލް، އަލީ އާޒިމް (ދޮން އައްޔަ) އަދި އަލީ ޝާހިދު (ސްޓެޕްސް އައްޔަ) ފަދަ ތަޖުރިބާކާރު ފަންނާނުންނާ އެކު '40 ޕްލަސް' ގައި ހަރަކާތްތެރިވާ އާ ކާސްޓުންނަކީ މަރިޔަމް ޝިފާ، އައިމިނަތު ސަމްއާ، ބައްސާމް އަހްމަދު، އިރުފާނާ އިބްރާހިމް، އައިމިނަތު ޒިޔާދާ އަދި ހުނޭޝާ އާދަމް ނަސީރް އެވެ.\nއާ ކާސްޓުންގެ ތެރޭގައި ހިމެނޭ މި ހަ ފަންނާނުންނަކީ ވެސް '40 ޕްލަސް' ފިލްމަށް ކާސްޓުން ނަގަން ބޭއްވި އޮޑިޝަނުގެ ބައިވެރިވި ފަރާތްތަކެކެވެ. މި ފިލްމުގެ އޮޑިޝަނަށް 100 އަށް ވުރެ ގިނަ މީހުން ޝައުގުވެރިކަން ފާޅުކުރި އިރު މި ފިލްމަކީ މިހާ ގިނަ އަދަދެއްގެ އާ ކާސްޓުންނާއި އެކު ތައްޔާރު ކުރާ ފުރަތަމަ ދިވެހި ފީޗަ ފިލްމެވެ.\nކާމިޔާބު ޕްރޮޑިއުސަރު އިސްމާއިލް ޝަފީގް ޕްރޮޑިއުސް ކޮށްފައިވާ 'ނޯޓީ 40'ގެ ދެވަނަ ބައި '40 ޕްލަސް' ގެ ޑައިރެކްޓަރަކީ ޔޫއްޕެ އެވެ. މި ފިލްމުގެ ސްޓަންޓް ކޯޑިނޭޓަރަކީ އަލީ ސީޒަން އެވެ.\nފިލުމުގެ ބޮޑުބައެއްގެ ޝޫޓިން ނިމިފައިވާއިރު ހުރިހާ މަންޒަރެއްވެސް ނަގަނީ ތ. ބުރުނީގަ އެވެ.\nހެއްވާ މަޖާ ހާދިސާތައް އެކުލެވޭ ނޯޓީ ފޯޓީގެ ދެވަނަ ބައި މިއަހަރު ޕްރިމިއާ ކުރަން ހަމަޖެހިފައިވާއިރު ނޯޓީ ފޯޓީ އަކީ ބެލުންތެރިންގެ ބޮޑު ތަރުހީބެއް ލިބުނު ފިިލްމެކެވެ. '40 ޕްލަސް'ގެ ޓީމުން ބުނަނީ އާ ކާސްޓުންނާއެކު މި ފިލްމު ތައްޔާރު ކުރިނަމަވެސް މަސައްކަތް ނިމޭއިރު ވަރަށް ފުރިހަމަވާނެ ކަމަށެވެ. އަދި ބެލުންތެރިންނަށް ވަރަށް ކަމުދާނެ ފިލުމަކަށް މި ފިލްމު ވާނެ ކަމަށްވެސް ޕްރޮޑަކްޝަން ޓީމުން ބުނެ އެވެ.


އެޓޯލް އެއަރ: ޓޫ.ސިކްސް.ޒީރޯ – 04 – RIKAZStudio\nއެޓޯލް އެއަރ: ޓޫ.ސިކްސް.ޒީރޯ – 04\n08/06/2016 އަޙްމަދު ރަޝީދު އެޓޯލް އެއަރ 260, އެޓޯލް އެއަރ: ޓޫ.ސިކްސް.ޒީރޯ\nބަލާބެލުމަށް އުމުރުން ތިރީހުގެ އަހަރުތައް ގުނަމުންދާ އެމީހާވެސް ހިނގައިގަތެވެ. ހިނގައިގަނެގެން އެމީހާއަށް ތިން ފިޔަވަޅުވެސް ނޭޅޭނެއެވެ. ކަނޑާލި ރުކެއްހެން އެމީހާ ވެއްޓިއްޖެ އެވެ. ގޮނޑިބަރިތަކުގެ މެދުން ހިނގަން އޮންނަ މަގު ނުވަތަ ‘އައިލް’ ގެ މެދަށެވެ.\nއެމީހާ ވެއްޓުނީ އައިމަން އިން ގޮނޑި ކައިރިއަށެވެ. އަޤްޞަދު ގެ ފަހަތުން އެއްޗެއް ވެއްޓުނު އަޑު އިވިގެން ބަލައިލި އިރު އޭނާގެ ފަހަތުން ހިނގައިގަތް މީހާ އޮތީ ވެއްޓިފައެވެ. އައިމަން އާއި އަޤްޞަދު އަވަސްވެގަތީ އެމީހާ ނެގުމަށެވެ. ފްލައިޓް ތެރޭގައި ތިބި އެއްމެންނަށް ލިބުނު ޝޮކާއި އެކު އެކި ގޮތްގޮތަށް ރިއެކްޓް ކުރަމުން ދިޔައެވެ.\n“ތީނދަ ގޮނޑި ތިރިކޮށްފަ އަވަހަށް އެ ގޮނޑީގަ ބާއްވަން ހިނގާ!” ހާސްވެފައި ހުރިނަމަވެސް އަޤްޞަދު، އައިމަން އަށް އިރުޝާދު ދިނެވެ. އެތާ ކައިރީގައި އިން އެހެން ފަސިންޖަރެއްގެ އެހީއާއި އެކު ވެއްޓިފައި އޮތް މީހާ ނަގައި ބޭއްވީ އަައިމަން ކުރިން އިން ގޮނޑީގަ އެވެ. އެމީހާ ބޭއްވުމާއި އެކު އެއީ ކާކުކަން އޭނާއަށް އެނގިއްޖެ އެވެ. އެއީ މީގެ އިރުކޮޅެއް ކުރިން އަނގަ ގަދަ ކުރި ދެމީހުންގެ ތެރެއިން އެކަކުކަން އެނގުނެވެ.\nވެއްޓިފައި އޮތް މީހާގެ ވިންދު ހުރިތޯ އަޤްޞަދު ޗެކްކުރަން ފެށިއެވެ. އޭރު އަނެއް ކެބިންގ ކްރޫވެސް އެތަނަށް ފެން ތަށްޓެއް ހިފައިގެން އައިސް ހުއްޓެވެ. ޒީނިޔާ އިނީ އެމީހުންގެ ކުރިމަތިން ފެނިގެން ދިޔަ މަންޒަރުން ލިބުނު ޝޮކާއި އެކު ތާނިޔާ ގެ ސަމާލުކަން އެހެން ދިމާއަކަށް އަނބުރާލެވޭތޯ ބެލުމުގައެވެ.\n“އެމީހާ މީގެ އިރުކޮޅެއް ކުރިން ފާޚާނާ ހޯދަން އެއްމެ ކުރިން ދިޔައީ ބޯޓްގެ ފަހަތަށް… ފަހަތުގަ ހުރެފަ އައިސް ކެބިން ކްރޫ ކައިރީ އަހާފަ ހިނގައިގަތްތަނުން އެ ވެއްޓުނީ!” އައިމަން ކުރިން އިން ގޮނޑީގެ ދެ ގޮނޑިބަރި ފަހަތުގައި އިން މީހަކު، ޖެހިގެން އިން މީހާ ކައިރީގައި ބުނި އަޑު އައިމަން އަށް އިވުނެވެ.\nހިނގައިގެން އުޅޭ މެޑިކަލް އިމަޖެންސީ ބޯޓްގެ ކެޕްޓަނަށް އެނގުމަށްފަހު ކެބިންގ ކްރޫ ރީޝާ އަވަސްވެގަތީ އެނައުންސްމެންޓެއް ދިނުމަށެވެ. ރީޝާ ދިން އެނައުންސްމެންޓްގައި ކިއީ ޑޮކްޓަރެއް ނުވަތަ މެޑިކަލް ދާއިރާގެ މީހެއް އިންނަމަ އެހީވެދިނުމަށް ގޮސްދިނުމަށެވެ. ރީޝާ ގެ އެނައުންސްމެންޓް ނުނިމިގެން އުޅެނިކޮށް އެއްމެ ފަހަތު ގޮނޑިބަރީގައި އިން އިންޑިއާ އަންހެނެއް ތެދުވެގެން އެ ދިމާއަށް އަވަސް ވެގަތެވެ.\n“އައި އޭމް އަ ޑޮކްޓަރ…ޑޮކްޓަރ ނާލިނީ ޕަޓޭލް ފްރޮމް އައިޖީއެމް އެޗް!… ޑަޒް ހީ ހޭޒް އެނީ ޕަލްސް؟” އެތަނަށް ގޮސް ހުއްޓެމުން ޑޮކްޓަރުގެ އަމިއްލަ ތަޢާރަފެއް ދެމުން ޕޭޝަންޓް ގެ ވިންދު ހުރިތޯ ސުވާލުކުރިއެވެ.\n“ނޯ ޕަލްސް … އައި.. އައި ތިންކް މެޑަމް.” ހާސްވެފައި ހުރެ އަޤްޞަދު ޖަވާބު ދިނެވެ.\nޑޮކްޓަރ ނާލިނީ ޕޭޝަންޓް ޗެކް ކުރަން ފެށިއެވެ. އަތުގައި އޮތް އަތްދަބަހުން ކަށިގަނޑު ނަގައިގެން އަޅައި ބެލިއެވެ. އޭރު އެމީހާގެ އަނގައިން ހުދު ފޮނުތަކެއް ފައިބާފައި ހުއްޓެވެ.\n“ހީ މައިޓް ހޭވް ގޮޓް އަ ޝީޒުއަރް އެންޑް ދެން ކޮލަޕްސްޑް. އެނީވޭސް…. އައި އޭމް ސޮރީ ބަޓް ޓެލް ޔޯރް ކެޕްޓަން ހީ އިޒް ނޯރް މޯރް.” އިންޑިއަން އެކްސެންޓް އިން ޑޮކްޓަރ ދިނީ އެމީހާ މަރުވެފައި އޮތްކަމުގެ ޚަބަރެވެ.\nފްލައިޓް ތެރޭގައި މީހަކު މަރުވުމުން ކަންތައްތައް ކުރަން ޖެހޭ ޕްރޮސީޖަރ ގެ ދަށުން ބޯޓްގެ ކެޕްޓަން ނިންމީ އަލުން އަނބުރާ އިބްރާހިމް ނާސިރު އިންޓަރނޭޝަނަލް އެއަރޕޯރޓަށް ޑައިވަރޓް ކުރުމަށެވެ. އެހެންކަމުން މާލޭ ކޮންޓްރޯލް ޓަވަރަށް އެކަން އަންގައި ބޯޓް ޑައިވަރޓް ކުރުމަށް ހުށައެޅި އެވެ. މާލޭ ކޮންޓްރޯލް ޓަވަރުން އެކަމުގެ ހުއްދަ ދިނުމުން ބޯޓް ޑައިވަރޓްކޮށް މިސްރާބް ހިފީ އިބްރާހިމް ނާސިރު އިންޓަރނޭޝަނަލް އެއަރޕޯރޓަށެވެ.\nހުރިހައި ފަސިންޖަރުން ހަމަޖެއްސުމަށްޓަކައި ކެޕްޓަން ވާހަކަދެއްކިއެވެ. ބޯޓް އަލުން އަނބުރާ މާލެއަށް ދަތުރުކުރާ ސަބަބުވެސް އެއްވެސް ފޮރުވުމެއް ނެތި ހާމަކޮށްދިނެވެ. ޒީނިޔާ ގެ ދަރިފުޅު ވަރުބަލިވެގެން ނިދައިފި އެވެ. އައިމަން އިނީ ޒީނިޔާ ގެ ފަހަތު ގޮނޑިބަރިން ހުސްވި ގޮނޑީގައެވެ. މީގެ އިރުކޮޅެއް ކުރިން އަނގަ ގަދަކޮށްފައި އުޅުމަށްފަހު އޭނާގެ އެއްމެ ފަހުވަގުތާއި ކުރިމަތިލާފައިވާ މީހާ އިށީންދެ އިން ގޮނޑީގައެވެ. އެ ގޮނޑިއާއި ޖެހިގެން ހުރި ގޮނޑީގައި އިން މީހާ އިނީ މައިތިރިވެފަ އެވެ. ނަމަވެސް މުޅި މީހާ އިނީ ދާހިއްލާ ފޯވެފަ އެވެ. މީހާގެ ހަންގަނޑު ވަނީ ރަތްވެފަ އެވެ.\n“ތި ބޭފުޅާ އާއި ތިމާގެ މީހެއްތޯ އެ ނިޔާވީ؟” އެމީހާ އިންގޮތް ފެނިފައި އައިމަން ސުވާލުކުރިއެވެ. އެމީހާ ހަމައެކަނި ނޫނެކޭ ބުނުމުގެ ގޮތުން ބޯ ހޫރާލީ އެވެ. “އެއީ ބަލި މީހެއްތޯ؟” އަނެއްކާވެސް އައިމަން ސުވާލުކުރިއެވެ.\n“ނޫން…. މަ ސަލާމަތްކޮށްދީ!!… އެގޮތަށް މަރުވާކަށް އަހަރެން ބޭނުމެއްނޫން!!” އެމީހާ އަޑުން އަޑުނަގާފައި ރޯން ފެށިއެވެ. ފާޑަކަށް ތެޅެންފެށި އެވެ.\n“އޭތް.. ކިހިނެތް ވީތަ؟…. އެމީހާ މަރުވި ގޮތަށް ތި ބޭފުޅާ މަރުވާންވީ ކީއްވެގެން؟؟!!… ނިކަން ހަމަޖެހިބަލަ!!” އެމީހާ ހަމަޖައްސައިދެވޭތޯ އައިމަން މަސައްކަތް ފެށިއެވެ.\n“ކަލޭމެންނަކަށް ނޭނގޭނެ އަސްލު އޭނައަށް އެވީގޮތެއް!!.. ބުލެޓްސްތައް ފަޅައިގެން ގޮސްގެން އޭނާ އޯވަރޑޯޒް އެ ވީ… މަގޭ ހަށިގަނޑުގަވެސް 500 ގްރާމް އެބަހުރި… ޕްލީޒް މަ ސަލާމަތް ކޮށްދީ… ޕްލީޒް!!” ގަތްފައިވާ ބިރާއިއެކު އެމީހާގެ ހަށިގަނޑު ތެގޭގައި މަސްތުވާތަކެތީގެ ބާވަތެއް ރައްކާކޮށްފައި ހުރިވާހަކަ ބުނުމުން އައިމަން އަށް ބުނާނެ އެއްޗެއް ނޭގިފައި އިނދެވުނެވެ. ހަދާނެގޮތެއްވެސް ނޭގުނެވެ.\nކެބިންގ ކްރޫއަށް އެކަން އެނގުމަށްޓަކައި އައިމަން ގެ ބޮލާއިދިމާ މަތީގައި އިން ސްވިޗަށް އޮއްބާލުމަށް އަތް ދިއްކޮލި ވަގުތެވެ. ކައިރީގައި އިން މީހާ ގަދައަށް ތެޅެން ފަށައިފިއެވެ. މުޅި ގަޔަށް ބާރު އަރާފައި ތެޅެން ފެށުމާއިއެކު އަނގައިން ހުދު ފޮނުތަކެއް ނިކުންނަން ފަށައިފިއެވެ. އައިމަން އަށް ހަޅޭއްލަވައިގަނެވުނީ ތަނެއް ދޮރެއް ނުބަލައެވެ. ކައިރީގައި ތިބި ބައެއް މީހުން އެދިމާއަށް ޖަމާވެއްޖެ އެވެ. ތެޅެމުން ދިޔަ މީހާ މައިތިރި ކުރެވޭތޯ އެމީހަކަށް ކުރެވުނު ކަމެއް ކުރަން ފެށިއެވެ. އިރުކޮޅެއް ނުވެ އެތަނަށް ދެ ކެބިންގ ކްރޫ އާއި ޑޮކްޓަރު އައިސް މަޑުކޮށްލިއެވެ. ޑޮކްޓަރ އަވަސްވެގަތީ ބަލިމީހާ ޗެކް ކުރުމަށެވެ. އެވަގުތު އައިމަން އަށް މީގެ ކުޑައިރުކޮޅެއް ކުރިން އެނގުނު މަޢުލޫމާތު ތައް ހިއްސާކުރިއެވެ.\n“އޯހް މައި ގޯޑް. ދިސް އިޒް ބޭޑް. ވީ ނީޑް ޓު މޭކްހިމް ވޮމިޓް!!… ހަރީ އަޕް ގައިޒް. ބްރިންގް ވަޓްއެވަރް ފްލުއިޑްސް ޔޫ ހޭވް!!” ޑޮކްޓަރ ނާލިނީ ހުރީ ކަންބޮޑެވެފައެވެ. ކެބިންގ ކްރޫ އިން އެތަނަށް ގެނައީ ކުރުނބާ ފަނި އަޅައި ޕެކްކޮށްފައި ހުރި ދެ ފުޅިއެވެ.\nފުޅި ކަނޑާލުމާއި އެކު އެމީހާގެ އަނގައިގެ ތެރެއަށް ފުޅީގެ ތުން ކޮއްޕާލިއެވެ. ކައިރީގައި ތިބި މީހުން އެމީހާ ތެޅުނަ ނުދީ ހިފަހައްޓައިގެން ތިބީ ހާސްކަމެއްގެ ތެރޭގަ އެވެ. ޑޮކްޓަރ ނާލިނީ އަަށް އެ ކުރެވޭކަންތައް ރަނގަޅަށް އެނގޭތީ މާ ބޮޑު ހާސްކަމެއް ނެތްކަހަލަ އެވެ. ގަދަކަމުން އެމީހާގެ ކަރުބުޑަށް ކުރުނބާ ފަޅި އަޅަމުން ދިޔައީ އެއްވެސް ބިރެއް ނެތި އެވެ. ކެބިންގ ކްރޫ އިން ތައްޔާރުވެގެން ތިބީ އެމީހާ ހޮޑުލާނެ ކޮތަޅު ހިފައިގެންނެވެ. ކުއްލިއަކަށް އެމީހާގެ ކަރު ތެރޭން ބިރުވެރި އަޑެއް ބޭރުވެގެން ދިޔައެވެ. އެވަގުތު ފަނި ފުޅި އޭނާގެ ތުނބުން ނައްޓާލިއެވެ. އެމީހާގެ ހަށިގަނޑުގައި ހުރި ތެޅުމެއް ނެތެވެ. އެއްކޮށް މައިތިވެއްޖެއެވެ. ވިންދު ޖަހާތޯ ޗެކްކުރަން ފެށުމާއެކު ޑޮކްޓަރ އަތުން އިޝާރާތެއް ކޮށްލީ ކެބިންގ ކްރޫއިންނަށެވެ. ކޮތަޅު ހިފައިގެން ތައްޔާރަށް ތިބުމަށެވެ.\nވިންދު ޗެކްކުރިއިރު ވިންދު ހުރިކަމަށް ޑޮކްޓަރު ބުނިނަމަވެސް އެމީހާގެ ހަށިގަނޑުގައި އެއްވެސް ދިރުމެއް ނެތްކަހަލައެވެ. އެއްމެންނަށް ތިބެވުނީ ހުއްޓުން އަރާފައެވެ.\nހަމަ ކުއްލިއަކަށް އަނެއްކާވެސް އެމީހާ ތެޅެން ފެށިއެވެ. އަނގައިން ހުދު ފޮނުތަކާއެކު ރީނދޫކުލައަކަށް ދާ ދިޔައެއްވެސް ފައިބަން ފަށައިފިއެވެ. އަނެއްކާވެސް އެމީހާގެ ކަރުތެރޭން ކުރިން އިވުނު ބިރުވެރި ގަދަ އަޑު އިއްވާލިއެވެ. މިފަހަރު ކުރީ ފަހަރަށް ވުރެންވެސް ބާރަށެވެ.\n← ޔޭ ހޭ މޮހައްބަތޭން: ނިދީ ބަސްޓްވުން – އެޑިޓް ނުކޮށް ހުރި ވީޑިއޯ\nގޭމް އޮފް ތްރޯންސް ގެ ސީޒަން ފިނާލޭ ވެގެންދާނީ ޝޯވް ގެ އެއްމެ ދިގު އެޕިސޯޑަށް →\nއެއާޕޯޓް ޓަވަރުގެ މަސައްކަތްތައް އަމިއްލަ ތަޖުރިބާ އިން\n15/03/2016 އަޙްމަދު ރަޝީދު Comments Off on އެއާޕޯޓް ޓަވަރުގެ މަސައްކަތްތައް އަމިއްލަ ތަޖުރިބާ އިން\nއައިލެންޑް އޭވިއޭޝަންގެ ހެޑް އޮފް އިންޖިނިއަރިން އަލީ ފިރާގު ނިޔާވެއްޖެ\n27/03/2016 އަޙްމަދު ރަޝީދު Comments Off on އައިލެންޑް އޭވިއޭޝަންގެ ހެޑް އޮފް އިންޖިނިއަރިން އަލީ ފިރާގު ނިޔާވެއްޖެ\nކެބިން ކްރޫ އަކަށް ވާން ބޭނުންތަ؟ މިއޮތީ ފަހި ފުރުޞަތެއް!\n22/04/2017 އަޙްމަދު ރަޝީދު Comments Off on ކެބިން ކްރޫ އަކަށް ވާން ބޭނުންތަ؟ މިއޮތީ ފަހި ފުރުޞަތެއް!


FVM Cityge Dhaariraathah alun bahai Final koffi\n1 ޖެނުއަރީ 2020, 18:19 |\nލޯކަލް ކައުންސިލް އިންތިޚާބަށާއި އަންހެނުންގެ ތަރައްގީއަށް މަސައްކަތް ކުރާ ކޮމެޓީގެ އިންތިޚާބަށް ފުވައްމުލައް ސިޓީގެ ދާއިރާތަކަށް ބަދަލު ގެނެސް ދާއިރާތައް ކަނޑައެޅުމުގެ ފައިނަލް ރިޕޯރޓް އިލެކްޝަންސް ކަމިޝަނުން ނެރެފިއެވެ.\nއެކަމިޝަނުން ފާއިތުވި ޑިސެމްބަރު 20 ގައި ނެރުނު ވަގުތީ ރިޕޯރޓުގައި ދާއިރާތައް ބަހަފައިވާ ގޮތުން ބައެއް މީހުންގެ ކަންބޮޑުވުންތައް ހުށަހެޅިއެވެ. އަދި ސިޔާސީ ފަރާތްތަކާއެކު ބައްދަލުވުން ބާއްވައި އަލުން ދާއިރާތައް ބަހާނެ ގޮތުގެ ޚިޔާލު ވެސް ހުށަހަޅާފައި ވެއެވެ.\nމިހާރު ބަހާފައިވާ ގޮތުން އެންމެ ބޮޑު ދާއިރާއަކީ ހޯދަޑު ހިމެނޭ ފުވައްމުލައް ސިޓީ2އެވެ. އަދި އެންމެ ކުޑަ ދާއިރާއަކި މާދަޑު ހިމެނޭ ފުވަމުލައް ސިޓީ3އެވެ. މިދެ ދާއިރަގެ އާބާދީގެ ތަފާތަކީ 171 މީހުންނެވެ. އަލަށް ބަހާފައިވާ ގޮތުން ކުރިއަށްވުރެ ދާއިރާގެ އާބާދީގެ ތަފާތު ކުޑައެވެ. އަލުން ދާއިރާތައް ބަހާފައިވާ ގޮތުން ކުރިން ބައިނުކޮށް އޮތް ދަޑިމަގު އަވަށުން ބައެއް މިހާރު ވަނީ ހޯދަޑު ހިމެނޭ ދާއިރާއަށް ލާފައެވެ.\nދާއިރާތަކުގެ އާބާދީގެ ތަފާތު ވަކި މިންގަޑެއްގައި ހިފެހެއްޓުމަށް ބަހާފައި މިވަނީ ދަޑިމަގު އަވަށާއި ދިގުވާޑު އަވަށާއި މިސްކިތްމަގު އަވަށެވެ. މިހާރު ގެ މަޖުލިސް ތިން މެމްބަރުން ނިސްބަތްވާ އަވަށް ކަމުގައިވާ ހޯދަޑު އަވަށާއި މާލެގަމު އަވަށް އަދި ދޫނޑިގަމު އަވަށް ބަހާފައި ނުވާކަން ފާހަގަ ކުރެވެއެވެ.\nދާއިރާތައް ކުރިން ބެހިގޮތާއި ގުޅޭ ގޮތުން އެންމެ ބޮޑު ކަންބޮޑުވުމެއް ފާޅުކުރީ ދިގުވާނޑު އަވަށުންނެވެ. އެމީހުންގެ ހިތްހަމަނުޖެހުން ބޮޑުވީ އެއަވަށް3ދާއިރާއަކަށް ބަހާލުމުން އެއަވަށުން ނުކުންނަ ކެންޑިޑޭޓަކަށް އިންތިޚާބު ކާމިޔާބުކުރުމުގެ ފުރުސަތު ހަނިވެގެންދާނެ ކަމަށް ބުނެއެވެ. ފައިނަލް ރިޕޯރޓްގައި ވާގޮތުން ދިގުވާނޑު މިހާރު ބެހެނީ ދަޑިމަގާއި (ފުވައްމުއް ސިޓީ 1 އާއި) މާދަޑު (ފުވައްމުލައް ސިޓީ 3) ހިމެނޭ ދެ ދާއިރާ އަށެވެ.\nކުރިޔަށް އޮތް ލޯކަލް ކައުންސިލް އިންތިޚާބަށް ސިޓީތަކުގެ ދާއިތައް ބެހިއިރު ކޮންމެ ދާއިރާއަކުން 1 މެންބަރު ހޮވާގޮތަށް އޮވެ، ބައެއް ދާއިރާ އިން ހަމައެކަނި އަންހެނުންނަށް އެކަނި ކުރިމަތިލެވޭ ގޮތަށް ހެދުމުން އާއްމު މީހުންގެ ކަންބޮޑުވުން އަދިވެސް ފާޅުކުރަމުން ދެއެވެ. އެގޮތުން ދަޑިމަގު އަވަށާއި އަވަށާއި ފުނާޑު އަވަށުން މި އިންތިޚާބަށް ނުކުންނަން ތިބި ފިރިހެނުންނަށް ފުރުސަތު ގެއްލިފައިވާތީ އެކަމުގެ ޝަކުވާ ސޯޝަލް މީޑިއާއިން ފެނެއެވެ.\nއިތުރު ލިޔުންއަންހެނުންކޮމެޓި އިންތިޚާބު 2019ފުވައްމުލައް ސިޓީލޯކަލް ކައުންސިލް އިންތިޚާބު\nTags: އަންހެނުންކޮމެޓި އިންތިޚާބު 2019, ފުވައްމުލައް ސިޓީ, ލޯކަލް ކައުންސިލް އިންތިޚާބު\nރީން 1 ޖެނުއަރީ 2020 19:01\nހިތެން ލައްކަ ކަހިރުވަކެ ކޭ ހަދާން ތީ ބީ


Kanduhulhudhoo massala aai eku jinsee goanaa aai rape ge ethah massala thakeh\nގއ. ކަނޑުހުޅުދޫގައި އުމުރުން ދެ އަހަރުގެ އަންހެން ކުއްޖަކަށް، އެ ކުއްޖާގެ ކާފަ އާއި މުނިކާފަ ޖިންސީ ގޯނާ ކުރި މައްސަލައެއް ފެންމަތި ވުމާ އެކު އެތައް ދުވަހެއް ވަންދެން ހާމަނުވެ ހުރި މިފަދަ ގިނަ މައްސަލަތަކެއް ވަނީ ހާމަވާން ފަށައިފައެވެ.\nއަދި މިފަދަ ގިނަ މައްސަލަތައް ތަހުގީގު ކުރަން ފަށާފައިވާ އިރު، ފުލުހުން ވަނީ ބައެއް މީހުން ހައްޔަރުވެސްކޮށްފަ އެވެ. މިފަދަ މައްސަލަތަކުގައި ޢާއްމުންނާއި ފުލުހުންނާ ދެމެދު ބޮޑެތި ހަމަނުޖެހުންތައް ހިނގައި އެތައްބަޔަކު ހައްޔަރުކޮށް އެތައްހާދިސާތަކެއް މިދަނީ ހިނގަމުންނެވެ.\nމިހާތަނަށް ފެންމަތިވި މިފަދަ މައްސަލަތަކުގެ ތެރޭގައި އިތުބާރު ކުރެވޭ މަގާމުތަކުގައި ތިބި މީހުންނާއި މަހުރަމުންގެ ފަރާތުން ކުޑަ ކުދިންނަށް ޖިންސީ އަނިޔާ ލިބޭ އެތައް މައްސަލަ އެއް ވަނީ ހިނގައިފައެވެ. ގޭންގް ރޭޕާއި ގްރޫޕް ރޭޕްތައްވެސް މިދަނީ ފެންމަތިވަމުންނެވެ.\nސަތޭކަ ޕަސަންޓް މުސްލިމު ޤައުމެއްގެ ގޮތުގައި ދުނިޔެއަށް ނަންއިއްވައިގެން ތިބި އަޅުގަނޑުމެން ދިވެހިރާއްޖޭގައި ދިރިއުޅޭ އާއްމުންގެ އެންމެ ބޮޑު އެއް ޝަކުވާއަކީ މިފަދަ ލާއިންސާނީ އަމަލުތައް ހިންގާ މީހުންނަށް އަދަބު ދީ، އަނިޔާ ލިބޭ ކުދިންނަށް އިންސާފު ހޯދާ ނުދެވުމެވެ. އިސްލާމީ ޝަރީޢަތް ދިވެހިރާއްޖޭގައި ޤާއިމް ނުކުރެވުމެވެ.\nމިފަދަ މައްސަލަތައް ގިނަވެ، ހައްލެއް ނުހޯދި ދިގުދެމިގެން ދިއުމާ ގުޅިގެން ކަމާއި ބެހޭ ގިނަ މުއައްސަސާތަކަށް އާންމުންގެ ބޮޑެތި ފާޑުކިޔުންތަކެއް ވަނީ އަމާޒުވާން ފަށައިފައެވެ. އަދި އެފާޑުކިއުންތައް ސަރުކާރަށްވެސް އެދަނީ އަމާޒުވަމުންނެވެ.\nޙައްލެއް ނުލިބި ދިގުދެމިގެންދާ މިފަދަ ބޮޑެތި މައްސަލަތަކަށް އޮތް ހަމައެކަނި ޙައްލަކީ އިސްމީ ޝަރީޢަތް މިރާއްޖޭގައި ޤާއިމު ކުރުންކަމުގައި ދީނީ ޢިލްމްވެރިންނާއި، އަދި އެތައްބަޔަކު އެދަނީ ގޮވަމުންނެވެ. މިކަމުގައި އަވަސް ރަނގަޅު ފިޔަވަޅު ތަކެއް ނޭޅިއްޖެނަމަ މި ލޮބުވެތި ދިވެހި ވަޠަނުން އަދި މިއަށްވުރެވެސް ނުރައްކާތެރި ކަންތައްތަކެއް ފެނުމަކީ ނުވެ ނުދާނޭ ކަމެކެވެ.


ސިހުރު ހަދާފައި ހުރި ކަމަށް ބުނެ ފައިސާ ނަގާ މީހުން އެ ކަނީ އަނގުރު އަލިފާން! – Haftha\nSat,6June, 2020, 3:38 pm\nސިހުރު ހަދާފައި ހުރި ކަމަށް ބުނެ ފައިސާ ނަގާ މީހުން އެ ކަނީ އަނގުރު އަލިފާން!\nސިހުރު ހާހުރައިގެ ބިރުވެރި ބަލިމަޑު ކަމަކީ ސައްތައިން ސައްތަ މުސްލިމް ގައުމެކޭ ބުނާ މި ރާއްޖޭގައި ވެސް ފެތުރިފައިވާ ބިރުވެރިކަމެކެވެ. އެގޮތުން އިރުވަރުބެލުމާއި ފާލުބެލުމާއި ރަމަލު ޖެހުމާއި އަތްބެލުން ފަދަ އެންމެހައި ކަންތައްތަކަކީ ވެސް ސިހުރު ހާހޫރަޔާ އެއްފަދަ ބޮޑެތި ފާފަތަކެވެ،\nއެމީހުންގެ ބޭނުމަކީ މީސްތަކުން ގިލަންވެރި ކުރުވައި ގޯނާ ކުރުމެވެ. ހިތާމައަކީ އެއީ ހަރާމް އަދި ބޮޑެތި ފާފަތަކުގެ ތެރޭގައި ހިމެނޭ ކަމެއްކަން އެނގިހުރެ ނަމަވެސް އެފަދަ މީހުންގެ ބަސް ތެދުކުރާ ބަޔަކު އުޅޭ ކަމެވެ.\nކީރިތި ރަސޫލާ صلى الله عليه وسلم ހަދީޡް ކުރައްވާފައިވަނީ ސިހުރުވެރިޔާ އަކީ އިންސީންގެ ޝައިތާނުންގެ ތެރޭގައި ހިމެނޭ ޝައިތާނެއް ކަމަށެވެ. އަދި އެމީހުންގެ ބަސް ތެދުކުރާ މީހުން ސުވަރުގެ ނުވަންނާނެ ކަމަށެވެ.\nއަދި ސިހުރުވެރިންގެ ގާތަށް ގޮސް އެމީހުންގެ ބަސް ގަބޫލުކުރާ މީހުން އީމާންކަމުގެ ދާއިރާ އިން ބޭރުވާއިރު ސިހުރު އުނގެނުމާއި ސިހުރު ދަސްކުރުމަކީ ވެސް ހަރާމް ކަމެކެވެ. އެކަމުގައި ކުފްރުގެ ކަމެއް ހިމެނޭނަމަ އެއީ ކުފްރުގެ އަމަލެކެވެ. އަދި ކިއެއްތައެވެ. ތިބާއަށް މީހަކު ސިހުރު ހަދާފައި ހުރި ކަމަށް ބުނެ މީހުންގެ އަތުން ފައިސާ ނަގާ މީހުން އެ ކަނީ އަނގުރު އަލިފާނެވެ.\nމި ނިބައު އަމަލު ފެތުރިގެން ދިޔައީ ކީއްވެތޯ މިއީ މިއަދު ކޮށްލަން ރަނގަޅު ސުވާލެކެވެ. އިސްލާމީ މުޖަތަމުތަކުގައި ސިހުރު ހާހޫރައިގެ ވަބާ ފުޅާ މިންވަރަކަށް ފެތުރިގެން ދިޔައީ މީސްތަކުންގެ ނަފްސުތަކުގެ މައްޗަށް މާއްދިއްޔަތު ވެރިވެ، ހިތްތައް ހަރުވެ، ހަސަދަވެރިކަމާއި ރުޅިވެރިކަން އިތުރުވެ އަގީދާ ބަލިކަށިވުންނެވެ.\nމީސްތަކުން ވަހްމާއި ޝައްކުގެ ތެރެއަށް ގެނބި ނަފްސާނީ ބަލިތަކުގެ ޝިކާރައަކަށް ވެގެންނެވެ. ގޭގައި ޤުރްއާން ކިޔެވުމާއި ޒިކުރު ކުރުން މަދުވެ، ޝައިތާނާގެ ކުޅިސަމާ ކުޅޭ ވެށްޓަކަށް ގެދޮރު ބަދަލުވުމުންނެވެ.\nނަމަވެސް ހިތާމައަކީ ބައްޔެއް ނުވަތަ މުސީބާތެއް ޖެހުމުން މާތް ﷲގެ ވާގިފުޅަށް އެދުމުގެ ބަދަލުގައި ސިހުރުވެރިންގެ ގާތުން މަދަދާއި އެހީތެރިކަން ހޯދަންދާ ކަމެވެ. އަދި ބައެއް މީހުން ސިހުރުވެރިންގެ ގާތަށް ދަނީ ހެޔޮ ނިޔަތުގައި ކަމަށް ބުނި ނަމަވެސް، ހެޔޮ ނިއަތުގައި އިސްލާމްދީނުގައި ހަރާން ކުރައްވާފައިވާކަމެއް ކުރެވިދާނެ ހެއްޔެވެ؟


Contactun Inthihaa ah ginavany | Wathan.mv ކޮންޓެކްޓުން އިންތިހާއަށް ގިނަވަނީ | Wathan.mv\nކޮންޓެކްޓުން އިންތިހާއަށް ގިނަވަނީ\nފާއިތުވި ދުވަސްތަކުގައި ރާއްޖެއިން ކޮވިޑް19 ގެ ކޭސްތައް ފެންނަ މިންވަރު ވިސްނާލަން ޖެހޭ މިންވަރަށް އިތުރުވެފައިވާކަމަށް އެޗްޕީއޭގެ އެޕިޑެމިއޮލޮޖިސްޓް ޑރ. އިބްރާހިމް އަފްޒަލް ވިދާޅުވެއްޖެއެވެ.\nމިރޭ ނެޝަނަލް އިމަޖެންސީ އޮޕަރޭޝަން ސެންޓަރުގައި ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން ޑރ. އަފްޒަލް ވިދާޅުވީ ކޭސްތައް އިތުރުވަމުންދާތަން ފެންނަތާ ދުވަސްކޮޅެއް ވެއްޖެކަމަށެވެ.\n“މިހާރު ދުވަސްތަކެއް ވެއްޖެ އަޅުގަނޑުމެންނަށް މި ގޮތަށް ކޭސްތައް ތަންކޮޅެއް މަތީލެވެލްއެއްގައި ފެންނަތާ. މިއީ އަޅުގަނޑުމެން މިކަމާމެދު ހާސްވާންޖެހި، މިކަމާމެދު ފިކުރުބޮޑުވެ، އެކަމާމެދު ވިސްނަންޖެހޭފަދަ ކަންކަން،” ޑރ. ވިދާޅުވިއެވެ.\nޑރ. ވިދާޅުވީ މިހާރު ފެންނަ ކޭސްތަކުގެ ތެރޭގައި ނިސްބަތުން ގިނައީ ދިވެހިން ކަމަށެވެ. ރާއްޖެއިން 3،302 މީހުން ކޮވިޑް19 އަށް ޕޮޒިޓިވް ވެފައިވާއިރު މީގެ ތެރޭގައި 1،488 ދިވެހިން ހިމެނެއެވެ.\nޑރ. އަފްޒަލް ވިދާޅުވީީ މިހާރު އިތުރުވެފައިވާ ކޭސްތަކުގެ ތެރޭ ގިނައީ ދިވެހިން ކަމަށާއި، މިހާތަނަށް ފެނިފައިވާ ކޭސްތަކުގެ ޖުމްލައަށް ބަލާއިރު ގިނައީ އަލާމާތްތައް ހުންނަ މީހުން ކަމަށެވެ. އަދި ބަލިޖެހޭ މީހުންގެ ނިސްބަތުން އެންމެ ގިނައީ ފިރިހެނުން ކަމަށްވެސް އަފްޒަލް ވިދާޅުވިއެވެ..\nމީގެ އިތުރުން މިހާރު ފެންނަ ޕޮޒިޓިވް ކޭސްތަކަށް ބަލާއިރު، ޕޮޒިޓިވްވާ ދިވެހިންގެ ކޮންޓެކްޓްސް، ބިދޭސިންނަށްވުރެ ގިނަވެފައިވާކަން ވެސް އޭނާ ފާހަގަ ކުރެއްވިއެވެ.\n“ދިވެހި ކޭސްތަކުގެ ކޮންޓެކްޓްސް މާ ގިނަކަމަށް އަޅުގަނޑުމެންނަށް ފާހަގަކުރެވޭ. އެހެންވީމަ އޭގެން އަޅުގަނޑުމެންނަށް އެނގެން ޖެހޭ އެއް ކަމަކީ، މިހާރުގެ ހާލަތަށް ބަލާލައިފިނަމަ ގައިމުވެސް ބުނެވޭނެ ދިވެހިން އެބަޖެހޭ ތަންކޮޅެއް ބޮޑަށް ސަމާލުވެ، އަޅުގަނޑުމެން ދޭ އިރުޝާދުތަކާ، ބަލިން ރައްކާތެރިވުމަށް އަޅަންޖެހޭ ފިޔަވަޅުތަކަށް އިތުރަށް ސަމާލުކަން ދޭން،” ޑރ. އަފްޒަލް ވިދާޅުވިއެވެ.\nޑޮކްޓަރު ވިދާޅުވީ އުމުރުފުރާތަކަށް ބަލާނަމަ، ބަލި ޖެހޭ މީހުން އެންމެ ގިނައީ 18 އަހަރާ 45 އަހަރާ ދެމެދުގެ މީހުން ކަމަށާއި ކޮންޓެކްޓުންވެސް ގިނައީ މި އުމުރު ފުރާގައި ކަމަށެވެ. އަދި މި ފަހަކަށް އައިސް އެއްވެސް ކްލަސްޓާއަކާ ގުޅުން ނެތް ކްލަސްޓަތައް ފެންނަ މިންވަރުވެސް އިތުރުވަމުންދާކަން ފާހަގަ ކުރައްވައިފައެވެ.\nދުވަހުން ދުވަހަށް ބަލާއިރު، ބަލިޖެހިފައިވާ މީހުންގެ ނިސްބަތް، އިތުރުވެފައިވާއިރު، ކޮވިޑް19 ގެ ފުރަބަންދުގައި އޮތް އިރު ޕޮޒިޓިވްވާ މީހުން މަދުވި ނަމަވެސް ދިން ލުއިތަކާއެކު ޕޮޒިޓިވް ކޭސްތައް ނިސްބަތުން ވަރަށް ބޮޑަށް ވަނީ އިތުރު ވެފައެވެ.\nއެކްޓިވް ކޭސްތަކަށް ބަލާއިރުވެސް، ދިވެހިންގެ ނިސްބަތް، ކުރިއާ އަޅާބަލާއިރު ވަރަށް ބޮޑަށް އިތުރުވެފައިވާކަން ޑޮކްޓަރު ފާހަގަކުރެއްވިއެވެ.\n“ކުރިއަށް އޮތްތަނުގައި ހާލަތު މިއަށްވުރެވެސް ގޯސްވުމަކީވެސް އެކަށީގެންވާކަމެއް. އެހެންނަމަވެސް އަބަދުވެސް، ދަންނަވާ ވަހަކައެއް މިއީ، ކުރިއަށް އޮތްދުވަސްތަކުގެ ހާލަތު އޮތީ އާންމުންގެ އަތްމަތީއޭ. ރައްކާތެރިކަމުގެ ފިޔަވަޅުތަކަސް ސަމާލުކަންދީގެން އެކަން ކުރާނަމަ، އަދި ބޭރު ތެރޭ އުޅުންވެސް، ކޮންމެހެން ބޭރަށް ދާންޖެހިގެން ބޭރަށް ނުނިކުތުން، އެއީ އާންމުންނަށް ދޭން އޮތް އިރުޝަދަކީ،” ޑރ. އަފްޒަލް ވިދާޅުވިއެވެ.


Turkey in hayyaru koffaivaa beyruge han'guraamaverin deport kuran fashaifi - vNews.mv\nތުރުކީން ހައްޔަރުކޮށްފައިވާ ބޭރު ގައުމުތަކަށް ނިސްބަތްވާ ހަނގުރާމަވެރިން ޑީޕޯޓް ކޮށްލުމާ ގުޅޭގޮތުން ތުރުކީ ޚާރިޖިއްޔާގެ ތަރުޖަމާނު ނޫސްވެރިންނަށް މައުލޫމާތު ދެއްވަނީ:\nތުރުކީން ހައްޔަރު ކޮށްފައިވާ ބޭރު ގައުމުތަކަށް ނިސްބަތްވާ ހަނގުރާމަވެރިން ޑީޕޯޓްކުރަން ފަށައިފި\nސައިފް އަޒްހަރު 11 November 2019, 14:36\nތުރުކީ ސިފައިން ހައްޔަރު ކޮށްފައިވާ "ބޭރު ގައުމުތަކުގެ ޓެރަރިސްޓް ހަނގުރާމަވެރިން" ތުރުކީ ސަރުކާރުން ޑީޕޯޓްކުރަން ފަށައިފިއެވެ.\nއެގޮތުން، އެންމެ ފުރަތަމަ ޑީޕޯޓް ކޮށްލާފައިވަނީ އެމެރިކާއަށް ނިސްބަތްވާ ހަނގުރާމަވެރިއެކެވެ. މީގެއިތުރުން، މިހަފްތާގެ ފަހުކޮޅު ޖަރުމަނަށް ނިސްބަތްވާ ހަތް ހަނގުރާމަވެރިޔަކު ޑީޕޯޓް ކޮށްލާނެ ކަމަށްވެސް ތުރުކީގެ ދާޚިލީ ވުޒާރާއިން ބުނެއެވެ.\n"ޕްރޮސީޖަރ ފުރިހަމަ ކުރުމަށްފަހު އެމެރިކާގެ ޓެރަރިސްޓް ހަނގުރާމަވެރިޔަކު މިހާރުވަނީ ތުރުކީން ބޭރުކޮށްލާފައި. ޖަރުމަނަށް ނިސްބަތްވާ އިތުރު ހަތްމީހަކު ބޭރުކޮށްލުމުގެ ހުރިހާކަމެއް މިހާރުވަނީ ނިމިފައި. އެމީހުން ނޮވެމްބަރު 14 ގައި ތުރުކީން ބޭރުކޮށްލާނެ"\nތުރުކީ ދާޚިލީ ވުޒާރާގެ ތަރުޖަމާނު\nއިސްލާމިކް ސްޓޭޓް ޖަމާއަތާ ގުޅިގެން ސޫރިޔާއާއި އިރާގުގައި ހަނގުރާމަކުރުމަށް ގޮސްފައިވާ ރައްޔިތުން ބަލައިގަތުމަށް ހުޅަނގުގެ ގައުމުތަކުން ދެކޮޅުހަދަމުން ގެންދިއުމައި، އެ ރައްޔިތުންގެ ރަށްވެހިކަން ނިގުޅައިގަންނަމުންދާ މައްސަލާގައި ތުރުކީ ސަރުކާރުންވަނީ ހުޅަނގުގެ ގައުމުތައް ވަރަށް ބޮޑަށް ކުށްވެރި ކޮށްފައެވެ.\nތުރުކީ ސަރުކާރުގެ ދާޚިލީ ވަޒީރު ސުލައިމާން ސޮއިލޫ މިދިޔަ ހަފްތާގައި ވިދާޅުވެފައިވަނީ، އައިއެސްއަށް ނިސްބަތްވާ 1،200 ބޭރުގެ ހަނގުރާމަވެރިން ތުރުކީގެ ޖަލުތަކުގައި ހައްޔަރު ކޮށްފައި އެބަތިބި ކަމަށެވެ. އޭގެ ތެރެއިން 287 ހަނގުރާމަވެރިން ހައްޔަރު ކޮށްފައިވަނީ ތުރުކީން ދާދިފަހުން ސޫރިޔާގައި ހިންގި އޮޕަރޭޝަންގެ ތެރޭގައި ކަމަށްވެސް ވިދާޅުވެފައި ވެއެވެ.\nނަމަވެސް އެމީހުން ނިސްބަތްވާ ގައުމުތަކެއް ތުރުކީ ސަރުކާރުން ހާމައެއް ނުކުރެއެވެ. އެކަމަކު އެމީހުން ނިސްބަތްވާ ގައުމުތަކާ ތުރުކީން މުއާމަލާތް ކުރަމުންދާ ކަމަށް ވެއެވެ.\nތުރުކީން ހައްޔަރުކޮށްފައިވާ ހަނގުރާމަވެރިން ނިސްބަތްވާ ގައުމުތަކުން އެގައުމުތަކުގެ ރައްޔިތުން ބަލައިގަތުމަށް ދެކޮޅުހަދާ މައްސަލާގައި ތުރުކީގެ ދާޚިލީ ވަޒީރުވަނީ ވަރަށް ބޮޑަށް ފާޑުވިދާޅުވެފައެވެ.\n"އެމީހުންގެ ކިބައިން ސަލާމަތްވާން މަސައްކަތް ކުރަން އުޅޭނެކަމެއްނެތް. އަޅުގަނޑުމެން އެމީހުން ކަލޭމެންނާ ހަމައަށް ފޮނުވާނަން. އެމީހުންނާމެދު ކަލޭމެން ކަންތައްކުރަން ބޭނުންވާ ގޮތަކަށްކުރޭ"\nތުރުކީގެ ދާޚިލީ ވަޒީރު ސުލައިމާން ސޮއެލޫ\nރިޕޯޓްތައް ބުނާގޮތުން، ތުރުކީން ހައްޔަރު ކޮށްފައިވާ ބޭރުގެ ހަނގުރާމަވެރިންގެ ތެރެއިން، ގައުމުތަކުން ރަށްވެހިކަން ނިގުޅައިގެންފައިވާ މީހުން އެ ގައުމުތަކުން ބަލައިގަންނާނެ ކަމެއް ނުވަތަ ނޫންކަމެއް ސާފެއް ނުވެއެވެ. އެފަދަ މީހުން ތުރުކީއަށް އަނބުރާ ފޮނުވާލެވޭނެ ކަމެއްވެސް ސާފެއް ނުވެއެވެ.\n1996 ވަނަ އަހަރު އެކަށައެޅި ނިއުޔޯކް ކޮންވެންޝަންގައި ކަނޑައަޅާފައިވަނީ، އެއްވެސް ގައުމަކުން އެގައުމެއްގެ ރައްޔިތެއްގެ ރަށްވެހިކަން ނިގުޅައިގަތުމަކީ ނުވަތަ އެއްވެސް ގައުމަކަށް ނިސްބަތްނުވާ މީހެއްގެގޮތުގައި ކަނޑައެޅުމަކީ ޣައިރުގާނޫނީ އަމަލެއް ކަމަށެވެ. އެހެން ނަމަވެސް، ޔޫރަޕްގެ ގައުމުތައް ކަމަށްވާ އިނގިރޭސިވިލާތާއި، ފަރަންސޭސިވިލާތުން މި މުއާހަދާ ތަސްގީދު ކޮށްފައެއް ނުވެއެވެ. ނަތީޖާއެއްގެގޮތުން މިފަހުން އެގައުމުތަކުން ރައްޔިތުންތަކެއްގެ ރަށްވެހިކަން ނިގުޅައިގަތް މައްސަލައިގެ ގާނޫނީ ބޮޑު ކަންތައްގަނޑެއް ހިނގާފައި ވެއެވެ.\nއިނގިރޭސިވިލާތުން އެކަނިވެސް ސަތޭކައަށްވުރެ ގިނަ ރައްޔިތުންގެ ރަށްވެހިކަން ނިގުޅައިގެންފައިވާއިރު، އެއީ، މުޅިންވެސް ބޭރު ގައުމުތަކަށްގޮސް ހަނގުރާމަވެރި ގްރޫޕްތަކާ ގުޅުނު މީހުންނެވެ.


މަސްޖިދުލްއަޤްޞާ މުސްލިމުންނަށް ގެއްލިދަނީ ކަމާއިމެދު ކަންބޮޑުވުން އިތުރުވަނީ\nމުސްލިމުންގެ3ވަނަ ޙަރަމްފުޅު މަސްޖިދުލްއަޤްޞާ މުސްލިމުންނަށް ގެއްލިދަނީ ކަމާއިމެދު ކަންބޮޑުވުން ދަނީ އިތުރުވަމުންނެވެ.\nމަސްޖިދުލްއަޤްޞާގައި ނަމާދުކުރުމަށާއި އަޅުކަން ކުރުމަށް ފަލަސްޠީނުގެ ޒުވާނުން ނުވައްދައި އިޒްރޭލް ސިފައިން ވައްދަން ބޭނުން ކޮންމެ ބައަކު ވައްދަމުން ގެންދިއުން ދިގުލައި ދަނީއެވެ.\nމިކަމާއި ގުޅިގެން ގިނަ ބައަކު ބުނަނީ އިޒްރޭލުން އެކަން ކުރަމުން ގެންދަނީ މުސްލިމް ޒުވާނުންގެ ހިތްތަކުން މަސްޖިދުލްއަޤްޞާގެ މުހިންކަން ފޮހެލުމަށެވެ. މަސްޖިދުލްއަޤްޞާގެ މައްޗަށް އިޒްރޭލުން ވެރިވެގަތް ނަމަވެސް އަދި އެތަން ައްތައިލި ނަމަވެސް މުސްލިމް ޒުވާނުންގެ ކަންބޮޑުވުން އެކަމަށް ކުޑަކުރުވުމަށެވެ.\nއދ މިއަދު ދައުވާކުރަމުން ގެންދަނީ އދ އަކީ ﷲ އާއި ކީރިތި ޤްރްއާނަށްވުރެ މަތީ ބާރެއް ކަމަށެވެ. އެކަމުގެ ހެއްކަކީ ކީރިތި ޤްރްއާނަށް އަމަލު ނުކުރުމަށާއި އދ ގެ ނިންމުން ތަކަށް އަމަލުކުރަން އދ އިން ބާރުއަޅައި އަމަރުކުރަމުން ގެންދާ ކަމެވެ.\nދީނީ މިނިވަންކަމަކީ އދ އިން ކަށަވަރުކޮށްދޭ ކަމެކެވެ. އެމީހަކު ބޭނުން ދީނަކަށް އަޅުކަންކޮށް އުޅުމުގެ ހައްޤު އދ އިން ކަށަވަރުކޮށްދެއެވެ. ނަމަވެސް ފަލަސްޠީނުގެ މުސްލިމް ޒުވާނުންނަށް އެ ހައްޤު ނުލިބި އހަރުތަކަށް ދިގުލައިދަނީއެވެ.\nކްރިސްޓިއަނުންނަށާއި ޔަހޫދީންނަށް އެމީހުން ބޭނުން ފައްޅިއަކަށް ވަދެވެއެވެ. ނަމަވެސް ފަލަސްޠީނުގެ މުސްލިމް ޒުވާނުންނަށް އެމީހުން އެންެމެ ބޮޑަށް ވަންނަން ބޭނުންވާ މަސްޖިދުލްއަޤްޞާއަކަށް ނުވަދެވެއެވެ. ނަމަވެސް ހުރިހައި ކަމެއް އެންމެ އިންސާފުން ކުރާ؟ އދ އަށް ކުރެވޭނެ ކަމެއް އޮތް ކަމަކަށް ނުވެއެވެ.\nރިޕޯޓްތައް ބުނާގޮތުން ބިމު އަޑިން ކޮނެ މަސްޖިދުލްއަޤްޞާ ވައްޓައިލުމަށް އިޒްރޭލުން ކުރަމުން ގެންދާ މަސައްކަތްތައް މިހާރުވެސް ކުރިއަށް އެބަގެންދެއެވެ. އެހެންކަމުން މަސްޖިދުލްއަޤްޞާ ނެތިދިއުމުގެ ބިރު ދަނީ އިތުރުވަމުންނެވެ.


Mayday: Mi sarukaarah ladhuvethi dhuvaheh\nރިޕޯޓު - މޭޑޭ\nމޭޑޭ: މި ސަރުކާރަށް ލަދުވެތި ދުވަހެއް\nމަސައްކަތްތެރިންގެ ހައްގުތަކުގެ ވާހަކަ ދެއްކޭނެ ގޮތެއް ނެތް\nވަޒީފާގެ ބިރު އިންތިހާ އަށް ވަނީ ބޮޑުވެފައި\nސިޔާސީ ގޮތުން އިދިކީލި ފިކުރުގެ މީހުން ވަޒީފާ އިން ވަކިކުރުމާއި އެ ނޫން ވެސް އުނދަގޫތައް ދަނީ ކުރިމަތިކުރުވަމުން\nކ. މާލެ 1 މެއި 2017 | ހޯމަ 22:42 9,053\nމޭޑޭ ފާހަގަކުރަން 2015 ވަނަ އަހަރު ބޭއްވި އެއްވުމުގެ ތެރެއިން - ގެޓީ އިމޭޖާސް\nމޭޑޭ ނުވަތަ ބައިނަލްއަގުވާމީ ގޮތުން ފާހަގަކުރާ މަސައްކަތްތެރިންގެ ދުވަހަކީ އެ މީހުންގެ ހައްގުތަކުގެ ވާހަކަ ދެކެވޭ ދުވެހެވެ. މި ދުވަސް ފާހަގަކުރުމަށް ދުނިޔޭގެ އެކި ކަންކޮޅުތަކުގައި ބޮޑެތި އެއްވުންތައް ބާއްވައެވެ. ރާއްޖޭގައި މި ދުވަސް އެންމެ ފުރަތަމަ ކުލަގަދަ ގޮތެއްގައި ފާހަގަކުރަން ފެށީ އެމްޑީޕީންނެވެ. މަސައްކަތްތެރިންގެ ދުވަސް ފާހަގަކުރަން ބޭއްވި ހިނގާލުންތަކަކީ މިހާތަނަށް ރާއްޖޭގައި ބޭއްވި އެންމެ ބޮޑެތި ހިނގާލުންތައް ކަމަށް ވަނީ ވެފައެވެ. އޭގެ ތެރޭގައި 2015 ވަނަ އަހަރު އިދިކޮޅު ފަރާތްތަކުން ގުޅިގެން ބޭއްވި ބިޔަބޮޑު މުޒާހަރާ ފާހަގަކޮށްލެވެއެވެ. އެއީ މިހާތަނަށް ބޭއްވި އެންމެ ބޮޑު އެއްވުމަށް ވަނީ ވެފައެވެ. އެހެން ކަމުން މި ސަރުކާރަށް މި ދުވަސް ސިފަކުރެވެނީ ހިތި ދުވަހެއްގެ ގޮތުގައެވެ.\nމޭޑޭއަކީ މަސައްކަތްތެރިންގެ ދުވަހެއްގެ ގޮތުގައި ފާހަގަކުރެވުނު ނަމަވެސް މި ދުވަސް ވެފައި ވަނީ މި ސަރުކާރުގެ މޫނުމަތީގައި ޖެހިފައިވާ ބޮޑު ލައްގަނޑަކަށެވެ. މީގެ ދެ އަހަރު ކުރިން ބޭއްވި އެއްވުމަކީ މުޅި ސިޔާސީ މަޝްރަހް ބަދަލުކޮށްލި އެއްވުމެކެވެ. އަދި އެ ދުވަސް ވެގެން ގޮސްފައި ވަނީ ރައްޔިތުންނަށް ލިބިފައިވާ އެތައް ހައްގެއް ނިގުޅައިގަންނަން ފެށި ދުވަހަށެވެ.\nއެ ދުވަހުގެ އެއްވުމަށް ފަހު ސިޔާސީ ލީޑަރުންނަށް ވަނީ ބޮޑެތި ހުރަސްތަކެއް ކުރިމަތިވެފައެވެ. އަދާލަތު ޕާޓީގެ ލީޑަރު ޝައިޚް އިމްރާން އަބްދުﷲ އެ ދުވަހު ދެއްކެވި ވާހަކަތަކަކާ ގުޅިގެން ހިފާ ހައްޔަރުކޮށް ޓެރަރިޒަމްގެ ދައުވާކޮށް މިހާރު ވަނީ ޖަލަށް ލާފައެވެ. ދެން އެ ދުވަހު އިސް ސަފުގައި ތިއްބެވި ގިނަ ސިޔާސީ ފަރާތްތަކުގެ މައްޗަށް ވެސް ދައުވާކުރުމުގެ ބިރު އޮތުމުން އެ ފަރާތްތަކަށް ވަނީ ރާއްޖެ ދޫކޮށް ދާން މަޖުބޫރުވެފައެވެ. އެ ގޮތުން އޭރު އެމްޑީޕީގެ ޗެއާޕާސަންގެ މަގާމުގައި ހުންނެވި އަލީ ވަހީދާއި ޖުމްހޫރީ ޕާޓީގެ ނައިބު ލީޑަރު އަދި މި ސަރުކާރުގެ ފުރަތަމަ ޓްރާންސްޕޯޓް މިނިސްޓަރު އަމީން އިބްރާހީމާއި އެ ޕާޓީގެ އިސް ބައެއް ބޭފުޅުން ހިމެނިވަޑައިގަންނަވައެވެ. އެ ބޭފުޅުން މިހާރު ތިއްބެވީ އަމިއްލަ އަށް އަރުވާލެއްވިގެން އިނގިރޭސި ވިލާތުގައެވެ.\nއެ ދުވަހަށް ފަހު މަގުތަކަށް އެއްވުމުގައި ސަރުކާރުން ގެންދަނީ ހުރަސްތައް ކުރިމަތުކުރުވަމުންނެވެ. އެއްވެ އުޅުމާއި ހިޔާލުފާޅުކުރުމުގެ މިނިވަންކަމަށް ހުރަސް އަޅައި މާލޭގައި ކާނިވާ ސަރަހައްދުގައި ނޫނީ ސިޔާސީ އެއްވުމެއް ނުބޭއްވޭ ގޮތަށް ވަނީ ކަނޑައަޅާފައެވެ.\nމީގެ ދެ އަހަރު ކުރިން ހިނގި މި ކަންކަމަށް ފަހު މިހާރު ރާއްޖޭގައި މޭޑޭ ފާހަގަކުރެވެނީ ހަމައެކަނި މަސައްކަތްތެރިންގެ ދުވަހުގެ ގޮތުގައެއް ނޫނެވެ. އޭގެ ބަދަލުގައި ސިޔާސީ ގޮތުން މި ސަރުކާރަށް ލަދުވެތި ދުވަހެއްގެ ގޮތުގައެވެ.\nމަސައްކަތްތެރިންގެ ދުވަހެއް ފާހަގަކުރާ އިރު މިއަދު މަސައްކަތްތެރިންގެ އެތައް ހައްގެއް ވަނީ ގެއްލިފައެވެ. މަސައްކަތްތެރިން ތިބީ ބިރުވެރިކަމެއްގެ ތެރޭގައެވެ. ސިޔާސީ ގޮތުން ބޭނުން ފިކުރެއް ގެންގުޅުމުގެ މިނިވަންކަމެއް ނެތެވެ. ސަރުކާރު ހިންގާ ޕާޓީން ބާއްވާ ޖަލްސާތަކަށް ދިއުން ލާޒިމުކުރެއެވެ. އިދިކޮޅު ޕާޓީ އަށް ނިސްބަތްވާ މެންބަރެއް ނަމަ ވަޒީފާ ގެއްލުމުގެ ބިރު އޮވެއެވެ. ހާއްސަކޮށް އިދިކޮޅު ޕާޓީތަކުގެ ޖަލްސާތަކުގައި ބައިވެރިވެ ނުވަތަ މިނިވަންކަމާ އެކު ހިޔާލު ފާޅުކުރާ ނަމަ ވަޒީފާ ގެއްލެއެވެ. ނުވަތަ ވަޒީފާ ދައްކުރެއެވެ. ނުވަތަ ތިމާ އުޅޭ ރަށް ނޫން އެހެން ރަށަކަށް ނުވަތަ މާ ދުރު ސަރަހައްދަކަށް ބަދަލުކުރެއެވެ. މިފަދަ އެތައް މަންޒަރެއް ދަނީ ފެންނަމުންނެވެ.\nއަނެއްކޮޅުން މަސައްކަތްތެރިންނަށް ރަނގަޅު ގޮތްތައް ހަދައިދޭނެ ކަމަށް ބުނެ ވީ ވައުދުތައް މަތިން ސަރުކާރު ވަނީ ހަނދާންނެތިފައެވެ. ދަނޑުވެރިންނަށް ދޭން ބުނި 8،000ރ. އާއި ބެޔަސް ނުބެޔަސް މަސްވެރިންނަށް ދޭން ބުނި 10،000ރ. އާއި ރިސޯޓްތަކުން ދޭން ބުނި ހިއްސާ މަތިން ސަރުކާރުން ހަނދާން ނެތްތަނުގައި އެ ފަރާތްތަކަށް ކުރަމުން ދަނީ އިތުރަށް ޖެއްސުމެވެ. މަސްވެރިން ބާނާ މަހުގެ ހަމަ އަގު ނުލިބެއެވެ. މަސްވެރިކަން ރަނގަޅު ދުވަސްވަރެއް ނަމަ ކިރޭނެ ގޮތެއް ހޯދައި ނުދީ ބާނާ މަސްކޮޅު ކަނޑަށް ވަނީ އުކާލަންޖެހިފައެވެ.\nމިފަދަ އެތައް ދަތިތަކެއް މަސައްކަތްތެރިންނަށް ކުރިމަތިވެފައިވާ އިރު މިކަންކަމާ މެދު އަޑު އުފުލޭނެ ގޮތެއް ނެތެވެ. ހަޅުތާލުކުރުމާއި މުޒާހަރާކުރުމަކީ ގާނޫނުއަސާސީ ކަށަވަރުކޮށްދޭ ކަމަކަށްވީ ނަމަވެސް ގާނޫނުއަސާސީގެ މައްޗަށް ގާނޫނުތައް ހަދައި އެ ހައްގުތައް ވަނީ ހަނިކުރެވިފައެވެ. ނުވަތަ ނިގުޅައިގެންފައެވެ. އެކަމާ މެދު ބަހެއް ބުނެލާނެ އިދާރާއެއް ނެތެވެ. ގާނޫނުއަސާސީގެ މައްޗަށް ގާނޫނުތައް ބާރު ހިންގަމުންދާ އިރު އެއީ ގާނޫނާ ހިލާފް ނިންމުންތަކެއްކަން ބުނެދޭން އޮތް އިދާރާތަކާއި ސުޕްރީމް ކޯޓުން ބަހެއް ނުކިޔައެވެ. އެ ވާހަކަ ދައްކަން އިދިކޮޅު ފަރާތްތަކަށް އޮތް ހުރިހާ ދޮރެއް ވަނީ ބަންދުކޮށްފައެވެ. މަސައްކަތްތެރިންނަށް ވެސް އެ ވާހަކަ ދެއްކުމުގެ ހައްގެއް މި ސަރުކާރުގައެއް ނެތެވެ. އެހެން ކަމުން މަސައްކަތްތެރިންގެ ހައްގުތަކައިގެން އަޑު އުފުލޭނެ އެއްވެސް ގޮތެއް މިހާރަކު ނެތެވެ.


Reethi photo instagram kurumakee vari ginavaa kameh?\nރީތި ފޮޓޯ އިންސްޓެގްރާމް ކުރުމަކީ ވަރި ގިނަވާ ކަމެއް؟\n- 1 year ago 1 - ސުހޭލާ\nމީސްމީޑިއާއަކީ ލޯބިވެރިން ނުވަތަ ދެމަފިރިއެއްގެ ގުޅުމަށް އަސަރު ކުރުވާ އެއްޗެއް ކަމަށް ގިނަ މީހުން ގަބޫލު ކުރެއެވެ.\nއެގޮތުން، ސޯޝަލް މީޑިއާގައި ގިނައިން ފޮޓޯ ހިއްސާ ކުރާ ލޯބިވެރިން ނުވަތަ ދެމަފިރިންގެ މެދުގައި މައްސަލަތައް ގިނަ ކަމަށް ދިރާސާތަކުން ދައްކައެވެ. މިކ ދިރާސާކޮށްފައިވަނީ ނިއު މެކްސިކޯ ޔުނިވާސިޓީއިން ކުރި ދިރާސާއަކުންނެވެ. އެގޮތުން، މާ ގިނައިން ފޮޓޯ އިންސްޓެގްރާމް ކުރާ މީހުންގެ މެދުގައި ވަރި ގިނަވާ ކަމަށްވެސް ދިރާސާއިން ދައްކައެވެ.\nމީސްމީޑިއާގައި އެންމެ ގިނައިން ފޮޓޯ ހިއްސާ ކުރަނީ "އިންސްޓެގްރާމް"ގައެވެ. ރާއްޖޭގައިވެސް އިންސްޓެގްރާމް މޮޑެލުން ނުހަނު ގިނައެވެ. އެފަދަ ފަރާތްތަކުގެ ތެރޭގައި "ސިންގަލް" މީހުންނާއި، "މެރީޑް" މީހުންވެސް އުޅެއެވެ. ގިނައީ "ސިންގަލް"މީހުންނެވެ. ގިނަ މީހުން ގަބޫލު ކުރާ ގޮތުގައި ބައިވެރިޔާ އިންސްޓެގްރާމަށް ރީތި ފޮޓޯތައް ލާނަމަ، ޝައްކު ކުރުމުގެ ފުރުސަތު ބޮޑުވެ، "އިންސެކުޔަރ" ވުމަށް މަގުފަހި ކުރުވައެވެ.\nއެހެންވާން ދިމާވަނީ މާރީއްޗަށް ނަލަ ހެދިގެން މީސްމީޑިއާއަށް ފޮޓޯ ލުމުން، އެހެން މީހުންގެ ސަމާލުކަން އެފަރާތަކަށް ލިބޭތީކަމަށްވެއެވެ. އަދި ސަމާލުކަން ލިބި ބައިވެރިޔާއަށް ވުރެ މާ ރަނގަޅުވާނެހެން ހީވާ މީހުން ފެންނާތީ ކަމަށްވެސް ދިރާސާއަކުން ދައްކައެވެ.\n"ބައިވެރިޔާ އިންސްޓެގްރާމަށް ނޫނީ އެހެން އެޕަކަށްވެސް ފޮޓޯލުމަކީ ރަނގަޅު ކަމެއް ނޫން. މައްސަލަ ޖެހޭ ކަމެއް" ވޮއިސްއަށް މައުލޫމާތު ދިން ޒުވާނަކު ބުންޏެވެ.\n"އެއީ ޝައްކު ކުރެވެންވެސް ހުޅުވޭ ދޮރެއް" އިތުރު ޒުވާނަކު ބުންޏެވެ.\nދިރާސާއަކުން ދައްކާ ގޮތުން، އެންމެ ހަމަޖެހިގެން ދިރިއުޅެނީ މީސްމީޑިއާގައި އެހާ "އެކްޓިވް" ނޫން މީހުން ކަމަށެވެ. އެގޮތުން އެފަދަ މީހުންގެ މެދުގައި މައްސަލަތައްވެސް މަދު ކަމަށް ދިރާސާއިން ދައްކައެވެ.\nއިންސްޓެގްރާމް ކުރުން. އިންސްޓަގުރާމުގެ ޕްރޮފައިލް ފޮޓޯ ބަދަލުކުރުމަށް ކިޔޭނެތޯ؟ ނޫނީ އިންސްޓަގުރާމުން ޗެޓުކުރުމަށް ކިޔޭނެތޯ ހެހެ\nމިއަދު މައިލޯ ކޭކެއް އަޅަމާ!02 months ago\nމިއަދުގެ ރެސިޕީ: ވައިޓް ސޯސް ޕާސްތާ02 months ago\nމިއަދުގެ ރެސިޕީ: ޕާން ބޯކިބާ02 months ago\nމިއަދު ރޯދަވީއްލަން މަސްބަތް ތައްޔާރުކޮށްލަމާ!03 months ago\nވިހެއުމަށްފަހު ބަރުދަން އިތުރުވަނީ ކީއްވެ؟03 months ago\nމިއަދުގެ ރެސިޕީ: ވެނީލާ ސްޕޮންޖް ކޭކު03 months ago\nމިއަދު ޗޮކްލެޓް މޫސް ކޭކެއް އަޅަމާ، މިއޮތީ ރެސިޕީ!03 months ago\nމިއަދު ރޯދަ ވީއްލަން ގުލާބު ޖާމުން ކިހިނެއްވާނެ؟03 months ago


FIFA Club Worldcup Anna Aharuge February Ah Faskoffi - Vaguthu\n3 މަސް ކުރިން ( ނޮވެމްބަރު 18, 2020 )\nފީފާ ކުލަބު ވޯލްޑް ކަޕް އަންނަ އަހަރުގެ ފެބްރުއަރީ މަހަށް ފަސްކުރަން ނިންމާފައިވާކަން ފީފާއިން ހާމަކޮށްފިއެވެ.\nމި މުބާރާތް ކުރިން ބާއްވަން ނިންމާފައިވަނީ މިއަހަރުގެ ޑިސެމްބަރު މަހު ގަތަރުގައެވެ. ނަމަވެސް ކޮވިޑުގެ ނުރައްކާ ބޮޑުވުމާއި ގުޅިގެން ފީފާއިން ނިންމީ މުބާރާތް ފަސްކުރުމަށެވެ.\nމުބާރާތް ކެންސަލްކުރުމާއި ގުޅިގެން ފީފާއިން ނެރުނު ބަޔާނެއްގައި ބުނެފައިވަނީ އަންނަ އަހަރުގެ ފެބްރުއަރީ މަހުގެ 1-11 ށް ގަތަރުގައި މި މުބާރާތް ބޭއްވުމަށް މިހާރު ތާވަލުކޮށްފައިވާ ކަމަށާއި ހާލަތު ބަދަލުވާ ގޮތަކުން ތާރީހަށް ބަދަލުއައުމަކީ އެކަށީގެންވާ ކަމެއް ކަމަށެވެ.\nކުލަބް ވޯލްޑްކަޕަށް މިހާތަނަށް ކޮލިފައިވެފައިވަނީ ދެ ޓީމެކެވެ. އެއީ މިދިޔަ ސީޒަނުގެ ޔުއެފާ ޗެމްޕިއަންސް ލީގުގެ ޗެމްޕިއަން ޖަރުމަނުގެ ބަޔާން މިއުނިކާއި މުބާރާތް ބާއްވާ ގައުމު ކަމަށްވާ ގަތަރުގެ ލީގު ޗެމްޕިއަން އަލް ދުހައިލެވެ.\nމިދިޔަ އަހަރު ފީފާއިން ވަނީ ކުލަބު ވޯލްޑް ކަޕުގެ ފޯމެޓަށް ބަދަލުގެނެސްފައެވެ. އެގޮތުން ކުލަބު ވޯލްޑް ކަޕުގެ ފޯމެޓަށް އަލަށް ގެނައި ބަދަލާއެކު، މި މުބާރާތް ދެން ބާއްވާނީ 24 ޓީމާއެކު ކޮންމެ ހަތަރު އަހަރަކުން އެއް ފަހަރުއެވެ. މީގެކުރިން މުބާރާތް ބާއްވަމުން އައީ ކޮންމެ ބައްރެއްގެ ޗެމްޕިއަން ޓީމުގެ މެދުގައެވެ.\nކުލަބު ވޯލްޑް ކަޕުގެ އާ ފޯމެޓާއެކު ފުރަތަމަ މުބާރާތް އަންނަ އަހަރު ޗައިނާގައި ޖޫން މަހުގެ 17ން ޖުލައި މަހުގެ ހަތަރުވަނަ ދުވަހުގެ ނިޔަލަށް ބޭއްވުމަށް މީގެކުރިން ފީފާއިން ވަނީ ނިންމާފައެވެ. އެ މުބާރާތުގައި ޔޫރަޕުގެ އަށް ޓީމާއި ދެކުނު އެމެރިކާގެ ހަ ޓީމާއި އެފްރިކާ، އޭޝިއާ އަދި އުތުރު އެމެރިކާ ބައްރުން، ކޮންމެ ބައްރަކުން ތިން ޓީމު އަދި އޯޝޭނިއާގެ ޓީމަކަށް ފުރުސަތު ލިބޭނެއެވެ.\nނަމަވެސް މި މުބާރާތް 2022 އަށް ފަސްކުރުން ގާތްކަމަށް ބެލެވެއެވެ. މިދިޔަ އަހަރުގެ ކުލަބު ވޯލްޑް ކަޕް ކާމިޔާބުކުރީ އިނގިރޭސި ޗެމްޕިއަން ލިވަޕޫލުންނެވެ.\nބްލެޓާގެ ކޮރަޕްޝަން މައްސަލަތަކެއް އަނެއްކާވެސް ފެންމަތިވެއްޖެ\nރޮނާލްޑޯ އާއި މެސީ ފަހަތައް ޖައްސާލާ "ފީފާ ދަ ބެސްޓް" ލެވަންޑޮސްކީ އަށް!


Etihad Airways boat eh ge faahaanaa therein maruvefa oi thuththu kujjeh ge hashigan'du - vNews.mv\nއިއްތިހާދު އެއަރވޭޒް ބޯޓެއްގެ ފާޚާނާތެރެއިން މަރުވެފައިއޮތް ތުއްތު ކުއްޖެއްގެ ހަށިގަނޑު\nސައިފް އަޒްހަރު 07 January 2018, 18:09\nއިންޑޮނޭޝިޔާއަށް ދިޔަ އިއްތިހާދު އެއަރވޭޒް މަތިންދާ ބޯޓެއްގެ ފާޚާނާއެއްގެ ތެރެއިން މަރުވެފައިއޮތް ތުއްތު ކުއްޖެއްގެ ހަށިގަނޑު ފެނިއްޖެއެވެ.\nމަރުވެފައިއޮތް ތުއްތު ކުއްޖާގެ ހަށިގަނޑު ފެނުނީ، މަތިންދާ ބޯޓު ޖަކާޓާ އިންޓަރނޭޝަނަލް އެއަރޕޯޓްގައި ޖެއްސުމަށްފަހު ބޯޓު ސާފުކުރަން އުޅުނު މީހުންނަށެވެ.\nދުވަސްފުރާ ވިހާފައިވާ އެ ކުއްޖާގެ މަރުވެފައިވާ ހަށިގަނޑު އޮތީ ޕްލާސްޓިކް ކޮތަޅަކަށް ލައި އޮޅައި، ފާޚާނާ ތެރޭގައިހުރި ވަތްގަނޑެއްގެ ތެރެއަށް ލާފައި ކަމަށް މީޑިއާއިން ބުނެއެވެ.\nއިންޑޮނޭޝިޔާގެ ކަމާބެހޭ ފަރާތްތަކުން މިހާރު ގެންދަނީ އެކުއްޖާ މަރުވި ސަބަބު ދެނެގަތުމުގެ މަސައްކަތް ކުރަމުންނެވެ.\nމިހާދިސާއާ ގުޅިގެން އިންޑޮނޭޝިޔާ ފުލުހުން މިހާރުވަނީ، މަރުވެފައި އޮތް ކުއްޖާގެ މަންމަކަމަށް ތުހުމަތު ކުރެވޭ، އުމުރުން 37 އަހަރުގެ ހާނީ ނަމަކަށްކިޔާ އަންހެނަކު ހައްޔަރު ކޮށްފައެވެ.\nހާނީއަކީ އަބޫދާބީގައި ވަޒީފާ އަދާކުރަން އުޅުނު އިންޑޮނޭޝިޔާ އަންހެނެކެވެ. އޭނާ އަބޫދާބީގައި ހަތަރު އަހަރު ހޭދަކުރުމަށްފަހު އިއްތިހާދު އެއަރވޭޒްގައި އިންޑޮނޭޝިޔާއަށް އައުމަށް ދަތުރުފެށީ އިއްޔެއެވެ.\nނަމަވެސް، މަތިންދާ ބޯޓް އުދުހެންފެށިތާ ހަތަރު ގަޑިއިރުވީފަހުން ހާނީގެ ބަނޑުން ލޭފައިބާން ފެށުމުން، އިއްތިހާދު އެއަރވޭޒް މަތިންދާ ބޯޓުގެ ޕައިލެޓަށް މަޖުބޫރުވެގެން ބޯޓް ވަނީ ބެންކޮކްގެ ސުވަރްނަބޫމީ އިންޓަރނޭޝަނަލް އެއަރޕޯޓްގައި ޖައްސާފައެވެ.\n"އެ އަންހެމީހާ ދަތުރުކުރީ އިކޮނޮމީ ކްލާހުގައި. ލޭފައިބާން ފެށުމުން އޭނާ ބިޒްނަސް ކްލާހުގެ ގޮނޑިއެއްގެ މަތީގައި ބާއްވައި، އޮކްސިޖަން ގުޅި. އޭގެފަހުން ކެޕްޓަން އިޢްލާންކުރީ ބޯޓު ބެންކޮކްގައި ޖައްސަނީ ކަމަށް" އިއްތިހާދުގެ ކްރޫއެއް ބުނެފައި ވެއެވެ.\nއިއްތިހާދު އެއަރވޭޒްގެ ބޯޓު ބެންކޮކްގައި ޖެއްސުމާއެކު މެޑިކަލް ޓީމެއްވަނީ ބޯޓަށް އަރައި، ހާނީ ބޯޓުން ބާލައި އޭނާއަށް ފަރުވާދޭން ފަށާފައެވެ.\nއިއްތިހާދުގެ ބޯޓު، އަންހެންމީހާ ނުލައި ޖަކާޓާއަށް ދިއުމަށްޓަކައި ފުރާފައިވަނީ އޭގެ އެއްގަޑިއިރު ފަހުންނެވެ. އަންހެންމީހާގެ ހާލަތު ކުޑަކޮށް ރަނގަޅުވުމުން އޭނާ އެނބުރި ޖަކާޓާއަށް ދިޔައީ އެހެން ފްލައިޓެއްގައެވެ.\nއިންޑޮނޭޝިޔާގެ ސޮއެކާރނޯ-ހައްޓާ އެއަރޕޯޓަށް އަންހެންމީހާ ފޭބުމާއެކު އިންޑޮނޭޝިޔާ ފުލުހުންވަނީ އޭނާ ހައްޔަރު ކޮށްފައެވެ. ނަމަވެސް، އޭނާ މުޅީން ފިޓްކަމަށް ނުފެންނާތީ އަދި ސުވާލު ނުކުރާނެ ކަމަށް ފުލުހުންވަނީ ބުނެފައެވެ. އެ އަންހެންމީހާއަށް މިހާރުދަނީ އެއަރޕޯޓްގެ ހެލްތު ސެންޓަރުގައި ފަރުވާ ދެމުންނެވެ.\nފުލުހުން ތުހުމަތު ކުރަނީ، މަތިންދާ ބޯޓުގެ ފާޚާނާ ތެރެއިން ފެނުނު މަރުވެފައިވާ ކުއްޖާއަކީ މި އަންހެންމީހާ ސިއްރިއްޔާތުގައި ވިހާފައިވާ ކުއްޖެއް ކަމަށެވެ. އޭނާއަށް ލޭފޭބުމުގެ މައްސަލަ ކުރިމަތިވީ ސިއްރިއްޔާތުގައި ދަރިފުޅު ވިހާފައިގޮސް އިންދާ ކަމަށްވެސް ތުހުމަތު ކުރެއެވެ.


މާފަންނު މާޒިޔާ ދަނޑު ބޭރުގައި ތޫނު އެއްޗެހިން ހަމަލާދީ މިދިޔަ މަހުގެ 30 ވަނަ ދުވަހު ހަތަރު މީހަކު ޒަހަމްކޮށްލައި، 17 އަހަރުގެ ކުއްޖަކު މަރުވި މާރާމާރީގެ ތުހުމަތުގައި ފުލުހުން ހޯދަން ބޭނުންވާ މީހެއްގެ ފޮޓޯ އާއްމުކޮށްފި އެވެ.\nޓީވީ އާއި ރޭޑިއޯއިން އިއުލާންކޮށް ފުލުހުން ހޯދަމުން ދަނީ ގ. ކޯޒީ އިބްރާހީމް ޝަހުމް އާދަމް އެވެ. ނަމަވެސް އޭނާ ހައްޔަރުކުރަން ބޭނުންވަނީ ކޮން މައްސަލައެއްގެ ތުހުމަތުގައި ކަމެއް އިއުލާނުގައި ބުނެފައެއް ނެތެވެ. ފުލުހުންގެ މީޑިއާ އޮފިޝަލް ވެސް އެ މައުލޫމާތެއް ނުދެއްވި އެވެ.\nނަމަވެސް ފުލުހުން ޝަހުމް ހޯދަނީ ޖުލައި 30 ވަނަ ދުވަހުގެ ރޭ އިރާކޮޅު ހިންގި މާރާމާރީގެ ތުހުމަތުގައިކަން ހަވީރަށް ކަށަވަރުވެފައިވެ އެވެ. އަދި ހަވީރަށް އެނގިފައިވާ ގޮތުގައި އޭގެ އަނެއް ދުވަހު މައްޗަންގޮޅި ސަހަރާ ސަރަހައްދުގައި ޒަހަމްކޮށްލި ދެ މީހުންގެ ތެރޭގައި ވެސް ޝަހުމް ހިމެނެ އެވެ. އޭނާ ފިލާފައި ވަނީ، އެނގިފައިވާ ގޮތުގައި، އެ މާރާމާރީގައި ތޫނު އެއްޗަކުން ހަމަލާ ދިނުމުގެ ސަބަބުން ލިބުނު ޒަހަމްތަކަށް އައިޖީއެމްއެޗުގައި ފަރުވާދެމުން ދަނިކޮށް އެ ތަނަށް ދިޔަ ގްރޫޕަކާ އެކުގަ އެވެ.\nގުޅުން ހުރި ކަމަށް ބެލެވޭ މި ދެ މާރާމާރީގެ ތުހުމަތުގައި ފުލުހުން ގިނަ އަދަދެއްގެ ބަޔަކު ހައްޔަރުކޮށް މިހާރު ހަ މީހަކު ބަންދުކޮށްފައި އެބަތިބި ކަމަށް މީޑިއާ އޮފިޝަލް މިއަދު ވިދާޅުވި އެވެ. ނަމަވެސް އެއިން އެއްވެސް މީހެއްގެ ނަމެއް ފުލުހުން މިހާތަނަށް ހާމައެއް ނުކުރެ އެވެ.\nމާޒިޔާ ދަނޑުގައި ފުޓްބޯޅަ މެޗެއް ކުޅެމުން ދަނިކޮށް އެ ސަރަހައްދުގައި ހިންގި މާރާމާރީ އަށް ފަހު ތިން ހަފްތާތެރޭ އިތުރު ހަތަރު މާރާމާރީއެއް ވަނީ ހިންގާފަ އެވެ. އޭގެތެރެއިން އެންމެ ފަހުން ހިންގާފައިވާ ނުރައްކާތެރި އެއް މާރާމާރީ ބުރާސްފަތި ދުވަހުގެ ރޭ ހިންގާފައިވާއިރު، ޒަހަމްވި 16 އަހަރުގެ އަބްދުﷲ ނިހާނަށް އައިޖީއެމްއެޗުން އަންނަނީ އައިސީޔޫގައި ފަރުވާ ދެމުންނެވެ.\nއަމީނީމަގުގައި ތޫނު އެއްޗަކުން ޒަހަމްކޮށްލި ނިހާންގެ އާއިލާއިން މިއަދު ބުނިގޮތުގައި އޭނާގެ ހާލު މަޑުމަޑުން ރަނގަޅުވަމުން އަންނަ ކަމަށް ޑޮކްޓަރުން ވަނީ ބުނެފަ އެވެ. ނަމަވެސް އިތުރު ފަރުވާ އަށް ރާއްޖެއިން ބޭރަށް ގެންދިއުމުގެ ހުއްދަ ދެވޭ ވަރަށް ރަނގަޅުވެފައި ނުވާ ކަމަށް ޑޮކްޓަރުން ބުނެފައިވާ ކަމަށް ވެސް އާއިލާ އިން ބުންޏެވެ.\nޝަހުމްއާ ބެހޭ އެއްވެސް މައުލޫމާތެއް ލިބިފައިވާ ނަމަ ފުލުހުންނަށް އެކަން އެންގުމަށް މޯލްޑިވްސް ޕޮލިސް ސާވިސްއިން އެދެ އެވެ. ފޯނުންނަމަ 3322111 އަށް ގުޅުމަށާއި އަތޮޅުތެރޭގައިނަމަ އެ ރަށެއްގެ ޕޮލިސް ސްޓޭޝަނަށް ވެސް އެންގޭނެ ކަމަށް ފުލުހުން ވަނީ އިއުލާން ކޮށްފަ އެވެ.\nއަރުޝީފަށް ނެގީ 23/03/2017 03:26\nއެންމެފަހުން އަޕްޑޭޓްކުރީ 23/03/2017 03:26


Anhenunge committee thakuge musaara bodukoh aa onigandu LGA ah fonuvaifi\nއަންހެނުން ކޮމިޓީތަކުގެ މުސާރަ ބޮޑުކޮށް އާ އޮނިގަނޑު އެލްޖީއޭ އަށް ފޮނުވައިފި\nރައީސް އިބްރާހީމް މުހައްމަދު ސޯލިހް ތ. އަތޮޅުގެ ރަށަކަށް ވަޑައިގަތުމުން އަންހެނުންތަކެއް މަރުހަބާ ކިޔަނީ -- ފޮޓޯ: ރައީސް އޮފީސް\nއަންހެނުންގެ ތަރައްގީއަށް މަސައްކަތްކުރާ ކޮމިޓީތަކުގެ މުސާރަ އަންނަ އަހަރުން ފެށިގެން ބޮޑުކުރުމަށް ނިންމާ، މުސާރައިގެ އާ އޮނިގަނޑު ފިނޭންސް މިނިސްޓްރީން ލޯކަލް ގަވަރުމަންޓް އޮތޯރިޓީ (އެލްޖީއޭ) އަށް ފޮނުވައިފި އެވެ.\nއަންހެނުންގެ ކޮމިޓީ ތަކުގެ މެންބަރުންނަށް ލިބޭ މުސާރައާއި އިނާޔަތް ބޮޑުކުރަން ނިންމާފައިވާ ކަން ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ހާމަކުރެއްވީ މިދިޔަ އޮގަސްޓް މަހުގެ ތެރޭގައި އެމަނިކުފާނު ތ. އަތޮޅަށް ކުރެއްވި ދަތުރުފުޅުގައި އޮގަސްޓް 18 ވަނަ ދުވަހު ކިނބިދޫ އަންހެނުންގެ ކޮމިޓީގެ މެންބަރުންނާ އެކު ބޭއްވި ބައްދަލުވުމުގަ އެވެ.\nރައީސް ސޯލިހުގެ ނިންމެވުމާ އެއްގޮތަށް އަންހެނުންގެ ކޮމިޓީ ތަކުގެ މުސާރަ އާއި އެލަވަންސް އަންނަ އަހަރު ބޮޑުކުރުމަށް ނިންމާފައިވާ ކަމަށް ފިނޭންސް މިނިސްޓަރު އިބްރާހީމް އަމީރު ސޮއި ކުރައްވާ އެލްޖީއޭ އަށް މިދިޔަ ހަފްތާގައި ފޮނުއްވި ސިޓީއެއްގައި ވަނީ އަންގަވާފަ އެވެ.\nމި ސިޓީގައި ވަނީ މުސާރައާއި އެލަވަންސްތަކަށް އަންނަ ބަދަލުތައް ވެސް ހިއްސާކުރައްވާފަ އެވެ. އެ ބަދަލުތަކާ އެއްގޮތަށް އަންނަ އަހަރުގެ ޖެނުއަރީ މަހުގެ އެއްވަނަ ދުވަހުން ފެށިގެން އަންހެނުންގެ ތަރައްގީއަށް މަސައްކަތްކުރާ ކޮމިޓީގެ މެންބަރުންނަށް މުސާރައާއި އެލަވަންސް ދިނުމަށް އެލްޖީއޭއިން ކައުންސިލްތަކަށް އެންގެވުމަށް ސިޓީގައި އެދިވަޑައިގެންފައިވެ އެވެ. އަދި އެ ފައިސާ ކައުންސިލްތަކުގެ ބަޖެޓުގައި ހިމަނައިދެއްވުމަށް ވެސް އެދިފައިވެ އެވެ.\nމުސާރައާއި އެލަވަންސް މިހާރު ލިބޭ ގޮތް\nރަށު ކައުންސިލްގެ އަންހެނުންގެ ތަރައްގީ އަށް މަސައްކަތް ކުރާ ކޮމިޓީ:\nރައީސްގެ ފިކްސްޑް އެލަވަންސް: 2،000 ރުފިޔާ\nނައިބް ރައީސްގެ ފިކްސްޑް އެލަވަންސް: 1،500 ރުފިޔާ\nމެންބަރެއްގެ ފިކްސްޑް އެލަވަންސް: 1،000 ރުފިޔާ\nސިޓިން އެލަވަންސް: 250 ރުފިޔާ\nސިޓީ ކައުންސިލްގެ އަންހެނުންގެ ތަރައްގީ އަށް މަސައްކަތް ކުރާ ކޮމިޓީ:\nރައީސްގެ ފިކްސްޑް އެލަވަންސް: 2،500 ރުފިޔާ\nނައިބް ރައީސްގެ ފިކްސްޑް އެލަވަންސް: 2،000 ރުފިޔާ\nމެންބަރެއްގެ ފިކްސްޑް އެލަވަންސް: 1،500 ރުފިޔާ\nމުސާރައާއި އެލަވަންސަށް އަންނަ ބަދަލު\nރައީސްގެ ފިކްސްޑް އެލަވަންސް: 4،000 ރުފިޔާ\nނައިބް ރައީސްގެ ފިކްސްޑް އެލަވަންސް: 3،000 ރުފިޔާ\nމެންބަރެއްގެ ފިކްސްޑް އެލަވަންސް: 2،000 ރުފިޔާ\nސިޓިން އެލަވަންސް: 500 ރުފިޔާ\nރައީސްގެ ފިކްސްޑް އެލަވަންސް: 5،000 ރުފިޔާ\nނައިބް ރައީސްގެ ފިކްސްޑް އެލަވަންސް: 4،000 ރުފިޔާ\nމެންބަރެއްގެ ފިކްސްޑް އެލަވަންސް: 3،000 ރުފިޔާ\nއަންހެނުންގެ ތަރައްގީއަށް މަސައްކަތް ކުރާ ކޮމިޓީތަކުގެ މެންބަރުންނަށް މުސާރަ ދެނީ ކޮންމެ މަހަކު ފިކްސްޑް އެލަވަންސްގެ ގޮތުގައި ލިބޭ އަދަދަކާއި ސިޓިން އެލަވަންސްގެ ގޮތުގައި ކޮންމެ މަހަކު ލިބޭ އަދަދު އެއީ ޖުމްލަ މުސާރައިގެ ގޮތުގައި ބަލައިގެންނެވެ. ފިކްސްޑް އެލަވަންސަކީ އެއްވެސް އުނިއިތުރަކާ ނުލައި ކޮންމެ މެންބަރަކަށް ވެސް ލިބޭ އަދަދެކެވެ. ނަމަވެސް ސިޓިން އެލަވަންސަކީ އެ މެންބަރަކު ހާޒިރުވާ ކޮންމެ ބައްދަލުވުމަކަށް ލިބޭ އެލަވަންސެކެވެ. ފިނޭންސް މިނިސްޓްރީގެ އެންގުމުގައިވާ ގޮތުން ސިޓިން އެލަވަންސް ކޮންމެ މަހަކު ވެސް ދެވެނީ ގިނަވެގެން ހަތަރު ބައްދަލުވުމަށެވެ.\nލާމަރުކަޒީ ގާނޫނަށް ގެެނެސްފައިވާ އަށްވަނަ އިސްލާހުގައިވާ ގޮތުން އަންހެނުންގެ ތަރައްގީއަށް މަސައްކަތްކުރާ ކޮމިޓީގެ މެންބަރުންނަށް ދޭނެ މުސާރައާއި އެލަވަންސް ކަނަޑައަޅަން ޖެހެނީ ލޯކަލް ގަވަމަންޓް އޮތޯރިޓީގެ ލަފާގެ މަތިން ފިނޭންސް މިނިސްޓްރީންނެވެ.\nރައީސް އިބްރާހިމް މުހައްމަދު ސޯލިހު އެލްޖީއޭ ފިނޭންސް މިނިސްޓްރީ


Shalabee aai bathool mi hafthaa gai eydhafuhtah\nޝަލަބީ އާއި ބަތޫލް މި ހަފްތާގައި އޭދަފުއްޓަށް\nމި މަހު 26 ގައި އޭދަފުށީގައި އޮންނަ ފަސްމޫގޫ ރޯދަ ޕްރޮމޯޝަން ޝޯގައި ޝަލަބީއާއި ބަތޫލްގެ އިތުރުން އަންމަޑޭ ވެސް ޕާފޯމްކުރާނެ\nރާއްޖޭގެ އެންމެ މަޝްހޫރު ލަވަކިޔުންތެރިން ކަމަށްވާ “މޯލްޑިވިއަން އައިޑޮލް” އިން ވިދާލި ލަވަކިޔުންތެރިޔާ ޝަލަބީ އިބްރާހީމް އާއި އަހްމަދު އިބްރާހިމް (އަންމަޑޭ) އަދި ޒުވާން އަންހެން ލަވަކިޔުންތެރިޔާ ބަތޫލާ އޭދަފުށީގައި އަންނަ ބުދަ ދުވަހުގެ ރޭ ޝޯއެއް ދޭ ގޮތަށް ހަމަޖެހިއްޖެ އެވެ.\nބ. އަތޮޅުގެ ރައްޔިތުންނަށް ހާއްސަކޮށްގެން ބާއްވާ މި ޝޯއަކީ ރާއްޖޭގެ މިނިވަން ދުވަހާ ދިމާކޮށް، އެކަން ފާހަގަކުރުމުގެ ގޮތުންނާއި ފަސްމުގޫ ގްރޫޕުން މިދިޔަ ރޯދަމަހު ބޭއްވި ލަކީ ޕްރޮމޯޝަންގެ ނަސީބުވެރިން ހޮވުމަށް އެ ގްރޫޕުން އިންތިޒާމްކޮށްގެން ބާއްވާ ޝޯ އެކެވެ. ޝޯ އޮންނާނީ އޭދަފުށީ ރަސްމީ ސްޓޭޖްގަ އެވެ.\nފަސްމުގޫ ގްރޫޕްގެ ސޭލްސް އެންޑް މާކެޓިންގް ޑިރެކްޓަރު އިސްމާއީލް ޝަހީމް ބުނި ގޮތުގައި މި ޝޯއަކީ މިނިވަން ދުވަހާ ގުޅުވައިގެން ފަސްމޫގުން ރައްޔިތުންނަށް ދޭ ހަދިޔާއެކެވެ. އަދި މި ޝޯ ގައި ފަސްމުގޫ ފިހާރައިން މިދިޔަ ރޯދަމަހު ކުރިޔަށްގެންދިޔަ “އެއްލައްކަ ރުފިޔާގެ އަގުހުރި ފްރޮމޯޝަން”ގެ ގުރުއަތުލުމާއެކު، ހާއްސަ ކަންތައްތަކެއް ފެނިގެންދާނެ ކަމަށްވެސް އޭނާ ބުންޏެވެ.\nފަސްމުގޫ ރޯދަ ޕްރޮމޯޝަން ލަކީޑްރޯ ނެގުމަށް މިދިޔަ އަހަރުވެސް މޯލްޑިވިއަން އައިޑޮލްގެ ތަރިންނާއެކު ކުލަގަދަ ޝޯއެއް ވަނީ ބާއްފައިފަ އެވެ.\nއިސްމާލު ބުނީ މިފަހަހރު ބާއްވާ ޝޯ ކުލަ ގަދަވެފައި ތަފާތު ގިނަ ކަންތައްތަކެއް ފެނިގެންދާނެ ކަމަށެވެެ.\nއެގޮތުން ޝޯގައި ލަކީ ޑްރޯގެ ނަސީބުވެރިން ހޮވުމުގެ އިތުރުން ފަސްމުގޫ ޓީމުގެ އެންމެ ރަނގަޅު މުވައްޒަފުން ހޮވައި އިނާމު ދިނުމަށްވެސް ހަމަޖެހިފައިވާ ކަމަށެވެ. އަދި އެ ޝޯ ގައި ފަސްމުގޫ އަށް ހާއްސަ އެހީތެރިކަން ފޯރުކޮށްދޭ ފަރާތްތަކުގެ އަގުވަޒަން ކުރުމަށް ހަމަޖެހިފައިވާ ކަމަށްވެސް އިސްމާލު ބުންޏެވެ.\nފަސްމުގޫ ގުރޫޕަކީ ބ. އަތޮޅުގައި ހޯލްސޭލް އަދި ރީޓޭލް ވިޔަފާރީގެ އެންމެ ފުޅާ ދާއިރާއެއްގައި ކުރާ ފަރާތެވެ. އެ ގްރޫޕުން މިއަހަރު ކުރީކޮޅު ފަސްމުގޫ ހާޑުވެއާގެ ނަމުގައި އޭދަފުށީގައި އިތުރު ފިހާރައެއްވެސް ހުޅުވާފަ އެވެ.


ރޭއަޅުކަން ކުރުމާއި އެއްވަރަށް ދަރަޖަ ލިބެނިވި ޢަމަލުތައް ޑރ. މުޙައްމަދު ޢިޔާޟު އަބްދުއްލަޠީފު – Atoll News\nރޭއަޅުކަން ކުރުމާއި އެއްވަރަށް ދަރަޖަ ލިބެނިވި ޢަމަލުތައް\nޝާއިޢު ކުރީ: atollnewsadmin ޑިސެމްބަރ 20, 2016, 06:08\nޢިޝާ ނަމާދާއި ފަތިސް ނަމާދު ޖަމާޢަތުގައި އަދާކުރުން. ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. (مَنْ صَلَّى الْعِشَاءَ فِيْ جَمَاعَةٍ فَكَأَنمَّاَ قَامَ نِصْفُ اللَّيْلِ وَمَنْ صَلَّى الصُّبْحَ فِيْ جَمَاَعَةٍ فَكَأَنَّمَا صَلَّى اللَّيْلَ كُلَّهُ) ރަވާހު އަބޫދާވޫދް. މާނައަކީ: ”ޢިޝާނަމާދު ޖަމާޢަތުގައި އަދާކޮށްފިމީހާ ރޭގަޑުގެ ދެބައިކުޅައެއްބައިގައި އަޅުކަން ކުރި ފަދައެވެ. ފަތިސްނަމާދު ޖަމާޢަތުގައި އަދާކޮށްފިމީހާ މުޅި ރޭގަޑު އެއްކޮށް އަޅުކަން ކުރި ފަދައެވެ“.\nވީމާ، ޖަމާޢަތުގައި ނަމާދު ގާއިމު ކުރުމަށް ސަމާލުކަން ބަހައްޓަންވާނެއެވެ. ޚާއްޞަ ގޮތެއްގައި ޢިޝާ ނަމާދާއި ފަތިސް ނަމާދު ޖަމާޢަތުގައި އަދާ ކުރުމަށެވެ.\nމެންދުރު ނަމާދުގެ ކުރިން ހަތަރު ރަކްޢަތް ކުރުން. ރަސޫލުﷲ ޞައްލަﷲ ޢަލައިހި ވަސައްލަމަގެ ކިބައިން ރިވާވެގެން ވެއެވެ. ”މެންދުރު ނަމާދުގެ ކުރިން ކުރެވޭ ހަތަރު ރަކްޢަތަކީ ދަމު ނަމާދާއި އެއްފަދަ އެއްޗެކެވެ.“ ޞަޙީޙުލް ޖާމިޢު.\nރޭގަނޑު ސަތޭކަ އާޔަތް ކިޔެވުން. މާތް ﷲ ރުއްސުންލެއްވި ތަމީމުއްދާރީގެ ފަރާތުން ރިވާވެގެން ވެއެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. ”ރޭގަނޑު ސަތޭކަ އާޔަތް ކިޔަވައިފި މީހާ އެރޭ ރޭއަޅުކަން ކުރި ކަމުގެ ދަރުމަ ލިޔުއްވާނެއެވެ.“ ރަވާހުއް ތިރްމިޛީ.\nރޭގަނޑު ބަގަރާ ސޫރަތުގެ ފަހު ދެއާޔަތް ކިޔެވުން. މާތް ﷲ ރުއްސުންލެއްވި އިބްނު މަސްޢޫދުގެ ކިބައިން ރިވާވެގެން ވެއެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. ”ރޭގަނޑުގެ ވަގުތެއްގައި ބަގަރާ ސޫރަތުގެ ފަހު ދެއާޔަތް ކިޔަވައިފިމީހަކަށް އެކަން ފުދިގެންވެއެވެ.“ ރަވާހުލް ބުޚާރީ.\nމި ޙަދީޘްގެ މާނަ ކުރައްވަމުން އިމާމް ނަވަވީ ރަޙިމަހުﷲ ވިދާޅުވެފައިވެއެވެ. ”ފުދިގެންވެއެވެ“ އޮތް ބަހުގެ މުރާދަކީ އެރޭއަޅުކަން ކުރުމުން ފުދިގެންވާ ވާހަކަ އެވެ.\nއަދިވެސް މިބަހުގެ މުރާދުކަމުގައި ބުނެވިގެންވެއެވެ. ”އެމީހަކަށް ޝައިޠާނާގެ ކިބައިން ސަލާމަތް ވުމަށް ފުދިގެންވެއެވެ.“\nއަދިވެސް މިބަހުގެ މުރާދު ކަމުގައި ބުނެވިގެންވެއެވެ. ”ހުރިހާ އާފަތްތަކުން ސަލާމަތް ވުމަށް ފުދިގެން ވެއެވެ.“\nއަދިވެސް މިބަހުގެ މުރާދު ކަމުގައި ބުނެވިގެންވެއެވެ. ”މިހުރިހާ ކަމަކުން ސަލާމަތް ވުމަށް ފުދިގެންވެއެވެ.“ ކޮންމެއަކަސް މިދެއާޔަތަކީ ގިނަ ބަޔަކު ހިތުން ދަސް ދެއާޔަތެވެ. ވީމާ، އުނދަގޫ ކަމެއް ނެތި ކޮންމެ ރެއަކު ކިޔެވިދާނެ ދެއާޔަތެވެ.\nރިވެތި އަޚްލާގް. މާތް ﷲ ރުއްސުންލެއްވި ޢާއިޝާގެ ކިބައިން ރިވާވެގެން ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާތީ ތިމަން ކަމަނާ އަޑު އެއްސެވީމެވެ. ”މުއިމަނަކު އޭނާގެ ކިބައިގާވާ ރިވެތި އަޚްލާގުގެ ސަބަބުން ރޭއަޅުކަން ކުރާ އަދި ދުވާލު ރޯދަ އަށް ހުންނަ މީހެއްގެ ދަރަޖައަށް އުފުއްލިގެން ދެއެވެ.“ ޞައްޙަހޫ އަލްއަލްބާނީ ރަޙިމަހުﷲ.\nހުވަފެން އަންހެނުންނާއި މިސްކީނުންނަށް އެހީތެރިވުމުގައި އުޅުން. މާތް ﷲ ރުއްސުންލެއްވި އަބޫހުރައިރާގެ ކިބައިން ރިވާވެގެން ވެއެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. ”ހުވަފެން އަންހެނުންނާއި މިސްކީނުންނަށް ޚިދުމަތް ކުރުމުގައި އުޅޭ މީހުންނަކީ ﷲ ގެ މަގުގައި ޖިހާދު ކުރާ، ނުވަތަ ރޭއަޅުކަން ކުރާ، ނުވަތަ ދުވާލު ރޯދަ އަށް ހުންނަ މީހާ ފަދައެވެ.“ ރަވާހުލް ބުޚާރީ.\nނިދުމުގެ ކުރިން ރޭއަޅުކަން ކުރުމަށް ނިޔަތްގަތުން. މާތް ﷲ ރުއްސުންލެއްވި އަބުއްދަރްދާގެ ކިބައިން ރިވާވެގެން ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. ”ރޭއަޅުކަން ކުރުމުގެ ނިޔަތުގައި ނިދާ، ނިދިގަދަވެގެން ދަމު ނަމާދަށް ހޭނުލެވިއްޖެނަމަ، އޭނާ ނިޔަތްގަން ކަންތައް ކުރި މީހެއް ފަދައިން ލިޔުއްވޭނެތެވެ. އޭނާގެ ނިންޖަކީ ﷲ ސުބްޙާނަހޫ ވަތަޢާލާގެ ފަރާތުން އޭނާ އަށް ދެއްވި ޞަދަގާތެކެވެ.“ ރަވާހުއް ނަސާއީ ވައިބްނު މާޖާ. ވަޞައްޙަހޫ އަލްބާނީ ރަޙިމަހުﷲ.\nރޭއަޅުކަން ކުރުމާއި އެއްފަދަ ޖަޒާ ލިބެނިވި ޢަމަލުތައް އެހެން މީހަކަށް ދަސްކޮށް ދިނުން. މިފަދަ ހެޔޮ ޢަމަލުތައް އެހެން މީހަކަށް ދަސްކޮށްދިނުމަކީ ތިބާ އަށް ރޭއަޅުކަން ކުރާ މީހާ އަށް ލިބޭ ދަރުމަ ލިބޭނޭ ކަމެކެވެ. އެހެނީ ހެޔޮކަމަކަށް މަގު ދައްކައިފިމީހާ އެކަން ކުރި މީހެއްފަދަ ކަމުގައި ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ.\nވީމާ، މިމަޢްލޫމާތު ވީހާވެސް ގިނަބަޔަކަށް ފޯރުކޮށްދެއްވާށެވެ.\n2 Comments on "ރޭއަޅުކަން ކުރުމާއި އެއްވަރަށް ދަރަޖަ ލިބެނިވި ޢަމަލުތައް\nމުޙައްމަދު | ޑިސެމްބަރ 20, 2016 at 11:56 | Reply\nމާޝާ ﷲ! މިފަދަ ފުރިހަމަ މަޢުލޫމާތެއްދެއްވީތީ ވަރަށްބޮޑަށް ޝުކުރިޔާ\nޗިލީ | މާރޗް 24, 2018 at 07:46 | Reply\nހުވަފެން. ތަ ނޫނީ ހުވަފަތް އަންހެނުންތަ؟


Fahu match inn Australia balikoh Test Series ves India ah - AO News\nއިންޑިއާގެ ޓެސްޓް ކްރިކެޓް ޓީމުގެ ކުޅުންތެރިން ޓްރޮފީއާއެކު އުފާ ފާޅުކުރަނީ. --ފޮޓޯ: އައިސީސީ ޓުވިޓާ\nމިހާރު ކުރިއަށްދާ އައިސީސީ ވޯލްޑް ޓެސްޓް ޗެމްޕިއަންޝިޕްގައި އޮސްޓްރޭލިއާގެ މައްޗަށް ތިން ވިކެޓުން ހޯދީ މޮޅާއެކު އިންޑިއާ އިން ހަތަރު މެޗުގެ ޓެސްޓް ސީރީޒް 2-1 އިން ކާމިޔާބުކޮށްފިއެވެ.\nމިއާއެކު، އިންޑިއާ ވަނީ ވޯލްޑް ޓެސްޓް ޗެމްޕިއަންޝިޕްގެ އެއްވަނަ މަގާމަށް ޖެހިލާފައެވެ. މި މެޗުން ބަލިވި އޮސްޓްރޭލިއާ އޮތީ ތާވަލްގެ ތިންވަނައިގައެވެ.\nއިންޑިއާ އިން އޮސްޓްރޭލިއާގައި ކުޅުނު ޓެސްޓް ސީރީޒްގެ ފުރަތަމަ ތިން މެޗުގެ ތެރެއިން ކޮންމެ ޓީމެއް ވެސް އެއް މެޗު ކާމިޔާބުކުރިއިރު، އަނެއް މެޗު ނިމުނީ ދެ ޓީމު އެއްވަރުވެގެންނެވެ. އެހެންކަމުން މި ޓެސްޓް ސީރީޒްގެ ހަތަރުވަނަ މެޗު ކާމިޔާބުކުރުމަށް ދެ ޓީމުން ވެސް ތިބީ ކެތް މަދުވެފައެވެ.\nއޮސްޓްރޭލިއާގެ ބްރިސްބަންގައި ކުޅުނު މި މެޗުގެ ޓޮސް ދިމާވުމުން އޮސްޓްރޭލިއާ އިން ކުޅެން އަރައި 115.2 އޯވަރުގެ ތެރޭގައި ހުރިހާ ކުޅުންތެރިން ނުބައިވީ 369 ލަނޑަށެވެ. އެ ޓީމުން އެންމެ ރަނގަޅަށް ކުޅުނީ 108 ލަނޑުހެދި މާނަސް ލަބުޝާން އެވެ. މި އިނިންގްސްގައި އިންޑިއާގެ ތަންގަރަސޫ ނަތަރަޖާން އާއި ޝަރްދުލް ޓާކުރް އަދި ވޮޝިންޓަން ސުންދަރް ކުރެން ކޮންމެ ކުޅުންތެރިއަކު ތިން ވިކެޓްނެގިއެވެ.\nއިންޑިއާގެ ވިކެޓްކީޕަރު ބެޓްސްމަން ރިޝަބް ޕަންތް ބެޓް ކުރަނީ. –ފޮޓޯ: ޓުވިޓާ\nއިންޑިއާގެ ފުރަތަމަ އިނިންގްސްގައި 111.4 އޯވަރުގެ ތެރޭގައި ހުރިހާ ކުޅުންތެރިން ނުބައިވެގެން 336 ލަނޑުހެދިއެވެ. އެންމެ ރަނގަޅަށް ކުޅުނު ޝަރްދުލް ޓާކުރް 67 ލަނޑުހެދިއިރު، ވޮޝިންޓަން ސުންދަރް 62 ލަނޑު ހެދިއެވެ. އޮސްޓްރޭލިއާ އިން އެންމެ ރަނގަޅަށް އުކި ޖޯޝް ހޭޒަލްވުޑް ފަސް ވިކެޓްނެގިއެވެ.\nއޮސްޓްރޭލިއާ އިން ދެވަނަ އިނިންގްސްގައި ކުޅެން އަރައި 75.5 އޯވަރުގެ ތެރޭގައި ހުރިހާ ކުޅުންތެރިން ނުބައިވެގެން ހެދުނީ 294 ލަނޑެވެ. އެންމެ ރަނގަޅަށް ކުޅުނު ސްޓީވެން ސްމިތު 55 ލަނޑުހެދިއިރު، ޑޭވިޑް ވޯނާ ނުބައިވީ 48 ލަނޑަށެވެ. މި އިނިންގްސްގައި އިންޑިއާގެ މުހައްމަދު ސިރާޖް ފަސް ވިކެޓްނެގިއެވެ.\nޖަވާބުގައި އިންޑިއާ އަށް މި މެޗު ކާމިޔާބުކުރުމަށް ހަދަންޖެހިފައިވާ 328 ލަނޑުގެ ޓާގެޓަށް ވާސިލްވީ، ބާކީ ތިން އޯވަރު އޮއްވާ ހަތް ކުޅުންތެރިން ނުބައިވެގެންނެވެ. މި އިނިންގްސްގައި އިންޑިއާ އަށް މެޗު ކާމިޔާބުކޮށްދިނުމުގައި މުހިއްމު ދައުރެއް އަދާކުރީ މެޗުގެ މޮޅު ކުޅުންތެރިޔާ އަށް ހޮވުނު ވިކެޓްކީޕަރު ބެޓްސްމަން ރިޝަބް ޕަންތް އެވެ. ޕަންތް ނުބައިނުވެ 89 ލަނޑުހެދިއިރު، 91 ލަނޑުހެދި ޝުބްމަން ގިލް އާއި 56 ލަނޑުހެދި ޗެތޭޝްވަރު ޕުޖާރާގެ ކުޅުން ވެސް ފާހަގަކޮށްލެވެއެވެ. އޮސްޓްރޭލިއާ އިން މި އިނިންގްސްގައި އެންމެ ރަނގަޅަށް އުކި ޕެޓް ކަމިންސް ހަތަރު ވިކެޓްނެގިއެވެ. މި ޓެސްޓް ސީރީޒްގެ މޮޅު ކުޅުންތެރިއަކަށް ހޮވުނީ ވެސް އޭނާ އެވެ.\nކުޅިވަރުކްރިކެޓްއައިސީސީ ޓެސްޓް ޗެމްޕިއަންޝިޕްއިންޑިއާއޮސްޓްރޭލިއާދުނިޔެޓެސްޓް ކްރިކެޓް\nމި މަހުގެ 11 އިން ފެށިގެން އިންޑިއާއަށް އެތެރެވާ މީހުން ކަރަންޓީނުވާން ޖެހޭގޮތަށް ނިންމައިފި


Komme Dhathi Kamakun Araaganeven Othy Allah Thalaa Ekameh Himmavaa Dhevvumun: Mufthee Menk | Dhiislam\nއައިޝަތު ރަފާހް އަލީ އޮކްޓޯބަރ 26, 2020\nކޮންމެ ދަތިކަމަކުން އަރައިގަނެވެން އޮތީ ﷲ ތަޢާލާ އެކަމެއް ހިންމަވާދެއްވުމުން ކަަމަށް ޒިމްބާބްވޭގެ މުފްތީ އިސްމާޢީލް އިބްނު މޫސާ މެންކް ވިދާޅުވެއްޖެއެވެ.\nމި މަޢުޟޫއަށް ވާހަކަފުޅު ދައްކަވަމުން ޝެއިޚް ވިދާޅުވެފައިވަނީ ﷲ ތަޢާލާގެ އެހީތެރިވެވޮޑިގަތުން ލިބެން އޮތް އެންމެ ޔަޤީން މަގަކީ، ﷲ ތަޢާލާގެ ވަޙީބަސްފުޅުގައިވާ ފަދައިން މުސްލިމަކު އޭނާގެ އަޚާއަށް އެހީތެރިވަމުން ގެންދާހާ ހިނދަކު އެމީހަކަށް ﷲ ތަޢާލާ އެހީތެރިވެވޮޑިގަތުމުގައި ދެމިހުންނަވާނެ ކަމަށެވެ. އެގޮތުން ޙަޔާތުގައި ދިމާވާ މައްސަލަތަކުގައި، ޒަވާޖީ ޙަޔާތުގައި ދިމާވާ މައްސަލަތަކާއި، ވަޒީފާ ގެއްލުމާއި، ލިބޭ އާމްދަނީއިން ނުފުދި ދަތި ޙާލުގައި ދިރިއުޅެން ޖެހުނު ނަމަވެސް އެންމެ ފުރަތަމަ ވިސްނާލަންވީ ކަމަކީ މީހަކަށް ހެޔޮކަމެއް ކޮށްދިނުމެވެ.\nއަދި ހަަމަ އެހެންމެ ޙާލުގައި ޖެހިފައިވާ މީހަކަށް އެހީތެރިވުމަށް އިސްކަންދޭންވާނެއެވެ. އަދި އިސްްނަގަންވާނީ އެންމެ ކައިރިންނެވެ. އަޚުންނާއި އުޚްތުންނެވެ. ރަޙިމުގެ ގުޅުމާއި ހަމައިންނެވެ. އެއަށްފަހު މުސްލިމު އެންމެހާ އަޚުންނާއި އުޚްތުންނާއި ހަމައިންނެވެ. މީގެ އިތުރުން އެހީތެރިކަމަކީ ހަމައެކަނި ފައިސާއިން ފޯރުކޮށްދެވޭނެ ކަމެއް ނޫންކަމަށާއި މީހަކަށް ކިތަންމެ ކުޑަ މަސައްކަތެއް ކޮށްދިނުމާއި ހިނިތުންވުމާއި އަނެކާއަށް ހެޔޮ ދުޢާކުރުމަކީވެސް އެހީތެރިވުން ކަމަށްވެސް ވިދާޅުވިއެވެ.\nނިންމާލަމުން ޝެއިޚް ވިދާޅުވެފައިވަނީ އުފާވެރިކަމަށް އެދޭ މީހާ އަމިއްލަ އެދުން ބޮޑުކަމާއި ދަހިވެތިކަން ދޫކޮށްލާ މީހުންނަށް އެހީވުން ގިނަކުރުމަށެވެ. އަދި ޚާއްސަކޮށް ޔަތީމުންނަށާއި ހުވަފަތް އަންހެނުންނަށެވެ. އެހެން މީހުންނަށް އެހީތެރިވުމަކީ އަބަދުވެސް ކުރަންޖެހޭނެ ކަމެއް ކަމަށެވެ. އަދި މުޞީބާތުގެ ވަގުތުގައި އޮތީ އެހީތެރިކަން އިތުރުކޮށް ﷲ ތަޢާލާއަށް ދުޢާކުރުން ގިނަކުރުން ކަމަށެވެ.


ބ. އެޓޯލް ފުޓްބޯލް ޗެލެންޖް - ފެހެންދޫ\nބ. އެޓޯލް ފުޓްބޯލް ޗެލެންޖް – ފެހެންދޫ\n19 ނޮވެމްބަރ 2014\n1999 ވަނަ އަހަރު “ފާއިޒް ކަޕް” ކާމިޔާބުކުރި ފެހެންދޫ ޓީމް\nއާބާދީ ކިތަންމެ ކުޑަނަމަވެސް ފެހެންދޫ އަކީ ފުޓްބޯޅައިގެ ހުނަރު ހުރި ރަށެކެވެ. ބ. އަތޮޅު ތަޢުލީމީ މަރުކަޒުގެ އިންޓަރ ހައުސް ފުޓްބޯޅަ މުބާރާތްތަކުގައި އެރަށަށް ނިސްބަތްވާ ގިނަ ކުދިންތަކެއް ވަނީ އޭދަފުށީ ދަނޑުގައި މޮޅު ކުޅުމެއް ދައްކާފައެވެ. ތަފާތު އެކި ސަބަބުތަކާއި ހުރެ ފުޓްބޯޅައިގެ ރޮނގުން ކުރިއަށް ނުދެވުނު ނަމަވެސް އެ ކުޅުންތެރިންގެ ހުނަރުވެރިކަމާމެދު ދެބަސްވެވޭނެ ޖާގައެއްނެތެވެ.\nމީސްކޮޅު މަދުނަމަވެސް އެކުވެރިކަމާއިއެކު ރަށު ފެންވަރުގައި ފޯރިގަދަ މުބާރާތްތަކެއް އެރަށުގައި ބާއްވައެވެ. އަދި އެރަށް ނިސްބަތްވާ ފަޅުތެރޭގެ ޓީމްތަކާއި ރަނގަޅު ވާދައެއް ކުރެއެވެ. އަތޮޅު ފެންވަރުގައި ބޭއްވި މުބާރާތްތަކުން މީގެ ކުރިން އެރަށުން ބައިވެރިވެފައި ވަނީ މިދިޔަ އަހަރުގެ ބ. އެޓޯލް ފުޓްބޯލް ޗެލެންޖް ގައެވެ. މާގިނަ މުބާރާތްތަކެއްގައި ބައިވެރިވުމުގެ ފުރުޞަތު އެރަށަށް ނުލިބުނު ނަމަވެސް، ފެހެންދޫ އަކީ އަތޮޅުގެ އެހެން ރަށްތަކާއި ރަނގަޅު ވާދައެއް ކުރެވިދާނެ ޓީމެކެވެ.\nފުޓްބޯޅައިގައި ފާހަގަކޮށްލެވޭފަދަ ބޮޑު ކާމިޔާބީއެއް އެރަށަށް ލިބިފައި ނުވިނަމަވެސް ނުވަދިހައިގެ ފަހުކޮޅު، ގޮއިދޫގައި ބޭއްވި “ފާއިޒް ކަޕް” ގެ ޗެމްޕިއަންކަން ފެހެންދޫ ވަނީ ދެފަހަރު ހޯދާފައެވެ. 1999 އަދި 2000 ވަނަ އަހަރު ފަޅުތެރެއަށް ނިސްބަތްވާ ގޮއިދޫ އަދި ފުޅަދުއާއި ދެކޮޅަށް ކުޅެ ހޯދާފައިވާ މިކާމިޔާބީ ތަކަކީ މިއަދު އެރަށުން ފެންނަމުންދާ ފުޓްބޯޅައިގެ ރޫހަށް ދިރުމެއް ގެނެސްދިން ކަމެކެވެ.\nއަތޮޅު ފެންވަރުގައި ރަށަށް ބޮޑު ކާމިޔާބީއެއް ނުލިބުނު ނަމަވެސް އެރަށަށް ނިސްބަތްވާ ކުޅުންތެރިން ރާއްޖޭގެ އެކި ލެވެލްތަކުގެ މުބާރާތްތަކުގައި ވާދަކޮށްފައިވެއެވެ. މިގޮތުން އެންމެ ބޮޑަށް ފާހަގަކޮށްލެވޭ އެއްކުޅުންތެރިއަކީ އެރަށު ހުސެއިން ޝިޔާން (ދޮނާ) އެވެ. މީގެ އަހަރުތަކެއް ކުރިން ބޭއްވި ޒޯން މުބާރާތްތަކުގައި ރާއްޖޭގެ މަޝްހޫރު ރަށްރަށަށް ގަލޮޅު ދަނޑުގައި ކާމިޔާބީ ހޯދައިދިނުމުގައި ދޮނާ ވަނީ މުހިއްމު ދައުރެއް އަދާކޮށްފައެވެ. ޒޯން މުބާރާތްތަކުގައި އޭރުގެ މަޝްހޫރު ހިންނަވަރު ހެސްޕްރެސް ޓީމާއި، ތިނަދޫ އަދި ހަނިމާދޫ ޓީމަށްވެސް ކުޅެފައިވާ ތަޖުރިބާކާރު ކުޅުންތެރިޔާ މިފަހަރުގެ ޓީމުން ފެނިގެންދާނެ ކަމަށް އެރަށުން މަޢުލޫމާތުދެއެވެ. ދޮނާގެ އިތުރުން މިފަހަރުގެ މުބާރާތުގައި ވާދަކުރާ އެރަށުގެ އެންމެ ހުނަރުވެރި އެއް ކުޅުންތެރިއަކީ އަޙްމަދު ނިޒާމް (ނިޒާމްބެ) އެވެ. ނިޒާމް އަކީ 2012 ވަނަ އަހަރު މެލޭޝިއާގައި އޮތް 22 އަހަރުން ދަށުގެ އޭޝިއަން ކަޕް ކޮލިފިކޭޝަންގައި ވާދަކުރި ދިވެހި ރާއްޖޭގެ 23 އަހަރުން ދަށުގެ ގައުމީ ޓީމުގެ މުހިންމު ކުޅުންތެރިއެކެވެ. ނިޒާމް ވަނީ ޓީސީ ސްޕޯޓްސް ކްލަބް އަންނަ އަހަރުގެ ފުރަތަމަ ޑިވިޝަނަށް ގެންގޮސްދިނުމުގައި މުހިއްމު ދައުރެއް އަދާކޮށްދީފައެވެ. އެއްވަނަ ޑިވިޝަންގެ ކޮލިފައިންގައި ޔުނައިޓެޑް ވިކްޓްރީ އާއި ދެކޮޅަށް ކުޅުނު މެޗްގައި ނިޒާމްބެ ވަނީ އެޓީމަށް ފަސް ގޯލް ކާމިޔާބުކޮށްފައެވެ. ބ. އެޓޯލް ފުޓްބޯލް ޗެލެންޖުގައި ވޭތުވެދިޔަ ދެއަހަރުވެސް ނިޒާމްބެ ފެނިފައި ވަނީ ގޮއިދޫ ޓީމުންނެވެ.\n2013 ވަނަ އަހަރުގެ ބ. އެޓޯލް ފުޓްބޯލް ޗެލެންޖުގައި ވާދަކުރި ފެހެންދޫ ޓީމް\nމިފަހަރުގެ މުބާރާތަށް އެރަށުން ކުރިމަތިލަނީ އާއުއްމީދަކާއި އެކުއެވެ. ނިޒާމްބެގެ އިތުރުން އެރަށު ޓީމްގައި ޒުވާން ގިނަ ކުޅުންތެރިންތަކެއް ހިމެނެއެވެ. އެއްވަނަ ޑިވިޝަނަށް ނިސްބަތްވާ ކުޅުންތެރިއަކު ޓީމްގައި ނެތްނަމަވެސް އަތޮޅުގައި ތިބި ހުނަރުވެރި ކުޅުންތެރިންތަކެއް އެޓީމަށް ވަނީ ގެންގޮސްފައެވެ.\nމިދިޔަ އަހަރުގެ މުބާރާތުގައި ބައިވެރިވެ ގްރޫޕް ސްޓޭޖުން ކެޓުން ވެގެންދިޔައީ އެރަށަށް ލިބުނު ބޮޑު ނާކާމިޔާބީއަކަށެވެ. މިދިޔަ އަހަރުގެ މުބާރާތުގައި އެޓީމުން4ގޯލް ޖަހާފައިވާއިރު ބައިކޮޅަށް ވަނީ 11 ގޯލް ވަދެފައެވެ. އޭގެތެރެއިން7ގޯލް ވަދެފައިވަނީ އޭދަފުއްޓާއި ދެކޮޅަށް ކުޅުނު މެޗްގައެވެ. އެހެންކަމުން މިފަހަރު ޓީމްގެ އުއްމީދަކީ މުބާރާތުގެ ގްރޫޕް ސްޓޭޖް ހުރަސްކޮށް ވަރުގަދަ ޓީމްތަކާއި ރަނގަޅު ވާދައެއްކުރުމެވެ.\nމިފަހަރުގެ މުބާރާތުގައި ދޮންފަނާއި، ދަރަވަންދޫ އަދި އޭދަފުއްޓާއި އެއް ގްރޫޕެއްގައި އޮތްނަމަވެސް އެޓީމްތައް ބަލިކުރުމަކީ އެޓީމަށް ވެދާނެކަމެއްކަމަށް ކުޅުންތެރިން ޤަބޫލުކުރެއެވެ. ޓީމްގެ މެނޭޖަރ އީޓީއާއި ވާހަކަދައްކަމުން ބުނީ މިދިޔަ އަހަރުގެ ނާކާމިޔާބީގެ ސަބަބުން މިފަހަރުގެ ޓީމް އިތުރަށް ވަރުގަދަ ކުރަން މަސައްކަތްތަކެއް ކުރިކަމަށެވެ. އަދި އޭގެ ނަތީޖާ މިފަހަރު ފެންނާނެކަމަށް އޭނާ ޤަބޫލުކުރެއެވެ.\n” ވަރުގަދަ ވާނެ. އެންމެ ކުޑަކޮށްވެސް ސެމީއާއި ހަމައަށް ދިއުން އުއްމީދަކީ. ސެމީއަށް ދެވުނަސް ވަރުގަދަ ޓީމްތަކާއި ރަނގަޅު ވާދައެއް ކުރާނަން” މެނޭޖަރ މޫސާ ނަސީމް ބުންޏެވެ.\nމީގެ އިތުރުން އޭނާ ބުނީ ދޮންފަނާއި، ދަރަވަންދޫ ބަލިކުރުމަކީ ވެދާނެކަމެއް ކަމަށާއި، ނަމަވެސް އޭދަފުށި ބަލިކުރުމަކީ އުނދަގޫ ކަމަކަށް ވާނެކަމަށެވެ. ” ގްރޫޕްގަ އެބައޮތް ބަލިކުރެވިދާނެ ޓީމްތަކެއް، އެކަމު އޭދަފުށި ބަލިކުރަން އުނދަގޫވާނެ. އޭދަފުށިވެސް ސިއްސުވާލެވިދާނެކަމަށް އުއްމީދުކުރަން” ގްރޫޕް ސްޓޭޖްގެ މެޗުތަކާއި ބެހޭގޮތުން މޫސާ ނަސީމް ބުންޏެވެ.\nމިފަހަރުގެ މުބާރާތަށް ޓީމް ނުކުންނަނީ އާ ރޫހެއްގައި ކަމަށާއި، މުބާރާތާއި ކުރިމަތިލާއިރު ޓީމްގެ ޖޯޝް ވަރަށް ވަރުގަދަކަމަށް މެނޭޖަރގެ ވާހަކައިގައި ފާހަގަކުރިއެވެ. “މިއީ ރައްޔިތުންގެ ޓީމެއް، ޓީމް ތަމްސީލުކުރާއިރު ވަރަށް ޖޯޝްގައި މިފަހަރު ކުޅޭނީ، މިދިޔަ އަހަރު ގްރޫޕް ސްޓޭޖުން ކެޓިޔަސް ވަރަށް ރަނގަޅު ފައިޓެއް މިފަހަރު ދޭނަން”\nމުބާރާތުގައި ފެހެންދޫ ކުޅޭ ފުރަތަމަ މެޗްގައި ބައްދަލުކުރާނީ ދަރަވަންދޫއާއެވެ. މި މެޗް ކުޅޭނީ ނޮވެމްބަރ 30 ވަނަ ދުވަހުގެ 1:00 ގައެވެ.\nނޮވެމްބަރ 23, 2014 at 8:42 am\nކޮބާ އޭދަފުށީޓީމް…. މިޓީމް އަދިވެސް އެކުލަވާލާ ނުނިމެނީތަ؟؟؟ މެޗްފަށަން ވާއިރަށް ތިޔަކަން ވާނެބާ؟؟؟؟\nނޮވެމްބަރ 22, 2014 at 2:18 pm\nކޮބާ ދެންހުރި ޓީީމް ތަކުގެ މައުލޫމާތު…\nނޮވެމްބަރ 20, 2014 at 12:24 pm\nމިގޮތަށް ހުރިހާ ޓީމެއްގެ މައުލޫމާތު ގެނެސްދިނުން މުހިމު. ވަރަށް އިންޓްރެސްޓް\nނޮވެމްބަރ 19, 2014 at 2:18 pm\nފެހެންދޫ ޓީމަކީީީީ ބ.އަތޮޮޅުން ރޭންކިންގެ 5ވަނަ ޓީމް ….މިފަހަރު ރަގަޅު ވަަާނެކަމަށް އުންމީދު ކުރަން


Team gai nuhimenumaky emme rangalhu nimmun, aharen adhi fiteh nun: Dhagandey - vNews.mv\nޓީމުގައި ނުހިމެނުމަކީ އެންމެ ރަނގަޅު ނިންމުމެއް، އަހަރެން އަދި ފިޓެއް ނޫން: ދަގަނޑޭ\nއައްފާން މުހައްމަދު 23 March 2022, 19:57\nބައިނަލްއަގްވާމީ އެކުވެރިކަމުގެ މެޗެއްގައި ރާއްޖެއިން ބުރާސްފަތި ދުވަހުގެރޭ ބަންގްލަދޭޝް އާއި ދެކޮޅަށް ނުކުންނަ މެޗަށް އެކުލަވާލި ގައުމީ ޓީމުގެ ސްކޮޑުގައި ނުހިމަނަން، ކޯޗު އިޓަލީގެ ފްރެންޗެސްކޯ މޮރިއޭރޯ ނިންމި ނިންމުމަކީ އެންމެ ރަނގަޅު ނިންމުން ކަމަށް ރާއްޖޭގައި އުފެދުނު އެންމެ މޮޅު ފުޓުބޯޅަ ކުޅުންތެރިޔާ އަލީ އަޝްފާގް (ދަގަނޑޭ) ބުނެފިއެވެ.\nމެޗުގެ ކުރިން ބޭއްވި ނޫސްވެރިންގެ ބައްދަލުވުމުގައި މޮރިއޭރޯ ވަނީ ސްކޮޑުގައި ދަގަނޑޭ ނުހިމަނަން ނިންމި ނިންމުމާއި ގުޅޭގޮތުން ވާހަކަދައްކާފައެވެ.\nއެގޮތުން މޮރިއެރޯ ބުނީ، އޭނާ އަކީ ކުޅުންތެރިންނާއި ގަވައިދުން ވާހަކަދައްކާ ފަރާތެއް ކަމަށާއި، ކުޅުންތެރިންނާއިއެކު އޮންނަނީ ގާތް ގުޅުމެއް ކަމަށެވެ. އެގޮތުން ދަގަނޑޭ އާއިވެސް ވަރަށް ގިނައިން ވާހަކަދައްކާ ކަމަށާއި، ޓީމުގައި ދަގަނޑޭ ނުހިމެނުމަށް ނިންމި ނިންމުމާއި ބެހޭގޮތުން އަންގާރަ ދުވަހުގެރޭވެސް އޭނާ އާއިއެކު ވާހަކަދެއްކި ކަމަށެވެ.\nއަދި މިމެޗަށް އެކުލަވާލި ސްކޮޑުގައި ދަގަނޑޭ ނުހިމެނުނަސް މިއީ ދަގަނޑޭ ސްކޮޑުން ބާކީކުރިކަން ނޫންކަން ދޭހަވާހެން ކޯޗުގެ ވާހަކަދައްކަފައިވެއެވެ. އަދި ދަގަނޑޭ އަށް ގައުމީ ޓީމުގެ ދޮރު އަބަދުވެސް ހުންނާނީ ހުޅުވިފައި ކަމަށާއި، އަޝްފާގަކީ ވިސްނުންތޫނު ހުނަރުވެރި ކުޅުންތެރިއެއް ކަމަށްބުނެ ކޯޗު ވަނީ ދަގަނޑޭ އަށް ވަރަށް ބޮޑަށް ތައުރީފު ކޮށްފައެވެ.\nމީގެއިތުރުން ދަގަނޑޭ ޓީމުގައި ނުހިމެނުމަށް ކޯޗު ނިންމި ނިންމުމަކީ އެންމެ ރަނގަޅު ނިންމުންކަން ދަގަނޑޭވެސް ފާހަގަކުރި ކަމަށާއި، އޭނާ މެޗަށް ފިޓު ނޫންކަމަށާއި، ފިޓުކޮށް ތިބި ކުޅުންތެރިންނަށް ފުރުސަތު ދިނުން އެއީ އެންމެ ރަނގަޅު ގޮތްކަމަށް ދަގަނޑޭ ބުނެފައިވާކަމަށް ކޯޗު މި ޕްރެސް ކޮންފަރެންސްގައި ބުނެފައިވެއެވެ.\n"އަހަރެންނަކީ ކުޅުންތެރިންނާއި ވަރަށް ގާތުން މަސައްކަތްކުރާ، އެމީހުންނާ ގަވައިދުން ވާހަކަދައްކާ އެމީހުންގެ ހާލަތާ ބެހޭގޮތުން ގަވައިދުން ވާހަކަދައްކާ މީހެއް. ރޭގަ ދަގަނޑޭ އާއިވެސް އަހަރެން ވާހަކަދެއްކިން. ދަގަނޑޭ އަށް ގައުމީ ޓީމުގެ ދޮރު އަބަދުވެސް ހުންނާނީ ހުޅުވިފަ. އެކަމަކު ރޭގަ އަހަރެންނާ ވާހަކަދައްކަމުން ދަގަނޑޭ އަމިއްލައަށްވެސް ބުނި އޭނާ ޓީމުގައި ނުހިމަނަން ނިންމި ނިންމުމަކީ އެންމެ ރަނގަޅު ނިންމުންކަމަށް. އޭނާ ބުނި މެޗަށް މިހާރު އެންމެ ފިޓު ނޫން ކަމަށާ ޓީމުގަ އެންމެ ފިޓުކޮށްތިބި ކުޅުންތެރިންނަށް ފުރުސަތުދިނުން އެއީ އެންމެ ރަނގަޅު ގޮތްކަމަށް. އޭނަ އަކީ ވަރަށް ވިސްނުންތޫނު ހުނަރުވެރި ކުޅުންތެރިއެއް".\nގައުމީ ޓީމުގެ ކޯޗް ފްރެންޗެސްކޯ މޮރިއޭރޯ\nމޮރިއެރޯ އިތުރަށް ބުނީ އޭނާ ޓީމު އެކުލަވާލި ގޮތާއިމެދު އެއްވެސް ކުޅުންތެރިއަކު ހިތްހަމަ ނުޖެހިގެން ނޫޅޭ ކަމަށެވެ. އަދި ދަގަނޑޭ އަކީ ޓީމުގެ އެންމެ މުހިންމު އެއް ކުޅުންތެރިޔާ ކަމަށާއި އޭނާ ޓީމުގައި ނެތުން އެއީ ކޯޗުގެ ހައިސިއްޔަތުން ދެރަވާ ކަމެއް ކަމަށެވެ.\nއަދި ދަގަނޑޭ އަކީ ފުޓުބޯޅައިގެ ކާމިޔާބު މާޒީއެއް އޮތް، ދިވެހިންގެ މެދުގައިވެސް ފޭވަރިޓެއް ކަމަށާއި، އޭނާގެ ކާމިޔާބީގެ ވާހަކަ އަކީ މުހިންމު ވާހަކައެއް ކަމަށް މޮރިއެރޯ ބުންޏެވެ. އެހެންނަމަވެސް އަނިޔާގެ ސަބަބުން ފާއިތުވީ ދެމަހެއްހާ ދުވަހުގެ ތެރޭގައި ދަގަނޑޭ އަނިޔާގެ ސަބަބުންވިޔަސް ދަނޑުމަތިން ނުފެންނަ ކަމަށާއި، އެހެންކަމުން ދަގަނޑޭ ޓީމުގައި ހިމެނުން އެއީ އެންމެ ރަނގަޅު ގޮތްކަމަށް ކޯޗެއްގެ ހައިސިއްޔަތުން ނުދެކޭކަމަށް މޮރިއެރޯ ބުންޏެވެ. އަދި ދަގަނޑޭގެ އިތުރުން ދެންވެސް ޓީމުގައި ތިބީ މުހިންމު ކުޅުންތެރިންތަކެއް ކަމާއި، ފިޓުކޮށް ތިބި ކުޅުންތެރިންނަށް ފުރުސަތު ދިނުމުގެ މުހިންމު ކަމާއި ބެހޭގޮތުން މޮރިއެރޯ ވާހަކަދެއްކިއެވެ.\nމޮރިއެރޯގެ އިތުރުން ގައުމީ ޓީމުގެ ކެޕްޓަން އަކްރަމް އަބްދުލް ޣަނީ (އަކޫ) ވެސް ވަނީ ދަގަނޑޭ މެޗުގައި ނުފެނުމާ ބެހޭގޮތުން ވާހަކަދައްކާފައެވެ. އެގޮތުން އަކޫ ބުނީ ދަގަނޑޭ އަކީ ރިޕްލޭސްމަންޓެއް ނެތްވަރުގެ މުހިންމު ކުޅުންތެރިއެއް ކަމަށާއި، އެހެންނަމަވެސް މިހާލަތުގައި ޓީމުގައި ތިބި ހުނަރުވެރި ޒުވާން ކުޅުންތެރިންނަށް ފުރުސަތުދީ، އެކުޅުންތެރިންގެ ފެންވަރުވެސް ދައްކަން ޖެހޭ ކަމަށެވެ.\nގައުމީ ޓީމުން ކުޅޭ އެކުވެރިކަމުގެ މެޗަށް އެކުލަވާލި ސްކޮޑުގައި ދަގަނޑޭ ހިމެނިފައި ނުވާއިރު، އޭނާ އެންމެފަހުން ފުޓުބޯޅަ މެޗެއް ކުޅެފައިވަނީ 2021 ވަނަ އަހަރުގެ ފަހުކޮޅު ކުޅުނު ޗެރިޓީ ޝީލްޑް މެޗުގައެވެ. ވީނިއުސް އަށް މައުލޫމާތު ލިބިފައިވާ ގޮތުގައި ދަގަނޑޭ ކުޅުމާއި ދުރުގައިހުރީ ކަކުލަށް ލިބިފައިވާ ބޮޑު އަނިޔާއެއްގެ ސަބަބުންނެވެ.\nގައުމީ ޓީމުން ގަލޮޅު ދަނޑުގައި ބަންގްލަދޭޝް އާއި ދެކޮޅަށް ނުކުންނައިރު އެންމެފަހުން ރާއްޖެއިން ބަންގްލަދޭޝް އާއި ދެކޮޅަށް ކުޅެފައިވަނީ 2021 ވަނަ އަހަރުގެ ނޮވެމްބަރު މަހުގައި ލަންކާގައި އޮތް ފޯނޭޝަންސް ކަޕުގައެވެ. އެމެޗުގައި 1-2 އިން ރާއްޖެ ބަލިވިއިރު މިއީ 18 އަހަރުގެ ތެރޭގައި ބަންގްލަދޭޝްގެ ސީނިއަރ ޓީމު އަތުން ރާއްޖެ ބަލިވި ފުރަތަމަ ފަހަރެވެ. ގަލޮޅު ދަނޑުގައި ބަންގްލަދޭޝް އާއި ދެކޮޅަށް ކުޅޭ މެޗަކީ މޮރިއެރޯގެ އިރުޝާދުގެ ދަށުން ގައުމީ ޓީމު ގަލޮޅު ދަނޑުގައި ކުޅޭ ފުރަތަމަ މެޗެވެ.\nއަލީ އަޝްފާގު (ދަގަނޑޭ) ބަންގްލަދޭޝް އެފްއޭއެމް ފްރެންސެސްކޯ މޮރިއޭރޯ ގައުމީ ފުޓްބޯޅަ ޓީމު ކުޅިވަރު


ޔަމަނުގައި ބަނޑުހައި ހޫނުކަމާއި ހަނގުރާމައާއި ކޮވިޑްގެ ސަބަބުން ފަސް މިލިއަން މުސްލިމު ކުޑަކުދިން ނިޔާވެއްޖެ! – Dhen.mv\nޔަމަނުގައި ބަނޑުހައި ހޫނުކަމާއި ހަނގުރާމައާއި ކޮވިޑްގެ ސަބަބުން ފަސް މިލިއަން މުސްލިމު ކުޑަކުދިން ނިޔާވެއްޖެ!\nJune 19, 2020 - 5:46 pm\nބަނޑުހައި ހޫނުކަމާއި، ފަގީރުކަމާއި، ހަނގުރާމަ އަދި ކޮވިޑް-19 ގެ ސަބަބުން ޔަމަނުގެ ފަސް މިލިއަނެއްހާ ކުޑަކުދިން ދެއަހަރު ތެރޭގައި ނިޔާވިކަމަށް ރިޕޯޓުތަކުން ދައްކައިފިއެވެ.\n"ސޭވް ދަ ޗިލްޑްރަން" ފައުންޑޭޝަނުން ކުރި ދިރާސާއަކުން ދައްކާ ގޮތުގައި 85،000 ކުޑަކުދިން 2018 ވަނަ އަހަރުގައި ވެސް ޔަމަނުން ވަނީ ނިޔާވެފައެވެ. އެރިޕޯޓުގައި ބުނެފައިވަނީ 2018 ވަނަ އަހަރުން 2020 ވަނަ އަހަރުގެ މިހާތަނަށް ފަސް މިލިއަނު ކުޑަކުދިން ޔަމަނުން ނިޔާވެފައިވާ ކަމަށެވެ.\nޓެލެގްރާފް ޔޫކޭ އިން ބުނެފައިވާ ގޮތުހައި އެއަހަރުން ފެށިގެން މިއަހަރުގެ މިހާތަނަށް ޔަމަނުން ފަސް މިލިއަނަށްވުރެ ގިނަ މުސްލިމު ކުޑަކުދިން ވަނީ ނިޔާވެފައެވެ. ސަބަބަކަށް ވެފައިވަނީ އެޤައުމުގައި ކުރަމުން އަންނަ ހަނގުރާމައާއި، ފަގީރުކަމާއި، ބަނޑުހައި ހޫނުކަމުގެ އިތުރުން މިއަހަރު ފެތުރެން ފަށާފައިވާ ކޮވިޑް-19 އެވެ.\nދުނިޔޭގެ އެހީތެރިކަމަށް އިންތިހާއަށް ބޭނުންވެފައިވާ ޔަމަނުގައި ވެސް ކޮވިޑް-19 ފެތުރިފައިވާއިރު، އެތަމުގެ ސިއްޙީ ހާލަތު ވަރަށް ދަށެވެ. ހުން ރަނގަޅު ކުރަން ދޭނެ ޕެރެސެޓަމޯލް ގުޅައެއްހާ ހިސާބުވެސް އެމީހުންނަށް ވަނީ ނުލިބިފައެވެ.\n"އެތަނުގައި ދިރިއުޅޭ ކުޑަކުދިންނަށް އެއްފަހަރު ކާއެތިކޮޅެއް ލިބިއްޖެނަމަ އެދުވަހު ދެވަނަ ފަހަރަށް ކާއެތިކޮޅެއް ލިބޭނެ ކަމަކަށް އުންމީދެއް ނުކުރޭ" ސޭވް ދަ ޗިލްޑްރަން ފައުންޑޭޝަންގެ ސީއީއޯ ހެލް ތޯނިންގ ބުންޏެވެ.


Falakamah bune dhookohli Loabiveriyaa enme fahun Reethee ge Raanee akah!\nފަލަ ކަމަށް ބުނެ ދޫކޮށްލި އަންހެން މީހާ، ރީތީގެ ރާނީއަކަށް--\nފަލަކަމަށް ބުނެ ދޫކޮށްލި ލޯބިވެރިޔާ އެންމެ ފަހުން ރީތީގެ ރާނީއަކަށް!\n27 ފެބްރުއަރީ 2020 - 11:34:23\nމީގެ އަހަރުތަކެއް ކުރިން، ޖެން އަޓްކިންގެ ލޯބިވެރިޔާ އޭނާ ދޫކޮށްލީ، މާބޮޑަށް ފަލަ ކަމަށް ބުނެ އެވެ. އޭރު ތައްޔާރީ ކާނާއަށް ޖެހިފައި އޮތް ހިތެއްގެ ބޮޑުކަމުން، މާގިނައިން ކެއުމުގެ ސަބަބުން ޖެން ވަނީ ވަރަށް ބޮޑަށް ފަލަވެފަ އެވެ. ނަމަވެސް ފަލަ ކަމަށް ބުނެ ދޫކޮށްލި ލޯބިވެރިޔާއަށް އޭނާ މިވަނީ ވަރުގަދަ ރައްދެއް ދީފަ އެވެ.\nޖެން އޭނާގެ ލޯބިވެރިޔާއަށް 2011 ވަނަ އަހަރު ދިމާވިއިރު ބަރުދަނުގައި ހުރީ 92 ކިލޯ އެވެ. ނަމަވެސް މާގިނައިން ކެއުމުގެ ސަބަބުން ބަރުދަން 120 ގާތްކުރާ ވަރަކަށް މައްޗަށް އަރައިގެންދިއުމުގެ ނަތީޖާއަކީ 2015 ވަނަ އަހަރު، އޭރު ލޯބީގެ ގޮތުން ގުޅިގެން އުޅުނު ލޯބިވެރިޔާ އޭނާ ދޫކޮށް ދިއުމެވެ.\nއުމުރުން 26 އަހަރުގެ ޖެން ބުނީ، އެކަމާއި ހިތްދަތިވެ ހަފުތާއެއް ވަންދެން އޭނާ ރޮއެ ހެދި ކަމަށެވެ. ނަމަވެސް ފަހުން އަޒުމުކަނޑައެޅީ ހިކުމަށް ކަމަށެވެ.\nއެހެންވެ އޭނާ ޖިމަށް ދާން ފެށި އެވެ. އަދި ކެއުމުގެ ވައްޓަފާޅިއަށް ވެސް ބޮޑު ބަދަލެއް ގެނައެވެ. މި ބަދަލާއެކު އޭނާގެ މުޅި ދިރިއުޅުން އެކީއެކަށް ބަދަލުވީ އެވެ.\nއޭނާ މިވަނީ 75 ވަނަ "މިސް ގްރޭޓް ބްރިޓަން" ނުވަަތަ ބްރިޓަންގެ ރީތީގެ ރާނީގެ ރާޖު އުފުލާލާފަ އެވެ.\nރީތީގެ ރާނީގެ ލަގަބު ލިބުމާއެކު ޖެން ބުނީ، މިއީ އޭނާ ދުވަހަކު ވެސް އުއްމީދުކުރި ކަމެއް ނޫން ކަމަށެވެ. ނަމަވެސް މިކަމުން އެނގެންދަނީ ގަދައަޅާ މަސައްކަތްކޮށްފިނަމަ ކޮންމެ މީހަކަށް ވެސް ކާމިޔާބުވާނެކަން ކަމަށް އޭނާ ބުނެ އެވެ.


Vihaigen9Dhuvasvee Mamma eh, Karuna Alhaa Haalu, HPA ge Bahehgge Inthizaarugai - Vaguthu\nވިހައިގެން ނުވަ ދުވަސްވީ މަންމައެއް، ކަރުނައަޅާ ހާލު، އެޗްޕީއޭގެ ބަހެއްގެ އިންތިޒާރުގައި\nކޮވިޑް-19 މާލެއިން ފެނިފައިވާ މި ޙައްސާސް ދަނޑިވަޅުގައި، ފައްސިވެފައިވާ މީހަކާއި ކޮންޓެކްޓްވި ކަމަށް ބުނާ މަންމަ އަކު ވިހައިގެން ނުވަ ދުވަސްވީ އިރުވެސް އެޗްޕީއޭގެ ބަހެއް ނުލިބި، މެޑިކަލް ސަޕޯޓަށް އާދޭސް ކުރަން ޖެހިއްޖެއެވެ.\nއެ އަންހެން މީހާގެ އާއިލާގެ ފަރާތުން "ވަގުތު" އަށް މައުލޫމާތު ހިއްސާ ކުރަމުން ބުނެފައިވަނީ ކޮވިޑް-19 ޖެހިފައިވާކަމަށް ބުނެފައިވާ މީހަކާއި ކޮންޓެކްޓް ވެފައިވަނީ މިމަހުގެ 12 ވަނަ ދުވަހާއި 13 ދުވަހު ކަމަށާއި 12 ވަނަ ދުވަހަކީ އެ އަންހެން މީހާ ވިހެއި ދުވަސް ކަމަށެވެ. އަދި ވިހާފައިވަނީ ސިޒޭރިއަން ހަދައިގެން ކަމަށް އޭނާ ކިޔައި ދިނެވެ.\nފައްސިވެފައިވާ ކަމަށް ބުނާ މީހާއާއި ކޮންޓެކްޓް ވެފައިވާތީ މިމަހުގެ 16 ވަނަ ދުވަހު ކުއްޖާއާއި ބައްޕަ އަދި މަންމަގެ ސާމްޕަލް ނަގާފައިވާ ކަމަށާއި މިއަދާއި ހަމައަށްވެސް އެޗްޕީއޭއިން ނަގާފައިވާ މި3ސާމްޕަލްގެ ނަތީޖާ ލިބިފައި ނުވާތީ އެއްވެސް ކަހަލަ މެޑިކަލް އެހީއެއް ނުލިބޭ ކަމަށް އާއިލާއިން "ވަގުތު" އަށް މައުލޫމާތު ހިއްސާ ކުރަމުން ބުންޏެވެ. އެއާއިލާއިން ޖުމްލަ7ސާމްޕަލެއް ވަނީ ނަގާފައެވެ.\nސާމްޕަލް ނެގުމަށްފަހު 17 ވަނަ ދުވަހު ރޭގައި އާއިލާގެ2މާމައިން އޮޅުވެލި ކަރަންޓީން ފެސިލިޓީއަށް ގެންގޮސް ޖެހިގެން އައި 18 ވަނަ ދުވަހުގެ ރޭ، އެ އާއިލާއިން އިތުރު3މީހަކު ރޯޔަލް އައިލޭންޑް ކަރަންޓީން ފެސިލިޓީއަށް ގެންގޮސްފައިވާ ކަމަށް އާއިލާއިން ކިޔައިދިނެވެ. އޭގެ ޖެހިގެން އައި ދުވަހު2މާމަގެ ސާމަޕަލް ނައްސިވެފައިވާ ކަން ވަނީ އަންގާފައެވެ. އަދި އިތުރު ނަތީޖާއެއް ނުލިބެއެވެ.\n"ސާމްޕަލް ނެގިތާ މިއަދަށް3ވަނަ ދުވަސް. ނަތީޖާ ނުލިބޭތީ ކުއްޖާގެ މަންމަ އަށް ހޮސްޕިޓަލަށް ނަރުކޮށަންވެސް ނުދިވިފައިވަނީ. އެއްވެސް ކަހަލަ މެޑިކަލް އެހީއެއް ނުލިބޭ. އެޗްޕީއޭއަށް ކޮންމެ ފަހަރަކު ގުޅުމުން ބުނަނީ ބަލަނީ ކަމަށް. އެކަމަކު މިއަދާއި ހަމައަށް ހަބަރެއް ނުވޭ" އާއިލާގެ ފަރާތުން ވަގުތު އާއި މައުލޫމާތު ހިއްސާ ކުރި ބޭފުޅަކު ކިޔައިދިނެވެ.\nޑައިރެކްޓް ކޮންޓެކްޓެއް ކަމުގައި ވިއަސް ކަރަންޓީން ކުރުމަށް ކުއްޖާއާއި މަންމަ ނުގެންދިޔައީ ކުއްޖާ އޮތުމުން ކަމަށް އާއިލާއިން ވަނީ ބުނެފައެވެ. އެހެން ކަމުން ގޭގާއި އެންމެން އެކަހެރިވެ، ބޭރަށް ނުދިއުމަށް އެޗްޕީއޭއިން އަންގާފައިވާކަމަށްވެސް އާއިލާއިން ބުންޏެވެ.\n"17 ވަނަ ދުވަހު ކަރަންޓީން އަށް ދާން ދަބަސް ޕެކް ކުރާށޭ ބުނި. އެހެން ނަމަވެސް ބޭބީ އޮތުމުން މެޑިކަލް ސަޕޯޓް ބޭނުންވާނެތީ ނުގެންގޮސް ގޭގައި ކަރަންޓީންވާން އެންގީ. އެކަމަކު އެކަހަލަ އެއްވެސް އެހީތެރިކަމެއް ނުލިބޭ" އާއިލާއިން ބުންޏެވެ.\nއެގޭގެ އެހެން މީހުންގެ ނަތީޖާ ޖެހިގެން އައި ދުވަހު ލިބުނުއިރު ނައްސި (ނެގެޓިވް) ވެފައިވާއިރު، ކުއްޖާގެ މަންމާއާއި ކުއްޖާގެ ނަތީޖާ ނުލިބޭތީ މުޅި އާއިލާ ކަންބޮޑުވުމެއްގެ ތެރޭގައި އޮތްއިރު، އާއިލާއިން އެދެނީ ސަރުކާރުގެ ކަމާއި ބެހޭ އިދާރާތަކަށް އެކަމަށް އަވަސް ހައްލެއް ހޯދައި ދިނުމެވެ.\nމާލޭގައި މިބަލި އެންމެ ފުރަތަމަ ފެނުނީ މިދިޔަ ހަފްތާގެ ބުދަ ދުވަހުއެވެ. އެއަށްފަހު މާލޭގައި އަންނަނީ މި ބަލި ހަލުވިކަމާއި އެކުގައި ފެތުރެމުންނެވެ. މި ބަލި ޖެހިފައިވާ މީހުންގެ ތެރޭގައި ދެ އަހަރުގެ ކުޑަ ކުއްޖަކާއި 8 އަހަރުގެ ކުޑަ ކުޖެއްގެ އިތުރުން 15 އަހަރުގެ ކުޑަ ކުއްޖަކާއި މާބަނޑު އަންހެނަކުވެސް ހިމެނެއެވެ. އެޗްޕީއޭ އިން ބުނީ އެ ތިން ކުދިންނާއި މާބަނޑު މީހާގެ ހާލަތު ވަރަށް ގާތުން ބަލަމުން އަންނަ ކަމަށެވެ.\nއޭޕްރީލް 20, 2020 18:37\nމިންވަރަށް ޝުކުރު ކުރަން ނޭގޭ ދިވެހިން\nއޭޕްރީލް 20, 2020 18:42\nﷲ ތިބާ އަށާއި އާއިލާއަށް ހެޔޮރަޙު މަތް ލައްވާށި! އާ މީން\nއޭޕްރީލް 20, 2020 19:01\nމަބްރޫކް ކޮންމެވެސް ގޮތަކަށް ވާހަކަގަޑު އަބުރާލާނެ!\nއޭޕްރީލް 20, 2020 19:04\nއެޗް.ޕީ.އޭގެ ބަހެއް ނުހޯދީ ކީއްވެތޯ؟ ބައެއްގެ އިހު މާލު އޮތްކަން އެނގޭނީ ދެފަރާތުގެ ވާހަކަ އިވިގެން.\nއޭޕްރީލް 20, 2020 19:12\nﷲ ތިބާއަށް ރަހުމަތް ލައްވާށިއެވެ ތިބާގެ ތަދުތައް ލުއި ކުރައްވާ ރަހުމަތާއި ޝިފާ ދެއްވާ ކޮވިޑް19އިން ސަލާމަތް ކުރައްވާ އާއިލާއަށްބަރަކާތް ލައްވާށި އާމީން\nއޭޕްރީލް 20, 2020 19:22\n.މިސަރުކާަރުގެ ނާގާބިލުކަން މީދެންތަންކޮޅެއްބޮޑުވަރު\nއޭޕްރީލް 20, 2020 19:27\nއަބަދުހެން ބަލާނީ ކަމެއް ވާނީ މަދު ފަހަރަކު..\nއޭޕްރީލް 20, 2020 19:35\nކަންބޮޑުވާންޖެހޭ ކަމެކެވެ. ށަރުކާރަށް ޕޭޝަންޓް ޒީރޯ ހޯދެން ޖެހޭނެއެވެ. ސަރުކާރު ފެއިލް ކޮށްލުމަށް ބަޔަކު ކޮވިޑް ރާއްޖެ އެތެރެކޮށް މުޅި މާލެއަށް ފެތުރީ ކަމާމެދު ސުވާލު އުފެދޭއިރު އެކަން ތަޙުޤީޤުވެސް ކުރަން ނުޖެހޭތޯ ނޫސްވެރިން ސުވާލު އުފައްދާކަށް ނުވޭތޯއެވެ.\nއޭޕްރީލް 20, 2020 19:48\nހަގީގަތުގައި މުޅި ކޮވިޑް ސެންޓަރުގެ ހިންގުން ވަނީ ދޯދިޔާ ވެފައި ޕްލޭން އޭ ބީ އަދި ސީ އޮންނަންވާނެ މާލެއާއި ބައެއް ރަށްތައް ވަނީ ކާޑާއި ފެނަށް ޖެހިފައި މާލޭގެ ގިނަ ސަރަހައްދު ތަކުގެ ފިހާރަ ތަކުން ވަނީ ކާޑު ހުސްވެފައި ގޭގޭގައި އެކަނީވެރިމައިން އަދި މުސްކުޅިން އެބަ ދިރިއުލޭ ކައިރި ފިހާރަތަކަށް ކާޑު ލިބޭނެ އިންތިޒާމު ޖެހޭ ހަމަ ޖެހެން ކޮވިޑް ގެ އެންމެ އިސް ކޯޑިނޭޓަރަކީ ކޮބައި ކަމެއް ނޭގޭ ...\nއޭޕްރީލް 20, 2020 19:51\nމިއީ ހިއުމަން ރައިޓްސް މައްސަލަ އެއް އެކަމު އެ ކޮމިޝަނަށް ދަރުބާރު ގެއިން ތިބޭނެ ފުރުސަތެއް ނުލިބޭ މިކަމަށް އަމިއްލަ އިސްނެގުމުގެ މަތިން އެޗް އާރު ސީ އެމް އިން ބަލަން ޖެހޭ ވަޒީފާ ގެ ބިރަށް މިނިވަން މުއްސަސާ ތަކުގެ ވެރިން ތިބެނީ ބިރުން ވިރި ވިރި... އެކަމު އަބަދު ސަރުކާރުން ބުނަމުން އައީ އިންސާފާ ހަމަ ހަމަ ކަމާއި ހައްގު ތަކުގެ ވާހަކަ އެކަމު އެޗް އާރު ސީ އެމް އަށް ދަރުބާރު ގޭގައި ކަން ހިނގާ ގޮތް ބެލެން ވާނެ\nއޭޕްރީލް 20, 2020 19:58\nމަވެސް ވިހަންވެފަ މިއިނީ. ފިރިމީހާ ހުރީ އަދިވެސް ރިސޯޓުގަ ތާށިވެ ރަށަށް ނާދެވިފަ. ވިހަން ދާންޖެހެނީ އެހެން ރަށަކަށް މިރަށުގަ އެވަރުގެ ފެސިލިޓީސްތައް ނެތީމަ. އުޅެއުޅެ އެޗްޕީއޭ އިން ހުއްދަ ނުދިން ފިރިމީހާ ރަށަށް އަންނާކަށް. އަހަރެމެންނަކީ އަޅާލާނެ މީހުންތަކެއް ތިބި ބަޔެއްނޫން. ހުރީ މުސްކުޅި މައިދައިތަ އެކަނި.\nއޭޕްރީލް 20, 2020 22:18\nދިވެހި ފުލުހުން އެހީތެރިވާނެ ކަމުގެ ފުރިހަމަ ޔަޤީންކަން އަރުވަން..\nއޭޕްރީލް 20, 2020 20:09\nއޭޕްރީލް 20, 2020 20:35\nސަރުކާރު ވަނީ ބޮޑު ތަނުން ފެއިލްވެފަ! ސްޓްރެޓެޖީއެއް ނެތް!!ރޭވުންރެރި ކަމެއް ނެތް!! ޤައުމް އިނދަ ޖެހެނީ!! ޢެ މީހަކާ އެމީހަކު!!! ޔާމިން ދުވަސްވަރު ފެނަށް ޖެހުނީމަ ގޮވި އެއްޗެހި މިހާރު ހިތައް އަރާނެ ތޯއްޗެއް!! ރިސޯޓް ތައް ބޮއިކޮޓް ކުރަން ގޮވި މީހުން ގެ އަތަށް އެކަން މިގޮވީ!! ރިޒްޤަށް ނިޢްމަތަށް ޝުކުރު ވެރި ނުވާ މީހުންނަށް ވާނެ ހަޔެތި މިވަނީ!! ޙެޔޮ ވެރިކަމަކީ ކޮންމެ ކޮންމެ މީހަކަށް ނުވާނެ ކަމެއްކަން އަހަރުމެންނަށް އެގޭ!! ބަޔަކަށް ގަބޫލް ނުކުރެވުނަސް!!\nއޭޕްރީލް 20, 2020 21:00\nއެޗް.ޕީ.އޭ އޮތީ ފެއިލް ވެފަ. ނަންބަރަށް 15 ފަހަރު ގުޅާ އިރު ވެސް. ކޮން މެ ފަހަރަކު ޖެހޭ ނަ މާއި އައިޑީ ނަންބަރުދޭން. މިހިރީ ހުންނަ ދޯހަޅިކަން....އެކަން ބުނީ ވޯސްޓް ސިނާރިޢޯއަށް ތައްޔާރޭ......\nއޭޕްރީލް 20, 2020 22:49\nމާއްކަލާކޯ ޓީވީއައްއަރާ ޑރ. ބުނާނެ އަހަރު މެން ބަލަ މުންނޭ މިދަނީ ބަލަ މުންނޭ.\nއޭޕްރީލް 20, 2020 23:13\nމިއޮއްގެން ފެންނަނީ އެޗްޕީއޭގެ ޒިންމާދާރުކަން.. ދެން ރައީސް ޓީވީ އައް އަރާ ހަމަ ގިސްލަ ގިސްލާފަ ރޯންވީ..\nއޭޕްރީލް 20, 2020 23:45\nސަރުކާރުގެ ތަރުޖަމާނު ބުނާނެ ޓީވީއަށްއަރާފަ ހުރިހާކަމެއްވެސް ދަނީ ބަރާބަރަށޭ އެކަމަކު ރަށްޔަތުމީހާ ކަމަކުގުޅީމަ ބުނަނީ ބަލަނިއްޔޯ މިމީހުން މިބުނާބަހުގެ މާނަ ހޯދަން އަހަރުމެންދާންވީ ކޮންތާކަށްތޯ ދިވެހިބަހާ ތާރީހަށް ހިދުމަތްކުރާ ގައުމީ މަރުކަޒަށްތޯ.\nއޭޕްރީލް 21, 2020 00:53\nޓެސްޓިންގައި އެހީތެރިވުމަށް ކުރެވެން އޮތީ ކޮންކަހަލަ ކަމެއްތޯ؟\nއޭޕްރީލް 21, 2020 02:10\nއަޖައިބެއްނުން ކޮބާހޭ ޒީރޯ؟ މުޅި ރާއްޖެއަށް ބަލި ފަތުރާފަ.އަދި ބުނެފިއެއްނުން ކާޑު ގެޔަށް އެއްކުރާނެކަމެއްނެތޭ މާސްކު އަޅާނެކަމެއްނެތޭ އަހަރުމެންނަށް އިތުބާރު ކުރާށޭ ބަލި ޖެހޭ މީހުން ރަނގަޅުވިޔަސް މިފޮނުވާލަނީ އެއްމަސް ދުވަސް އިރުރަށް ކަރަންޓީންގަވެސް ބަހައްޓާފަޔޭ އެހާވެސް މީހާ ސާފުވީމައޭ. މިޔަދު މިޖެހުނީ ބަނޑަށް\nއޭޕްރީލް 21, 2020 02:34\nތިވާނީ ފަގީރު މީހަކަށް ވާތީ ޔަގީން.\nއޭޕްރީލް 21, 2020 02:44\nމަދުށިން ކޮލެރާ ތެރޭވެސް މަރުވީ ހަމަނިކަމެތި މީހުން ހޮސްޕިޓަލުގަ އުޅޭމުވައްޒަން ބުނާނެ އެބޭފުޅާ އަވަސްކުރޭ. އަހަރެން ރޮވުނު ވަރައް ދެރަވި.\nއޭޕްރީލް 21, 2020 03:14\nމިއީ އަންނި ކަހަލަ ބުރާންތިއެއް


ދިވެހިރާއްޖޭގެ އުއްތަމަ ފަނޑިޔާރު، މީލާދީ އައު އަހަރުގެ ތަހުނިޔާ ފޮނުއްވައިފި\nމަރާލާފައިވާ މީހުންނާއި، ގެއްލުވާލާފައިވާ މީހުންގެ މައްސަލަތައް ތަޙުޤީޤުކުރާ ކޮމިޝަނުގެ ފަރާތުން ބޭއްވި ނިއުސް ކޮންފަރެންސްގައި ޝަރުޢީ ދާއިރާ އަދި ވަކިން ޚާއްޞަކޮށް ކްރިމިނަލް ކޯޓާ ގުޅޭގޮތުން ދެއްކެވި ވާހަކަތަކާ ގުޅިގެން ޑިޕާރޓްމަންޓް އޮފް ޖުޑީޝަލް އެޑްމިނިސްޓްރޭޝަނުން ނެރެފައިވާ ނޫސްބަޔާން\nގ. ކެނެރީގެ، މާލެ، މުޙައްމަދު ނަޝީދުގެ މައްޗަށް ދަޢުވާކޮށް، ޕްރޮސިކިއުޓަރ ޖެނެރަލްގެ އޮފީހުގެ ފަރާތުން ހުށަހަޅާފައިވާ މައްސަލައިގެ ޙުކުމް ކޮށްފި\nމ. ސީނުކަރަންކާގެ، މާލެ މުޙައްމަދު ނާޡިމްގެ ފަރާތުން ހުށަހަޅާފައިވާ މައްސަލައާއި މ. ނިޔަދުރުގެ، މާލެ، އަޙްމަދު ނާޡިމްގެ ފަރާތުން ހުށަހަޅާފައިވާ މައްސަލަ ޝެޑިއުލްކޮށްފި\nގ. ކެނެރީގެ، މާލެ، މުޙައްމަދު ނަޝީދުގެ މައްޗަށް ދަޢުވާކޮށް، ޕްރޮސިކިއުޓަރ ޖެނެރަލްގެ އޮފީހުގެ ފަރާތުން ހުށަހަޅާފައިވާ މައްސަލަ ޝެޑިއުލްކޮށްފި\nގދ. ތިނަދޫ/ ބީޗް ރެސްޓް، އަޙްމަދު ރަޝީދު އާއި ލ. ގަން/ ތުނޑި، ހަވި، ޢަލީ އަޙްމަދުގެ ފަރާތުން ޕްރޮގްރެސިވް ޕާޓީ އޮފް މޯލްޑިވްސްގެ މައްޗަށް ސިވިލް ކޯޓަށް ހުށަހަޅާފައިވާ މައްސަލައާ ގުޅޭ


ހޯމް ސްޓޭ ޓޫރިޒަމް ކާމިޔާބުކުރުމަށް އަންހެނުންގެ އެއްބާރުލުން ބޭނުންވާނެ: މައުސޫމް ހޯމް ސްޓޭ ޓޫރިޒަމް ކާމިޔާބުކުރުމަށް އަންހެނުންގެ އެއްބާރުލުން ބޭނުންވާނެ: މައުސޫމް\nހޯމް ސްޓޭ ޓޫރިޒަމް ކާމިޔާބުކުރުމަށް އަންހެނުންގެ އެއްބާރުލުން ބޭނުންވާނެ: މައުސޫމް\nޓޫރިޒަމް މިނިސްޓަރ، ފޮޓޯ- ޕީއެސްއެމް ނިއުސް\nހޯމް ސްޓޭ ޓޫރިޒަމް ކާމިޔާބުކަމާއެކު ކުރިއަށް ގެންދިޔުމަށް އަންހެނުންގެ އެއްބާރުލުން ބޭނުންވާ ކަމަށް ޓޫރިޒަމް މިނިސްޓަރ ޑރ. އަބްދުﷲ މަޢުސޫމް ވިދާޅުވިއެވެ.\nމިނިސްޓަރ މިހެން ވިދާޅުވީ ލ.އަތޮޅުގެ ކައުންސިލްގެ ބޭފުޅުންނާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބޭފުޅުންނާއެކު ބޭއްވި ބައްދަލުވުމުގައި ވާހަކަފުޅުދައްކަވަމުންނެވެ.\nސަރުކާރުން ދަނީ އަންނަ ޖެނުއަރީމަހު މ. ދިއްގަރުގައި ހޯމް ސްޓޭ ޓޫރިޒަމް ތަޢާރަފްކުރުމަށް ތައްޔާރުވަމުންނެވެ. މިނިސްޓަރވަނީ ލ.އަތޮޅުގެ ކައުންސިލްގެ ބޭފުޅުންނާއެކު ބޭއްވި ބައްދަލުވުމުގައި ހޯމް ސްޓޭ ޓޫރިޒަމް އާއި ގުޅޭ ތަޢާރަފެއް ދެއްވާފައެވެ.\nއެގޮތުން ރާއްޖެއަށް ހޯމް ސްޓޭ ފަތުރުވެރިކަން ތަޢާރަފްކުރަން ނިންމާފައިވާ ދިއްގަރަކީ ތަފާތު ރަށެއް ކަމަށާއި އެހެންނަމަވެސް އެރަށުގައި މިމަސައްކަތް ކާމިޔާބު ކަމާއެކު ކުރިއަށް ގެންދެވޭނެ ކަމުގެ އުއްމީދު ބޮޑު ކަމަށް މިނިސްޓަރ ވިދާޅުވިއެވެ.\n" ވަރަށް ކުޑަ ރަށެއް، މަސްވެރި ރަށެއް، ގެސްޓު ހައުސްއެއް ނެތް، ދެން ކޯއްޗެއް އެމީހުންގެ އޮތީ؟ އެމީހުންގެ އޮތީ ހިތެއް، ރަށުގައި ތިބީ ފަތުރުވެރިކަމުގެ ދާއިރާގައި މަސައްކަތްކޮށްފައި ތިބި ކުދިން، ކައުންސިލްގައިވެސް ތިބީ އެކަމުގެ ތަޖުރިބާ ތިބި ކުދިން، ދެން ސަޤާފަތާއި، ތަރިކައާއި، އާސާރު ކަންތަކާއި، ތިމާވެށީގެ މުއްސަދި ކަމާއި، މި އެއްޗެތި މި ބޭނުންވަނީ،" މިނިސްޓަރ ޑރ. އަބްދުﷲ މަޢުސޫމް ވިދާޅުވިއެވެ.\nމިނިސްޓަރ ޑރ. އަބްދުﷲ މަޢުސޫމް ވިދާޅުވީ ހޯމް ސްޓޭ ޓޫރިޒަމް ކާމިޔާބު ކަމާއެކު ކުރިއަށް ގެންދިޔުމަށް އަންހެން ބޭފުޅުންގެ އެއްބާރުލުން ވަރަށް ބޮޑަށް ބޭނުންވާނެ ކަަމަށެވެ.\n" މި ޓޫރިޒަމް ކާމިޔާބުކުރަން އަންހެނުންގެ ބައިވެރިވުން ބޭނުންވޭ، މި ޕްރޮޖެކްޓުގައި އަޅުގަނޑުމެން ބޭނުން އަންހެނުންނަކީވެސް ފަތުރުވެރިކަމުގެ ވެރިންނަށް ހަދަން، " މިނިސްޓަރ ޑރ. އަބްދުﷲ މަޢުސޫމް ވިދާޅުވިއެވެ.\nލ.އަތޮޅުގައި މިހާރު އޮތީ ދެ ރިސޯޓެވެ. އެހެންކަމުން ހޯމް ސްޓޭ ޓުއަރިޒަމާއެކު ރަށު ފަތުރުތެރިކަން ތަރައްޤީވެ، ރައްޔިތުންނަށް އާމްދަނީ ލިބޭނެ ގިނަ މަގުތަކެއް ތަނަވަސްވެގެންދާނެ ކަން މިނިސްޓަރ ފާހަގަކުރެއްވިއެވެ.\nހޯމް ސްޓޭ ފަތުރުވެރިކަމަކީ، އެރަށެއްގައި ދިރިއުޅޭ ބަޔަކާއެކު އެއްގެއެއްގައި ފަތުރުވެރިން ޗުއްޓީ ހޭދަ ކުރާ ބާވަތުގެ ފަތުރުވެރިކަމެވެ. މި ބާވަތުގެ ފަތުރުވެރިކަމަކީ ދުނިޔޭގެ ޤައުމުތަކުގައި ކާމިޔާބު ކަމާއެކު ހިންގާ އެއް މޮޑެލެވެ. ހޯމްސްޓޭ ޓުއަރިޒަމްގެ އިތުރުން، ސްޕޯޓްސް ޓުއަރިޒަމް، މައިސް ޓުއަރިޒަމް އަދި ކަލްޗަރަލް ޓުއަރިޒަމް ޕްރޮމޯޓްކުރުމުގެ މަސައްކަތް ސަރުކާރުން ދަނީ ކުރަމުންނެވެ.


Muhusin Aai Nasheed MNP Ah Soi Kurun Madu Jassaalaifi – adduLIVE\nމުހުސިން އާއި ނަޝީދު އެމްއެންޕީ އަށް ސޮއިކުރުން މަޑުޖައްސާލައިފި\n1 Sep 14, 2021, 22:19 ހަސަން ރަޝީދު\nރައްޔިތުންގެ މަޖިލީހުގެ ނިލަންދޫ ދާއިރާގެ މެމްބަރު އަބްދުލް މުހުސިން ހަމީދު އާއި ނޮޅިވަރަމް ދާއިރާގެ މެމްބަރު މުހައްމަދު ނަޝީދު (މޮސްޓާ) މޯލްޑިވްސް ނޭޝަނަލް ޕާޓީ އަށް ސޮއިކުރުން މަޑުޖައްސާލައިފިއެވެ.\nމި ދެ މެމްބަރުން އެމްއެންޕީ އަށް ސޮއިކުރުން މަޑުޖައްސާލާފައި މިވަނީ އެމްއެންޕީ އުފެއްދުމަށް އިލެކްޝަންސް ކޮމިޝަނަށް 5،000 ފޯމު ހުށަހެޅުމަށް ތައްޔާރުވެފައި ވަނިކޮށެވެ.\nމިރޭ ދިވެހި ޗެނަލް އިން ގެނެސްދިން ޕްރޮގްރާމެއްގައި މި ދެ މެމްބަރުން ވިދާޅުވީ މާދަމާ އީސީ އަށް ހުށަހަޅާ 5،000 ފޯމުގެ ތެރޭގައި އެ ދެ މެމްބަރުންގެ ފޯމެއް ނޯންނާނެ ކަމަށާއި އެމްއެންޕީ އާއެކު މިހާތަނަށް ކުރަމުން އައި މަސައްކަތްތައް މަޑުޖައްސާލާފައިވާ ކަމަށެވެ.\nއެމްއެންޕީގެ މަސައްކަތާއި ދުރަށް ޖެހުނީ އެ ޕާޓީގެ ފަރާތުން އުއްމީދުކުރި ކަންތައްތަކެއް މިހާތަނަށް ފެނިފައި ނުވާތީ ކަމަށާއި ނަމަވެސް ކުރިއަށް އޮތް ތަނުގައި އެ ޕާޓީއާއެކު ނުފެންނާނެ ކަމަށް ދަންނަވަން ދަތި ކަމަށްވެސް އެ ދެ މެމްބަރުން ވިދާޅުވިއެވެ.\nމެންބަރު ނަޝީދާއި މުހުސިނަކީ އަމިއްލަ ގޮތުން މަޖިލީހަށް ހޮވިވަޑައިގެންނެވި ދެ މެންބަރުންނެވެ.\nއެމްއެންޕީ އުފެއްދުމުގެ މަސައްކަތް ކުރަން އިލެކްޝަނުން ހުއްދަ ދިނީ މިދިޔަ ޖުލައި މަހުގެ 15 ވަނަ ދުވަހު އެވެ. އޭގެ ފަހުން މިއަދާ ހަމައަށް އެ ޕާޓީއަށް ގިނަ އަދަދެއްގެ އާއްމުން ވަނީ ސޮއިކޮށްފައި އެވެ. އަންނަ ރިޔާސީ އިންތިހާބުގައި ކެންޑިޑޭޓަކު ނެރެން ނިންމާ އުފައްދާ އެ ޕާޓީއަކީ އެންމެ މަގުބޫލު ޕާޓީއަށް ވާނެ ކަމަށް އެ ޕާޓީން އުއްމީދުކުރެ އެވެ.\nރާއްޖޭގައި 10 ޕާޓީއެއް މިހާރު ވެސް ރަޖިސްޓްރީކޮށްފައި އެބައޮތެވެ. އޭގެތެރެއިން ގާނޫނުގައި ޕާޓީއެއް އުފައްދަން ބޭނުންވާ 3،000 މެމްބަރުން ހަމަވަނީ މަދު ޕާޓީއެއްގަ އެވެ.


"Mimi" kulhen dhe mas therey Kriti 15 kilo baruvi\n"މިމީ"ގެ ޕޯސްޓަރެއް އަދި ކްރީތީ\n"ކްރީތީ ސެނޯންގެ "މިމީ"ގެ ފުރަތަމަ ޓްރެއިލާ ބެލި އެންމެން ވެސް ކްރީތީ އެ ފިލްމުގައި ފެންނަ ސިފަ އާއި އޭނާގެ އެކްޓިން ހުނަރަށް އަންނަނީ ތައުރީފުކުރަމުންނެވެ.\nވާހަކައެއްގެ މައްޗަށް ބިނާކޮށް ކުޅެފައިވާ މި ފިލްމުގައި ކްރީތީ އަކީ ކުޑަ ކުޑަ އަވަށެއްގައި ދިރިއުޅުނު ވަރަށް އާދައިގެ އަންހެންކުއްޖެކެވެ. އިންޑިޔާ އިން ބޭރުގެ ގައުމެއްގައި އުޅޭ ދެމަފިރިއެއްގެ ދަރިއެއްގެ ސަރަގޭޓް މަންމައަކަށް ވާން ކްރީތީ މި ފިލްމުގައި ގަސްތުކުރެ އެވެ. އޭނާއަށް މައްސަލަތައް ކުރިމަތިވަނީ ކްރީތީ ބަލިވެ އިން ފަހުން އެ ދެމަފިރިންގެ ޚިޔާލު ބަދަލުވެ ކުއްޖާ ބޭނުން ނުވުމުންނެވެ. ފިލްމުގައި ދެން ދައްކަނީ އެ ކުއްޖާއަށް ބަލިވެ އިނުމުގެ ސަބަބުން ކްރިތީގެ ކެރެކްޓާ އަށް ދިމާވާ ތަފާތު މައްސަލަތަކާއި އޭނާއަށް އުޅެން ޖެހޭ ހާލެވެ.\nމި ކެރެކްޓާ ކުޅުމަކީ ޚުދް ކްރީތީ އަށް ވެސް ބޮޑެތި ގޮންޖެހުންތަކާ ކުރިމަތިވީ ކަމެކެވެ. ސަބަބަކީ އޭނާ އަކީ ފެށުނީއްސުރެ ވެސް ވަރަށް ހިކިކޮށް ލޫޅާފަތިކޮށް ހުންނަ ބަތަލާއަކަށް ވެފައި މި ކެރެކްޓާގައި ކުޅެން ޖެހޭ މާބަނޑު މީހެއްގެ ރޯލަށް ވަރަށް ބޮޑަށް ފަލަވާން ޖެހުމެވެ.\nފަނަރަ ކިލޯ ބަރުވިޔަސް މާބަނޑު މީހަކަށް ވާން ކްރީތީގެ ބަނޑަށް ވެސް ފަސް ކިލޯގެ ބަރުދަނުގެ އެއްޗެއް ލާން ޖެހުނެވެ. ސަބަބަކީ ދެ ކިލޯ ވަރު ލީމަ ވެސް ކްރީތީ އެހާ ހިނގާލެއް ހަލުވިކަމުން މާބަނޑު މީހަކާ ވައްތަރު ނުވާތީ އެވެ.\nކްރީތީ ބުނި ގޮތުގައި މި ރޯލަށް ފިޓްވާން 15 ކިލޯ ބަރުކުރަން އޭނާއަށް ނެގީ ދެ މަހެއްހާ ދުވަހެވެ. ނަމަވެސް ފިލްމުގެ ޝޫޓިންގްތައް ލަސްވެ އެހާ ފަލަކޮށް ގިނަ ދުވަސް ތަކަކު ހުރުން ވީ ވަރަށް އުނދަގޫކަމަކަށް ކަމަށް ކްރީތީ ބުންޏެވެ.\n"މި ފިލްމަށް ފަލަ ވާން ޖެހޭތީ އެ ދުވަސްވަރު އެހެން އެއްވެސް ފިލްމެއް ނުކުޅޭން އަހަރެން ނިންމިން. އަދި މި ފިލްމުގެ ޝޫޓިންގް ނިންމާފައި ވެސް ހިކެން މަސައްކަތްކުރަން އެތައް މަހެއް ބާއްވާފައި އިތުރު ފިލްމުތަކުގައި ސޮއިކުރީ،" ކްރީތީ ބުންޏެވެ.\nކްރީތީ އިތުރަށް ބުނީ އޭނާ ފަލަވެފައި ހުރި ދުވަސްވަރު ޕާފޯމް ކުރަން ލިބުނު ގިނަ އެވޯޑު ޝޯތަކެއް ވެސް ޕާފޯމް ނުކޮށް ދޫކޮށްލި ކަމަށެވެ. ސަބަބަކީ ޑާންސް ކުރަން ފަށާއިރަށް އޭނާ ހިކެން ފަށާނެކަން ޔަގީންވާތީ އެވެ.\n"މިމީ"ގައި ކްރީތީއާއެކު ބައިވެރިވަނީ ޕަންކަޖް ޓްރިޕާތީ އާއި މަނޯޖް ޕަހްވާ އަދި ސާއީ ތަމްހަންކަރް އާއި ސުޕްރިޔާ ޕާތަކް އެވެ.\nމި ފިލްމުގެ ޝޫޓިން ނިންމާފައި މާ ގިނަ ދުވަސްތަކެއް ނުވެ ކްރީތީ ވަނީ އޭނާ ކުރިން ހުރި ވަރަށް ހިކިލާފަ އެވެ. ކްރީތީ ބުނަނީ އޭނާގެ ހަށިގަނޑު އުފެދިފައި ހުރި ގޮތުން ބަރުދަން ލުއިކުރަން އެހާ އުނދަގޫ ނޫން ކަމަށެވެ.\nބޮލީވުޑުގެ ރުހުން ހޯދަން މަސައްކަތެއް ނުކުރަން: ކްރީތީ


ފުވައްމުލަކު ސްކޫލްތަކުގެ މެދުގައި ބޭއްވި ކްރިކެޓް މުބާރާތް އިއްޔެ ނިންމާލައިފި :: މިކަލް ނޫސް\n07 އޮކްޓޫބަރ 2017 20:31\nއަންހެން ކުދިންގެ ބައިގެ ޗެމްޕިއަންކަން ހޯދަި ހޭޒް ޓީމު އުފާ ފާޅުކުރާނީ. ފޮޓޯ: ކްރިކެޓް ފުވައްމުލައް\nފުވައްމުލަކު ސްކޫލްތަކުގެ މެދުގައި ކުރިޔަށްގެންދިޔަ ކްރިކެޓް މުބާރާތް އިއްޔެ ނިންމާލައިފިއެވެ. މިމުބާރާތުގެ ކުޅުން ކުރިޔަށް ގެންގޮސްފައި ވަނީ ފުވައްމުލަކު ކްރިކެޓް ސްޓޭޑިއަމްގައެވެ. ފުވައްމުލަކުގެ ސްކޫލްތަކުގެ ޖުމްލަ 11 ޓީމަކުން މިމުބާރާތުގައި ދެބަޔަކަށް ވާދަކޮށްފައި ވެއެވެ. އެއީ އަންހެން ކުދިންގެ ބައިގައި3ޓީމު އަދި ފިރިހެންކުދިންގެ ބައިގައި 8 ޓީމެވެ.\nމިމުބާރާތުގެ ފައިނަލް މެޗު އިއްޔެ ވަނީ ކުޅެފައެވެ. ފިރިހެން ކުދިންގެ ޗެމްޕިއަން ޓީމަކީ އެމްޖޭއެސް ގެ އޭ ޓީމެވެ. މިބައިގެ ރަނަރަޕް ޓީމަކީ ހޭޒް ގެ އޭ ޓީމެވެ. އަންހެންކުދިންގެ ޗެމްޕިަންކަން ހޯދީ ހޭޒްގެ އަންހެން ޓީމެވެ. އަހެންހެން ކުދިންގެ ބައިގެ ރަނަރަޕްކީ އެމްޖޭއެސްގެ ޓީމެވެ.\nމީގެ އިތުރުން މުބާރާތުގެ އެކިވަނަތަކަށް ތައްޓާއި ހަނދާނީ ލިޔުން ދިނުން އިއްޔެ ވަނީ ބާއްވާފައެވެ.\nމުޅި މުބާރާތުގެ އެންމެ މޮޅު ފިރިހެން ކުޅުންތެރިޔާ: ހާފިޒް އަޙުމަދު ސްކޫލުގެ މުޙައްމަދު އާލިމް.\nމުޅި މުބާރާތުގެ އެންމެ މޮޅު އަންހެން ކުޅުންތެރިޔާ: ހާފިޒު އަޙުމަދު ސްކޫލުގެ އާއިޝަތު މައިހާ.\nކޮންމެ ޓީމަކުން ވެސް އެންމެ މިޅު އުކުންތެރިޔާއއި އެންމެ މޮޅު ބެޓްސްމަން ވަނީ ހޮވާފައެވެ.\nހޭޒް އަންހެން ޓީމު: އެންމެ މޮޅު ބޯލަރ (އުކުންތެރިޔާ): އާއިޝަތު މާހީ. އެންމެ މޮޅު ބެޓްސްމަން: އާއިޝަތު މައިހާ\nއެމްޖެއެސް އަންހެން ޓީމު: އެންމެ މޮޅު ބޯލަރ (އުކުންތެރިޔާ): ފާތިމަތު އަނާލް. އެންމެ މޮޅު ބެޓްސްމަން: ޙާއްވާ ރަފާ\nއެފްއެސް އަންހެން ޓީމު: އެންމެ މޮޅު ބޯލަރ (އުކުންތެރިޔާ): މަރިޔަމް ސުހާ. އެންމެ މޮޅު ބެޓްސްމަން: އާއިޝަތު ނާހޫ\nއެފްއެސް ފިރިހެން ޓީމު: އެންމެ މޮޅު ބޯލަރ (އުކުންތެރިޔާ): އަލީ އަމީން އަޙުމަދު. އެންމެ މޮޅު ބެޓްސްމަން: މުޙާއްމަދު ރިއާން\nއެމްޖޭއެސް ފިރިހެން އޭ ޓީމު: އެންމެ މޮޅު ބޯލަރ (އުކުންތެރިޔާ): ހުސައިން ރާއިޝް. އެންމެ މޮޅު ބެޓްސްމަން: އަޙުމަދު އަނަސް.\nއެމްޖޭއެސް ފިރިހެން ބީ ޓީމު: އެންމެ މޮޅު ބޯލަރ (އުކުންތެރިޔާ): އަޙުމަދު އާއިން. އެންމެ މޮޅު ބެޓްސްމަން: ޖޫދު އަޙުމަދު.\nއެމްޖެއެސް ފިރިހެން ސީ ޓީމު: އެންމެ މޮޅު ބޯލަރ (އުކުންތެރިޔާ): މުޙައްމަދު ހައިޝަމް. އެންމެ މޮޅު ބެޓްސްމަން: އައިހަމް އަފީފު\nހޭޒް ފިރިހެން އޭ ޓީމު: އެންމެ މޮޅު ބޯލަރ (އުކުންތެރިޔާ): މުޙައްމަދު ޢާލިމް. އެންމެ މޮޅު ބެޓްސްމަން: އަޙުމަދު ޒާދު.\nހޭޒް ފިރިހެން ބީ ޓީމު: އެންމެ މޮޅު ބޯލަރ (އުކުންތެރިޔާ): އަޙުމަދު މާޒިން. އެންމެ މޮޅު ބެޓްސްމަން: ހަށަން އައިހަމް\nހޭޒް ފިރިހެން ސީ ޓީމު: އެންމެ މޮޅު ބޯލަރ (އުކުންތެރިޔާ): ޢަހުމަދު ޝާރިން. އެންމެ މޮޅު ބެޓްސްމަން: ޝަޖަން އިބްރާހިމް.\nހޭޒް ފިރިހެން ޑީ ޓީމު: އެންމެ މޮޅު ބޯލަރ (އުކުންތެރިޔާ): މުޙައްމަދު ޢާއިލް. އެންމެ މޮޅު ބެޓްސްމަން: މުޙައްމަދު މާއިލް.\nމުބާރާތުގެ ވަނަތަކަށް އިނާމު ބައްސަވާދެއްވީ މުހާއްމަދު ޖަމާލުއްދީން ސްކޫލުގެ ޕްރިންސިޕަލު އާރިފާ އަބްދުލް މަޖީދާއި ހާފިޒް އަޙުމަދު ސްކޫލުގެ ޕްރިންސިޕަލް މުހައްމަދު ފަޔާޒު އާއި ސިއެރާ ފުވައްމުލަކު ބްރާންޗުގެ މެނޭޖަރު މިސްޓަރ ބަންޑާރަ އާއި ސިޓީ ކައުންސިލްގެ ޑެޕިއުޓީ މޭޔަރ މުޙައްމަދު ޟިރާރުއެވެ.


ލޮބުވެތި ނަބިއްޔާ ޞައްލަﷲ ޢަލައިހިވަސައްލަމަގެ ދިފާޢުގައި އަޅުގަނޑުމެންގެ ޢަމަލުތައް ބަހައްޓަންވީ ގޮތަކީ ކޮބާ؟ – DhiSalafiyyah\nލޮބުވެތި ނަބިއްޔާ ޞައްލަﷲ ޢަލައިހިވަސައްލަމަގެ ދިފާޢުގައި އަޅުގަނޑުމެންގެ ޢަމަލުތައް ބަހައްޓަންވީ ގޮތަކީ ކޮބާ؟\n18/09/2012 محمد ﷺ ގެ ސިޔަރަތުއައްޝައިޚް އަޙްމަދު މިޙްސަން މުޙައްމަދު\nޢާލަމްތަކަށް ރަޙްމަތެއްކަމުގައި މާތް ﷲ ފޮނުއްވެވި އަޅުގަނޑުމެންގެ ލޮބުވެތި ނަބިއްޔާ محمد صلى الله عليه و سلم ގެ އަބުރުފުޅަށް ބަދުބަސް ރައްދުކޮށް ރާމާ މަކުނާއި އޫރުގެ އަޚުން ފިލްމެއް އުފެއްދުން އަޅުގަނޑަށް ސިފަވެގެންދަނީ އިރުގެ އަލިކަން ގަދަވެ ދުނިޔެއަށް ފެތުރި އޭގެ ހޫނުކަން ގަދަވެގަތުމުން ބިމުގައި އޮންނަ ކުއްތާ ރުޅިއައިސް ވައްވައްޖަހާ ފަދައިންނެވެ. އެ ކުއްތާ ކިތަންމެ ގިނައިން ވައްވައް ޖެހިޔަސް އިރުގެ އަލި ކަމަށާއި އޭގެ ހޫނަށް އެއްވެސް އަސަރެއް ނުކުރާނެއެވެ. ހަމައެފަދައިން ކާފަރުން ކިތަންމެ ރުޅިއައިސްފައި ކިތަންމެ ހަޑި ޢިބާރާތުން ލޮބުވެތި ނަބިއްޔާއަށް މަލާމާތްކުރިޔަށް އެކަލޭގެފާނުގެ އަބުރުފުޅާއި ޝަޚްޞިއްޔަތާއި ހައިބަތަށް ކުޑަވެސް އުނިކަމެއް ނާންނާނެއެވެ. ސަބަބަކީ އެކަލޭގެފާނަށް ޙީމާޔަތް ދެއްވާ ފަރާތަކީ ޢާލަމްތަކުގެ ވެރި އިލާހެވެ. ޢަލަމްތަކުގެ ވެރި ރައްބެވެ. ޖައްބާރުވަންތަ ޤައްހާރުވަންތަ އިލާހެވެ. އެއިލާހު ވަޙީކުރައްވާފައިވެއެވެ. (إِنَّا كَفَيْنَاكَ الْمُسْتَهْزِئِينَ ﴿٩٥﴾ ) މާނައީ: ” ހަމަކަށަވަރުން، ކަލޭގެފާނަށް ފުރައްސާރަކުރާމީހުންގެ ނުބައިކަމުން ތިމަންރަސްކަލާނގެ ކަލޭގެފާނު ރައްކާތެރިކުރައްވާހުށީމެވެ! “ އަދިވެސް ﷲ ތަޢާލާ ވަޙީކުރައްވާފައިވެއެވެ. ( وَالَّذِينَ يُؤْذُونَ رَسُولَ اللَّـهِ لَهُمْ عَذَابٌ أَلِيمٌ ) މާނައީ: ” އަދި ﷲ ގެ ރަސޫލާއަށް އުނދަގޫކުރާ މީހުންނަށް ވޭންދެނިވި ޢަޒާބު ހުއްޓެވެ. “ އަދިވެސް އެއިލާހު ވަޙީކުރައްވާފައިވެއެވެ. ( إِنَّ الَّذِينَ يُؤْذُونَ اللَّـهَ وَرَسُولَهُ لَعَنَهُمُ اللَّـهُ فِي الدُّنْيَا وَالْآخِرَةِ وَأَعَدَّ لَهُمْ عَذَابًا مُّهِينًا ) މާނައީ: ” ހަމަކަށަވަރުން، ﷲ އާއި، އެކަލާނގެ ރަސޫލާއަށް އުނދަގޫކުރާމީހުން (ދަންނާށެވެ!) ﷲ، އެއުރެންނަށް ދުނިޔެއާއި، آخرة ގައި لعنة ލެއްވިއެވެ. އަދި އެކަލާނގެ އިހާނަތްތެރި عذاب އެއުރެންނަށްޓަކައި ތައްޔާރުކުރެއްވިއެވެ. “\nރަސޫލުﷲ ޞައްލަﷲ ޢަލައިހިވަސައްލަމަގެ އަބުރުފުޅަށް ހަޑިބަސް ރައްދުކޮށް ފިލްމުކުޅުމަކީ ބޮޑުވެގެންވާ ޖަރީމާއެކެވެ. މި ޖަރީމާ ހިންގި ކާފަރުންނަށް ﷲ ތަޢާލާ ލަޢުނަތް ލައްވާށިއެވެ! އެކަލޭގެފާނަކީ ކޮންފަދަ ބޭކަލެއްކަން އެބައިމީހުންގެ ހޭވެރިކަމަށް ނާންނަނީއެއް ނޫނެވެ! އެބައިމީހުންނަށް ރަނގަޅަށް އެނގެއެވެ! އިރުގެ އަލިކަން ލޯތަކަށް ވަންހަނާވެގެން ނުވާފަދައިން އެކަލޭގެފާނަކީ ޙައްޤު ރަސޫލާކަން މުޅި ޢާލަމް ޤަބޫލް ކުރެއެވެ. ދެކޮޅުވެރިވެ ޢަދާވާތްތެރި ވެގަންނަ ބަޔަކު ޢަދާވާތްތެރި ވަނީ އެބައިމީހުންގެ ކިބައިގައިވާ ނޭއްގާނިކަމާއ ބޮޑާކާމައި ކިބުރުވެރުކަމުގެ ސަބަބުންނެވެ. ޙައްޤު ނޭގޭތީއެއްނޫނެވެ.\nއަޅުގަނޑުމެންނަށް ފާއިތުވެދިޔަ ދުވަސްކޮޅުގެ ތެރޭގައި ފެނިގެން މިދިޔައީ އާކަމެއް ނޫނެވެ. އެހެންނަމަވެސް މުސްލިމުންގެ މޭތަކަށް ހަންޖަރު ހެރުމުން އެބައިމީހުންނަށް ކެތްނުވަނީއެވެ. އެބައިމީހުންގެ އެ ޖަޒުބާތަކީ ޙައްޤު ޖަޒުބާތެކެވެ. މާތް ނަބިއްޔާ ޞައްލަﷲ ޢަލައިހި ވަސައްލަމަ އަވަހާރަވީ ދުވަހު ޢުމަރު ރަޟިޔަﷲޢަންހު ފަދަ ވަރުގަދަ ބޭކަލުންގެ ހިތްތައްވެސް ކުދިކުދިވެގެން ދިޔައެވެ. ސަބަބެއް ނެތިޔެއްނޫނެވެ. އެކަލޭގެފާނަކީ އެބޭކަލެއް މެދުވެރި ކުރައްވައި މުޅި އިންސާނިއްޔަތު ނަރަކައިގެ ތުނަފަތްމަތިން ސަލާމަތްކުރެއްވި މާތް ސާހިބާއެވެ. އެކަލޭގެފާނަށް ލޯބިނުކުރާ މީހަކު މުއުމިނަކަށް ނުވާނެއެވެ. އެކަލޭގެފާނަށް ލޯބިވާން ޖެހެނީ ކިހިނެއްތޯއެވެ؟ އެކަލާގެފާނަށް ލޯބިވާންޖެހެނީ އަޅުގަނޑުމެންގެ މައިންބަފައިންނަށް ވުރެވެސް ބޮޑަށެވެ. އަޅުގަނޑުމެންގެ ދަރިންނަށްވުރެވެސް ބޮޑަށެވެ. އަޅުގަނޑުމެންގެ އަމިއްލަ ނަފްސުތަކަށްވުރެވެސް ބޮޑަށެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރައްވާފައިވެއެވެ. (لا يؤمن أحدكم حتى أكون أحب إليه من والده وولده والناس أجمعين) މާނައީ: “އެމީހެއްގެ މައިންބަފައިންނާއި ދަރިންނާއި އެންމެހާ މީސްތަކުންނަށްވުރެ ބޮޑަށް ތިމަންކަލޭގެފާނުދެކެ ލޯބިވެއްޖެއުމަށްދާންދެން ތިޔަބައިމީހުންގެ ތެރެއިން އެކަކުވެސް އީމާންވިކަމުގައި ނުވެއެވެ.” ލޮބުވެތި ނަބިއްޔާ ޞައްލަﷲ ޢަލައިހިވަސައްލަމައަށް މެދުވެރިވާ ކޮންމެ މުޞީބާތަކީ މުސްލިމުންނަށް އެކަލޭގެފާނު ދެކެ އެބައިމީހުން ވާ ލޯބި އެންގުމަށް ލިބޭ ބޮޑުވެގެންވާ ފުރުޞަތެކެވެ. މިއަދު ދުނިޔޭގެ ކަންކޮޅުތަކުގައި މިފެންނަމުންދާ މުޡާހަރާތަކަކީ އެކަމަށްޓަކައި ފެންނަމުންދާ ކަންކަންކަމުގައި އަޅުގަނޑު ޤަބޫލްކުރަމެވެ.\nއެހެންނަމަވެސް އެކަލޭގެފާނުދެކެ އަޅުގަނޑުމެން ވާންޖެހޭ ލޯތްބަކީވެސް ހަމަ އިސްލާންދީނުގެ ތެރެއިންވާ ލޯތްބެކެވެ. އެކަލޭގެފާނުދެކެ ލޯބިވާން ޖެހެނީ އެކަލޭގެފާނު ދަސްކޮށްދެއްވި ގޮތަށެވެ. ﷲ އާއި އެއިލާހުގެ ރަސޫލާއަށް އުރެދޭގޮތަށް އެ ރަސޫލާއަށް ލޯބިކުރުމެއް ނެތެއެވެ. އަދި އެއީ ލޯބިކަމުގައި ނުވެސް ބެލޭވޭނެއެވެ. ދުނިޔޭގެ ވަރަށްގިނަ ޤައުމުތަކުގައި އެކަލޭގެފާނަށް ކުރާ ލޯތްބެއްގެ ބޮޑުކަމުން އެކަލޭގެފާނަށް އަޅުކަންކުރަމުންދާ ބަޔަކުވެސް އަޅުގަނޑުމެންނަށް ފެނިގެންދެއެވެ. ނަމަވެސް މިއީ ހައްދުފަހަނަ އަޅައި ދިޔުމެވެ. ﷲ އެކަލޭގެފާނަށް ދެއްވީ ﷲ ގެ ރަސޫލާ އަދި އަޅާ ގެ ދަރަޖައެވެ. އެއަށްވުރެ މަތީދަރަޖައަކަށް އެކަލޭގެފާނު ގެންދިޔުމަކީ ﷲ އަށާއި އެކަލޭގެފާނަށް ވެވޭ އުރެދުމެކެވެ. އެފަދަމީހުން އެކަލޭގެފާނުދެކެ ލޯބިވާކަމަށް ދަޢުވާކުރާ ދަޢުވާއަކީ ބާޠިލް ދަޢުވާއެކެވެ. ހަމަ މިގޮތަށް ﷲ އާއި ރަސޫލާ ޞައްލަﷲ ޢަލައިހިވަސައްލަމަ ދެކެވާ ލޯތްބެއްގެ ބޮޑުކަމުން ޝަރީޢަތް އަމިއްލަ އަތަށްލައިގެން ބޭނުންމީހަކު ޤަތުލުކުރަމުން ބޭނުންމީހަކު ތާޢޫތަކަށް ހަދާ ތިމަންމެނަށް ކަމުދާ މީހާ ތާޢޫތަކަށް ނަހަދާ އުޅޭބައިގަނޑެއްވެސް އެބަފެނެއެވެ. އެބައިމީހުންގެ ގާތުގައި އެބައިމީހުންނާއި ހިޔާލު ތަފާތުވާ ކޮންމެ މީހަކީ އެއީ ތާޢޫތެކެވެ.\nޙައްޤަށް ގޮވާލަ ދީނީ ޢިލްމުވެރިންވެސް އެބައިމީހުންގެ އެބާޠިލް ގޮވާލުންތަކާ ދެކޮށްޅަށް އެއްޗެކޭ ބުނެފިނަމަ އެބޭފުޅުންވަނީ ތާޢޫތުންނަށެވެ، މުނާފިޤުންނަށެވެ. އެބައިމީހުން މިގެންގުޅޭ މިންގަނޑަކީ މީ ކޮންފޮތަކުން ގެނެސްގެން އުޅޭ މިންގަނޑެއްކަމެއް އެކަކަށްވެސް ނޭނގެއެވެ. ހަމަގައިމުވެސް ޝަރީޢަތުގައި ތާޢޫތު މާނަކުރާ މިންގަނޑާއި މިބައިމީހުން މިގެންގުޅޭ މިންގަނޑާއި ވަރަށްތަފާތެވެ. އެހެންކަމުން ޤުރްއާނާއި ސުންނަތުގެ ޢިލްމަށް އެނބުރިއައިސް އެޢިލްމު އެނގިގެންތިބެ ދީނުގައި އޮންނަ ކޮންމެކަމެއްވެސް ކުރުމަށް އެބައިމީހުންނަށް ގޮވާލަމެވެ. މިގޮތުން ރަސޫލާ ޞައްލަﷲ ޢަލައިހިވަސައްލަމައަށް ނަޞްރު ދިނުމަކީވެސް ދީނުގެ ތެރެއިންވާ ކަމެކެވެ. އެކަމަކީވެސް އެކަމުގެ ޢިލްމު ހުރެގެން ކުރެވޭނެކަމެކެވެ. އަންނަ ޖަޒުބާތާއެކީ ތަންތަން ރޯކުރަމުން ހުޅުޖަހަމުން ދިޔުމަކީ މަގުމަތީގައި އުޅޭ ލަޓޯފަޓޯމީހުންގެ އާދައެކެވެ. އޭގެބަދަލުގައި ރަސޫލާ ޞައްލަﷲ ޢަލައިހިވަސައްލަމައަށް ނަޞްރު ދިނުމަކީ މިއުއްމަތުގެ ޢިލްމުވެރިންގެ ބޮލުގައި އެޅިފައިވާ ޒިންމާއެކެވެ. ޢާއްމުން އެ ޒިންމާ އަދާކުރާނީ ޤުރްއާނާއި ސުންނަތުގެ އަލީގައި އެޢިލްމުވެރިން ބަޔާންކުރައްވާ ގޮތެއްގެ މަތިންނެވެ.\nމިއަދު މިއުއްމަތުގެ ޙާލަތު ހުރީ ކިހިނަކުންތޯއެވެ. ދުނިޔޭގެ ހުރިހާ ކަންކޮޅު ތަކެއްގައި މިވަނީ ޝިރުކާއި ބިދުޢަ ފެތުރިފައެވެ. ﷲ ގެޙުކުމްތަކަށް އިންކާރު ކުރުމާއި މާތް ނަބިއްޔާ ޞައްލަﷲ ޢަލައިހި ވަސައްލަމައަށް މާލާމާތް ކޮށް ފުރައްސާރަކުރުން އަޅުގަނޑުމެންގެ ރާއްޖޭގައިވެސް އެބައޮތެވެ. މިފަދަ ޢަމަލު ކުރާމީހުން މިފަދަޢަމަލުތައް ކުރަނީ މިދީނުގެ ހައިބަތަށް ކުޑަވެސް އުނިކަމެއް އަންނާނޭ ކަމަށް ހީކޮށެވެ. އެހެންނަމަވެސް އާޚިރުގައި ދެރަވެ ނިކަމެތިވެ ބިކަވެގެންދަނީ އެފަދަމީހުންނެވެ. މިއީ ދުނިޔެއާއި މިދިވެހި ރާއްޖޭގެ ތާރީޚު ވަރަށް ގާތުން ދެކެފައިވާ މަންޒަރެކެވެ.\nދިވެހިރާއްޖޭގެ ދީނީ ދަޢުވަތުގައި ވަރަށް ބުރަކޮށް މަސައްކަތް ކުރައްވާ ޢިލްމުވެރިންކޮޅެއް އުޅުއްވާކަން ފާހަގަކޮށްލަމެވެ. އެބޭފުޅުން މަސައްކަތް ކުރައްވަން ޖެހިފައިވަނީ ވަރަށް ނުބައި ފައްތަރެއްގައި މި ރާއްޖެ އޮތް ވަގުތެއްގައެވެ. ސިޔާސީ ޕާޓީ ތަކަކީ އެބައިމީހުންގެ ދީންކަމުގައި ބައެއް މީހުންބަލާފައިވާ ދުވަސްވަރެއްގައެވެ. ރާއްޖެޔަށް ވެއްދުމަށް މަސައްކަތްނުކުރާ އެންމެ ފިކުރެއްވެސް ނެތް ދުވަސްވަރެއްގައެވެ. ޝިރުކާއި ބިދުޢައިން ފުރިގެންވާ ޤައުމެއް ކަމުގައިވާ އިރާނުގެ “ދީލަތި” އެހީތައް އަޅުގަނޑުމެންނާއި ހަމަޔަށް އަންނަނީއެވެ. ރާފިޟާއިންނަކީ ޔަހޫދީންގެ ދަރިންތަކެކެވެ. ބޭރުފުށުން ހަތުރުން ކަމުގައި ދެއްކިޔަސް އެތެރެފުށުން އެބައިމީހުންނަކީ މިތުރުންނެވެ. ރާއްޖޭގައި ވަރަށް ބާރަށް ރަސޫލާގެ ޞައްލަﷲޢަލައިހިވަސައްލަމަގެ ސުންނަތް ޤަބޫލްނުކުރާ ފިރުޤާއެއް ފެތުރެމުންއާދެއެވެ. ރާއްޖެގައި ދީން ޤަބޫލުނުކުރާމީހުން އެބަތިއްބެވެ. ރާއްޖޭގައި ސުންނަތާއި ދެކޮޅަށް ރެއާއި ދުވާލު މަސައްކަތްކުރާ ބަޔަކު އުޅެއެވެ. މި އެންމެންނާއި މުޢާމަލާތް ކުރަން ޖެހިފައިވަނީ ހަމަ އެ ޢިލްމުވެރިންނަށެވެ. މިފަދަ ޙާލަތެއްގައި ރާއްޖެއޮތްވާ ރަސޫލާ ޞައްލަﷲ ޢަލައިހި ވަސައްލަމައަށް ނަޞްރުދިނުމުގެ ނަމުގައި ބަޔަކު މަރައި ތަންތަނުގައި ހުޅުޖެހުމުން އެކަލޭގެފާނަށް ދެވޭނީ ކޮން ނަޞްރެއްތޯއެވެ؟ އެއަށްވުރެ ރަނގަޅުގޮތަކީ ޙިކުމަތްތެރިކަމާއެކު ޢިލްމީގޮތުން އަޅުގަނޑުމެންނަށް ދެވެންއޮތް ރައްދުތައް ދިނުމެވެ. އެކަލޭގެފާނާއި ބެހޭގޮތުން ކާފަރުން އުފައްދާފައިވާ ޝުބުހަތައް ނުވަތަ ޝައްކުތައް މީސްތަކުންނަށް ބަޔާންކޮށްދީ އޭގެ ރަނގަޅުގޮތް އަންގައިދީގެންނެވެ. އޭރުން ހިތުގައި އީމާންކަން ބަލިކަށިވެފައިވާ މީހުންނަށް ﷲގެ އިރާދައާއެކީ ހިދާޔަތް ލިބިގެންދާނެއެވެ. ބަޔަކު ކަނޑީގެ ބިރަށް ޢިޞްލާޙެއްނުވާނެއެވެ. އިޞްލާހުވާނީ އެބައިމީހުންގެ ހިތްތަކަށް އަސަރުކުރަނިވި ވަޢުޞާއި ނަޞޭޙާތް އެބައިމީޙުންނަށް ދީގެންނެވެ.\nމިއަދު މިއުއްމަތުގެ ބާރު މިވަނީ ނިކަމެތިވެފައެވެ. ނިކަމެތިވެފައި ވަނީ ހަތިޔާރު މަދުވެގެނެއް ނޫނެވެ. ބާރުގަދަ ފިރިހެނުން މަދުވެގެނެއް ނޫނެވެ. މުސްލިމުން އެބަމީހުންގެ ދީނުގައި އަންގާފައިވާ ގޮތަށް ޢަމަލު ނުކުރާތީއެވެ. ނަމާދު ކުރަން އެންގެވުމުން ނަމާދު ނުކުރާތީއެވެ. އަދި ކުރާއިރުވެސް އެ ކުރަންޖެހޭގޮތަށް އެކަން ނުކުރާތީއެވެ. ޖިހާދު ކުރަން އެންގެވުމުން ޖިހާދު ނުކުރާތީއެވެ. އަދި އެކަން ކުރާއިރުވެސް އެކަން ކުރަން އެނގެވި ގޮތަށް އެކަންނުކުރާތީއެވެ. މިއުއްމަތް ވަރުގަދަ އުއްމަތަކަށް ވާނީ ކޮންމެ މުސްލިމަކުވެސް އެމީހެއްގެ އަމިއްލަ ނަފްސުގައި އިސްލާމީ ޝަރީޢަތް ޤާއިމްކޮށްގެންނެވެ. އަހަރެމެންނަށް ޚިލާފަތެއްވެސް ޤާއިމްކުރެވޭނީ އޭރުންނެވެ. އޭރުން އަހަރެމެންނަށް ރަސޫލާއަށް ނޞްރު ދިނުމަށްޓަކައި އެކަންކުރި ޤައުމާއި އެކަމަށް ހިއްވަރު ދިންމީހުންނާ ދެކޮޅަށް ފިޔަވަޅުއެޅުމަށްޓަކއި ބާރުވެސް ލިބޭނެއެވެ.\nމިއަދު ގިނަ މުސްލިމުންނަށް އެބައިމީހުންގެ ދީނުގައި އެނގެން ލާޒިމްކުރާ ކަންތައްތައް ނޭގެއެވެ. އެކަކު އަނެއްކަކަށް ކާފަރުކޮށްކޮށް އަހަރެމެން ތިބުމަކީ ކާފަރުން އެންމެ ލޯބކުރާނެކަމެވެ. އަހަރެމެންގެ ތެރޭގައި ހަމަނުޖެހުމާއި ބައިބައިވުން އުފެއްދުމަކީ ކާފަރުން އެންމެ ލޯބިކުރާކަމެވެ. ޑިވައިޑް އެން ރޫލް އަކީ ދީނީ ގޮތުންވެސް އަދި ދުނިޔެވީ ގޮތުންވެސް އަޅުގަނޑުމެން ނިކަމެތިކޮށްލުމަށްޓަކައި ކާފަރުން ގެންގުޅޭއް ޤާއިދާއެއްކަން ހަނދާންކުރަންވާނެއެވެ.\nއަޅުގަނޑުމެންނަށް ﷲ އާއި ރަސޫލާއަށް ނަޞްރުދެވެންއޮތީ އެންމެ ގޮތަކަށެވެ. އެއީ މިދީނުގައި ވާގޮތަށް ޢަމަލުކޮށްގެންނެވެ. ދީނުގައި ވާގޮތުގެ މައްޗަށް އަޅުގަނޑުމެންގެ ހަވާ ނަފްސާއި ޖަޒުބާތުގެ ގޮވުންތައް އިސްކޮށްގެން މިއުއްމަތަށް މަންފާއެއް ނުކުރާނެއެވެ. އޭގެބަދަލުގައި ލިބޭނީ ގެއްލުމެވެ.


ތައްޓާއިމެދު ޔަޤީންކަން އެބައޮތް – ނައުފަލް — Ihavandhoo.com\n10 ޑިސެމްބަރު 20162މުހައްމަދު އަކްރަމް\nމިފަހަރުވެސް މައިކަޕްގެ ތައްޓާއިމެދު ޔަޤީންކަން އެބައޮތްކަމަށް ޔުނައިޓެޑް ޔޫތްގެ ޗެއަރމަން ނައުފަލް އިބްރާހީމް ވިދާޅުވެއްޖެއެވެ. ނަފަލް މިހެން ވިދާޅުވީ، އެޓީމާއި ގުޅެމުންދާ ރަށުންބޭރު ކުޅުންތެރިންގެ މައުލޫމާތު ހޯދުމަށް މިއަދު މިނޫހުން އެބޭފުޅާއާއި ސުވާލުކޮށްލުމުންނެވެ.\nނައުފަލް މައުލޫމާތު ދެއްވި ގޮތުގައި ރޭގެވަގުތެއްގައި އެޓީމަށްކުޅޭ ރަށުންބޭރު ކުޅުންތެރިއެއް ކަމަށްވާ އާދަމް ނަސީޙް ވަނީ އެޓީމާއި ގުޅިފައެވެ. ނަސީޙް އަށްވަނީ ވަރަށްޙޫނު މަރުޚަބާއެއް އެޓީމުން ކިޔާފައެވެ. މައުލޫމާތު ލިބިފައިވާ ގޮތުގައި އާދަންނާގެ ނަމުން މަޝްޙޫރުވެފައިވާ ނަސީޙް އަކީ ހިލޭޖެހުންތަކުން ގޯލްޖެހުމަށް މަޝްހޫރު ކުޅުންތެރިއެކެވެ.\nއާދަންނާގެ އިތުރުން އިތުރު ދެ ކުޅުންތެރިއަކު މާދަމާ ހެނދުނު އެޓީމާއި ގުޅުމަށް ހަމަޖެހިފައިވާކަމަށް ނައުފަލް މައުލޫމާތު ދެއްވިއެވެ. އެއީ މަޙުދީ އަދި އަލީ ރިލްވާމް އެވެ. ނައުފަލް ވިދާޅުވީ ޓީމްގައި ހިމެނޭ ރަށުންބޭރު ކުޅުންތެރިންނާއި އަދި ރަށުގެ ހުނަރުވެރި ކުޅުންތެރިންނާއިއެކު މިއަހަރުގެ މައިކަޕް ތަށި ހޯދޭނެކަމުގެ ފުރިހަމަ ޔަޤީންކަން އެބައޮތްކަމުގައެވެ.\nޔުނައިޓެޑް ޔޫތުން މިމުބާރާތުގައި ކުޅޭ ފުރަތަމަ މެޗްގައި މާދަމާރޭ 21:45 ގައި ބައްދަލުކުރަނީ ކުޅިމަގު ޕްލަސް އާއެވެ. ޔުނައިޓެޑް ޔޫތަކީ މިދިޔަ އަހަރުގެ މައިކަޕް މުބާރާތުގެ ޗެމްޕިއަން ޓީމެވެ.\nކުޅިވަރު ކަންތަކުގަ ތިހެން ޕްރޯއެކްޓިވްކޮށް އިންޓަވިއުތައް ހޯދާ ހެން ތަރައްޤީއާ ގުޅޭކަންކަމުގަ ވެސް މިނިސްޓްރީތަކާ ގުޅައިގެން މައުލޫމާތު ހޯދާ ހަބަރު ހަދާނެނަމަ. ރޭގަ އިޤްތިސާދީ ވަޒީރު އެވަޑައިގަތީ މިރަށުގަ އުޅުއްވާފަ. ހުވަހަންދޫ އެއަރޕޯޓް އައިހެވަން ފަދަ ކަންކަމުގެ ފަހުގެ ޚަބަރުތަކާ އެކަންކަން ވައުދާ އެއްގޮތަށް ނުކުރެވިގެން އުޅޭސަބަބު އޮޅުންފިލުވާލި ނަމަވެސް ލައްކަ ބޮޑުވަރެއް އެއީ. މިރަށަކީ ކުޅިވަރާ ނާޗަރަންގީގެ ރަށަކަށް ހަދަން ބަޔަކު ވަރަށް މަސައްކަތްކުރޭ.\n– 11 ޑިސެމްބަރު 201630\nޔޫތު ކަޑައޭ މިހާރު\n– 10 ޑިސެމްބަރު 201630


ހެޔޮ އަމަލު ކުރަން ނުފެށެނީ ޝައިޠާނާ ތިބާގެ މައްޗަށް ވެރިވެފައިވާ ވަރުންނެވެ! ކޮޅުފައިން ޖަހާ ފައްސައިލާށެވެ!\nރަމަޟާން މަސް ދެބައިވީއެވެ. ކީރިތި ޤްރްއާން ކިޔެވުން އިތުރުކުރަން ހިތުގައި އޮވެއެވެ. ނަމަވެސް އެކަންކުރަން މާބޮޑު ސަމާލުކަމެއް ނުދެވެއެވެ. ދަމުނަމާދުކުރަންވެސް ހިތުގައި އޮވެއެވެ. ނަމަވެސް ކުރާކަށް އަދިވެސް ނުފެށެއެވެ. އެހެނިހެން ހެޔޮ އަމަލުތައް ކުރަންވެސް ހިތުގައި އޮވެއެވެ. ނަމަވެސް އެއްވެސް ކަމެއް ކުރާކަށް ނުފެށެއެވެ.\nމިހެން މިވަނީ ތިބާގެ ހިތުގައި ހެޔޮ އަމަލުތައް ކުރަން ޝައުޤުވެރިކަން އޮތް ނަމަވެސް ޝައިޠާނާގެ ބާރު ތިބާގެ މައްޗަށް ގަދަވުމުންނެވެ. ވީމާ އެކަމަށް އޮންނާނެ ޙައްލަކީ މާދަމާ ފަށަން މަޑު ނުކުރުމެވެ. ކޮންމެ ކަމެއް ކުރަން އުޅުމުންވެސް މާދަމާ ކުރަން އެ ބުނަނީ ޝައިޠާނާއެވެ. ވީމާ ވަގުތުން ޝައިޠާނާގެ ގައިގައި ކޮޅުފައިން ޖަހާށެވެ. ޝައިޠާނާގެ ގައިގައި ކޮޅުފައިން ޖެހުމަކީ ވަގުތުން ހެޔޮ އަމަލުތައް ކުރަން ފެށުމެވެ.\nކީރިތި ޤްރްއާން ކިޔަވަން މިއަދު ފަށާށެވެ. މިރޭގެ ދަމު ނަމާދުވެސް ކުރާށެވެ. އެހެނިހެން ހެޔޮ އަމަލުތައް ކުރަންވެސް ހަމަ މިއަދު ފާށާށެވެ! މި ބައްދަލުވުމުން ނުކުތުމުގެ ކުރިންވެސް ކީރިތި ޤްރުއާން ހުޅުވައި އެންމެ އާޔަތެއް ނަމަވެސް ކިޔަވާށެވެ.\nމާދަމާ ކިޔާ އެއްވެސް ދުވަހެއް ނުއޮންނާނެއެވެ. އެއީ އަންނާނެ ވެސް ދުވަހެއް ނޫނެވެ. އެހެން މިބުނީ ހަފަތާގައި ވެސް އެއްވެސް މަހެއްގައި ވެސް މާދަމާ ކިޔާ ދުވަހެއް ނުއޮންނާތީއެވެ. މުސްލިމުންގެ މާދަމާއަކީ އާޚީރަތް ދުވަހެވެ. ޢާޚިރަތެވެ. އެދުވަހަކީ ކިތަންމެ ވަރަކަށް ކުރަން ބޭނުންވި ނަމަވެސް އެންމެ ހެޔޮ އަމަލެއްވެސް އަދި ނުބައި އަމަލެއްވެސް ކުރެވޭނެ ދުވަހެއް ނޫނެވެ. ވީމާ އަޅުކަން ކުރުމާއި ހެޔޮ އަމަލުކުރަން ފެށުމުގައި މާދަމާއަކީ އޮންނަ ދުވަހެއް ނޫނެވެ. އޮންނާނީ މިއަދެވެ. މިވަގުތުން ފެށިގެން ކުރަން ފެށުމެވެ!


COVID-19 ge haathalun araigathumah zuvaanun vamun anna eheetherikan bodu: Mahloof – Iru\nރާއްޖެއަށް ދިވާފައިވާ ކޮވިޑް-19 ގެ ހާތަލުން އަރައިގަތުމަށް އެކި ރޮނގު ރޮނގުން ޒުވާނުން ވަމުން އަންނަ އެހީތެރިކަން ބޮޑު ކަމަށް ޔޫތު މިނިސްޓަރު އަހުމަދު މަހްލޫފް މިއަދު ވިދާޅުވެއްޖެއެވެ.\nބައިނަލްއަގުވާމީ ޒުވާނުންގެ ދުވަހުގެ މުނާސަބަތުގައި މަހްލޫފް ދެއްވި ވީޑިއޯ މެސެޖެއްގައި ވިދާޅުވީ ބައިނަލްއަގުވާމީ ޒުވާނުންގެ ދުވަހުގެ ތަހުނިޔާ ރާއްޖޭގެ ހުރިހާ ޒުވާނުންނަށް އަރިސް ކުރައްވާ ކަމަށެވެ. ޒުވާނުންގެ ދުވަސް ބައްދަލު ކުރާ އިރު، ކޮވިޑް-19 ގެ ވަބާގެ ސަބަބުން ގައުމަށާއި މުޅި ދުނިޔެއަށް ވަނީ ވަރަށް ބޮޑެތި ގެއްލުންތަކެއް ލިބިފައިކަން މަހްލޫފް ފާހަގަކުރެއްވިއެވެ.\nމަހްލޫފް ވިދާޅުވީ ޒުވާނުންގެ ދުވަސް މިއަދު އަޅުގަނޑުމެންނާއި ބައްދަލުކުރިއިރު ކޮވިޑް-19 ގެ ސަބަބުން މުޅިގައުމަށްވެސް ވަރަށް ބޮޑު ގޮންޖެހުންތަކެއް ކުރިމަތިވެފައިވާ ދުވަސްވަރެއް ކަމަށެވެ. މިދިޔަ އަހަރުގެ ޒުވާނުންގެ ދުވަސް ވަރަށް ކުލަގަދަ ގޮތެއްގައި ނ. ވެލިދޫގައި ފާހަގަކުރެވިފައިވާކަން ފާހަގަ ކުރައްވާ މަހުލޫފް ވިދާޅުވީ އެހެންނަމަވެސް މިއަދު ކުރިމަތިވެފައިވާ ގޮންޖެހުންތައް ވަރަށް ބޮޑުކަމަށެވެ.\nމަހުލޫފް ވިދާޅުވީ މިގޮންޖެހުންތަކުން އަރައިގަތުމަށް ޒުވާނުންގެ ވަރަށް ބޮޑު އެއްބާރުލުމެއް ލިބޭކަމަށެވެ. އަދި ގައުމު ކުރިއަށް ގެންދިއުމަށް ޒުވާނުންގެ ބައިވެރިވުން މުހިންމު ކަމަށާއި ސަރުކާރުގެ ވިސްނުމަކީ އަދި ސިޔާސަތަކީވެސް ޒުވާނުންގެ ބައިވެރިވުމާއި އެކީ ކުރިއަށް ދިއުން ކަމަށެވެ.\n“ The youth are no longer the leaders of tomorrow but of today “#InternationalYouthDay2020 pic.twitter.com/NZdp63EqfH\n— Ahmed Mahloof (@AhmedMahloof) August 12, 2020\nމަހުލޫފް އިތުރަށް ފާހަގަކުރެއްވި ގޮތުގައި ޒުވާނުންގެ ބޮޑު ކަންބޮޑުވުންތަކެއްވެސް އެބަ ހުރިކަމަށާއި އެކަންކަން ހައްލުކުރުމަށް ޒުވާނުންނާއި އެކީ ޒުވާނުންގެ ހިޔާލު ހޯދައިގެން ކުރިއަށްދާން ނިންމާފައިވާ ކަމަށެވެ.\nގޭސް ފުޅިއެއް ގޮވައި މީހަކަށް އަނިޔާވެއްޖެ\nމަހުލޫފް ވިދާޅުވީ މިހާރުވެސް ސަރުކާރުން ޒުވާނުންނަށް އަމާޒުކޮށްގެން ތަފާތު އެކިކަހަލަ ކަންކަން ރާވާ ހިންގަމުންދާ ކަމަށެވެ.